መንገዲ ኣየር ኤርትራ ናብ አዲስ አበራ በረራ ጀሚሩ

መንገዲ ኣየር ኤርትራ ሎሚ ናብ አዲስ አበባ በረራ ጀሚሩ። ኣብቲ ሎሚ ቐዳም ዝጀመረ ፈላማይ በረራ መንገዲ ኣየር ኤርትራ ናብ አዲስ አበባ ሚንስተራት ቱሪዝምን ትራንስፖርትን : ዋና አካያዲ መንገዲ ኣየር ኤርትራ ዝርከብዎም ሰበ ስልጣናት አዲስ አበባ ኣትዮም ኣለው።  ሚንስተር ዴኤታ ወጻኢ ጉዳያት ኢትዮጵያ ወ/ሮ ሂሩት ዘመነ ዝርከብዎም ሰበ ስልጣን'ውን ታ ነፋሪት አዲስ አበባ ኣብ ዝኣተወትሉ ኣቐባብላ ጌሮምሎም። ኣቐዲሙ መንገዲ ኣየር ኢትዮጵያ ናብ ኣስመራ ፈላማይ በረራ ምኽያዱ ይዝከር።


ኣብ መዕቆቢ ስደተኛታት ሊብያ ዝርከቡ ስደተኛታት ጸገሞም ይገልጹ

ኣብ ሊብያ ኣብ መዕቆቢ ስደተኛታት ዝርከቡ ኤርትራዊያንን ኢትዮጵያዊያን ስደተኛታት ኣብ ዝለዓለ ጸገም ኣለና ሰባት ናብ መሸጣ ይውሰዱና ኣለው ይብሉ። ምሉእ ትሕዝቶ ኣብዚ ምስማዕ ይክኣል። No media source currently available


መንገዲ ኣየር ኤርትራ ናብ አዲስ አበባ በረራ ክጅምር'ዩ

መንገዲ ኣየር ኤርትራ ፅባሕ ቀዳም ካብ ኣስመራ ናብ ኣዲስ ኣበባ ዳግማይ በረርኡ ክጅምር እዩ። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ ኣብ መንጎ ኤርትራን ጅቡቲን ዘሎ ውጥረት ንምፍታሕ መንጎኛ ክትከውን ዘለዋ ድልየት ገሊጻ

ኢትዮጵያ ኣብ መንጎ ኤርትራን ጅቡትን ዘሎ ኣፈላላይ ንምፍታሕ ክትሽምግል ከም እትደሊ ሚንስተር ጉዳያት ወፃኢ ኢትዮጵያ ኣፍሊጡ። ኢትዮጵያ ወደብ ዓሰብ ምጥቃም እንተጀመረት’ዃ ወደብ ጅቡቲ ቀንዲ ኣማራፂኣ ኮይኑ ከምዝቕፅል እቲ ሚንስተር ወሲኹ አረዲኡ’ሎ። “ብወገን ኢትዮጵያ ፀገም ኤርትራን ጅቡትን ንክፍታሕ እቲ ናይ ሰላም ትሩፋት ንዕኣቶም እውን ንኽበፅሖም ብወገን መራሕትና ፅኑዕ ድልየት ኣለና።ኣብ መንጎ ክልቲአን ሃገራት ናይ ሽምግልና ግደ ንክህሉ ድልየት ኣሎ።” ኢትዮጵያ ኣዝያ ዓባይ ሃገር እያ።ገፊሕ መልክዓ ምድሪ ኣለዋ።ወደብ ዓሰብ ዝቐርቦም ቦታታት ኣለው።ወደብ ጅቡቲ ዝቐርቦም ቦታታት እውን ኣለው።እዚ ክስተኻኸል ኣለዎ።ካልኣይ ኣብታ ሃገር ዘሎ ኣዚዩ ዓብይ ግስጋሰ ኢኮኖሚን ዕብየትን ተወሳኺ ወደብ ኣማርፂ የድልዮ እዩ። ምሉእ ትሕዝቶ ኣብዚ ምስማዕ ይክኣል። No media source currently available


ፈደራል ዓቃቢ ሕጊ ኢትዮጵያ ኣብ ሰልፊ ወርሒ ሰነ ዝተተኮሰ ነታጊ ንዝተጠርጠሩ 5 ሰባት ክሲ ኣቕሪቡ

ፈደራል ዓቃቢ ሕጊ ኢትዮጵያ ኣብ ወርሒ ሰነ ንድጋፍ ቀ/ሚ ኣብይ ኣሕመድ ኣብ ዝነበረ ሰልፊ ምስ ዝተተኮሰ ቦምብ ብዝተሓሓዝ ንዝተጠርጠሩ 5 ሰባት ክሲ ምምስራቱ መራኸቢ ብዙሃን ውሽጢ ሃገር ሓቢሮም። በቲ ፍጻሜ ክልተ ሰባት ምሟቶምን ልዕሊ 150 ሰባት ምቑሳሎምን ይዝከር። ብመሰረት ሓበሬታ ፋና ብሮድካስቲን ፈደራል ዓቃብ ሕጊ ክስታቶም ንምቕራብ 15 መዓልታት ክወሃቦምን ናይ ዋሕስ መሰል ጥርጡራት ድማ ክንጸግን ሓቲቶም ኣለው። ቀ/ሚ ኣብይ ኣሕመድ መዝነት ካብ ዝሕዙ ምልዓል ኣዋጅ ህጹጽ እዋን: ምፍታሕ ብኣሽሓት ዝቑጸሩ ናይ ፖለቲካ እሱራትን ከምኡ እውን ምስ ኤርትራ ንዝሓለፍ 20 ዓመታት ዝጸንሓ ወጥሪ ክፍታሕን ኣገልግሎት መስመር ስልኪን በረራን ምጅማር ዝኣመሰሉ ለውጥታት ምት እትታዎም ዝዝከር ኮይኑ ነታ 100 ሚልዮን ህዝቢ ዘለዋ ኢትዮጵያ ካብ ንዝሓለፉ ዓሰርተታት ዓመታት ተገሊላ ዝጸንሓትሉ መስርሕ ከምዘውጽእዋ ምግላጾም ይዝከር።


ኣብ ኣዋሰንቲ ወረዳታት ክልል ኦሮምያን ሶማልን ብዝተፈጥረ ግጭት ልዕሊ 700 ሰባት ምሟቶም ሰመጉ ኣፍሊጡ

ኣብ ኢትዮጵያ ኣብ አዋሰንቲ ወረዳታት ክልል ኦሮምያን ክልል ሶማልያን ብሰንኪ ዝተፈጥረ ግጭት ኣብ ውሽጢ ሓደ ዓመት ልዕሊ 700 ዜጋታት ህይወቶም ስኢኖም ክብል ናይ ኢትዮጵያ ጉባኤ ሰብኣዊ መሰላት(ሰመጉ) ኣብ ዘውጽኦ ፍሉይ ጸብጻብ ኣፍሊጡ። ኣብዚ ግጭት ሓያለ ደቂ ኣንስትዮ ተደፊረን፡ ብዙሓት ኣበይ ከምዝኣተዋ ኣይፍለጥን፡ ብኣማኢት ዝቑጸሩ ኸአ ናይ አካል ጉድኣት በጺሕዎም ክብል ሰመጉ ኣብቲ ፍሉይ መግለጺ ሓቢሩ’ሎ። ዝበደሉ ብሕጊ ክቅጽዑ፡ ዝተበደሉ ክከሓሱ’ውን እቲ ትካል ወሲኹ ሓቲቱ’ሎ። ምሉእ ትሕዝቶ ኣብዚ ምስማዕ ይክኣል። No media source currently available  ምሉእ ጸብጻብ ሰመጉ ኣብዚ ምንባብ ይክኣል።


መንእሰያት ዓፋር ኣብቲ ክልል ዝፍጸሙ ግህሰት ሰብኣዊ መሰላት ደው ክብል ሓቲቶም

ኣብ ኢትዮጵያ ክልል ዓፋር እዋን ውልቀ መለኽቲ ሓሊፉ’ዩ ዝበሉ ገለ መንእሰያት ዓፋር ኣብቲ ክልል ንዝፍጸሙ ምግሃስ ሰብኣዊ መሰላት ደው ክብል ንፈደራል መንግስቲ ሓቲቶም። ቀዳማይ ሚንስተር ኣብይ ኣሕመድ ምስ ወከልቲ ህዝቢ’ቲ ክልል ካብ ዝመያየጡ ንደሓር ንዕ ም ጥርዓን ዘቕረቡ መንእሰያት ምእሳርን ምፍርራህን ቀጺሉ’ሎ ዝበሉ ነበርቲ’ቲ ክልል ዝኾኑ መንእሰያት ኣብቲ ምምይጥ ንዝተረኽቡ መንግስቲ’ቲ ክልል ዝመረጾምን ደገፍቲን ካድረታት ጥራይ’ዮም ኢሎም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ዑደት ቀ/ሚ ኣብይ ዝምድና መንግስቲ ምስ ዳያስፖራ ኢትዮጵያዊያን ከዕብይ ተስፋ ተነቢርሉ’ሎ

ቀዳማይ ሚንስተር ኢትዮጵያ ዶ/ር ኣብይ ኣሕመድ ድሕሪ ኣብ ኣሜሪካ ዘካየድዎ ፅዑቕ ናይ ሽዱሽተ መዓልታት ዑደት ናብ ሃገሮም ምምላሶም ይፍለጥ።ሕዚ እቲ ሕቶ እዚ ዝፈጠሩዎ ሓድሽ ርክብ ኣብ ልዕሊ ብቕልጡፍ ይልወጣ ካብዘለዋ ሃገራት ኣፍሪቃ ሓንቲ ኣብ ዝኾነት ኢትዮጵያ እንታይ ፅልዋ ይህልዎ ዝብል እዩ። ቀዳማይ ሚንስተር ኣብይ ኣሕመድ ኣብ ዝተጉዓዙለን ናይ ኣሜሪካ ክፍለ ግዝኣታት ምስ ደገፍቶም ተራኺቦም እዮም።ኣብ ከተማታት ዋሽንግተን፣ሎሳንጀለስን ሚኒሶታን ኣብዝነበሩ ኣጋጣሚታት ኢትዮጵያዊያን ዳያስፖራ ሓደ ካብቶም መናእሰይን ንቑሓትን ኣፍሪቃዊያን መራሕቲ ንዝኾኑ ቀ/ሚ ኣብይ ኣሕመድ ብውዕዉዕ ተቐቢሎምዎም። ዶ/ር ኣብይ ምስ ናይ ሃይማኖት ጉጅለታት፣መራሕቲ ተቓወምትን ምኽትል ፕረዚዳንት ኣሜሪካ ማይክ ፔንስን ተራኺቦም፡ ትማሊ ረቡዕ ናብ ሃገሮም ተመሊሶም ኣለው፤እዚ ሓድሽ ምትእስሳር ናብ ሓደሽቲ ዕድላት ክልወጥ ብዙሓት ተስፋ ኣለዎም። “ምስ ማሕበረሰብ ኢትዮጵያዊያን ኣሜሪካዊያን ንምርኻብ ነዊሕ ዝፀንሐ ሸቶና ኣዐዊትና ተመሊስና ኣለና።ቀንዲ ሸቶ ፃንሒትና ኣብ መንጎ ኢትዮጵያዊያን ዘሎ ናይ ፅልኢ መንድቕ ንምፍራስን ናይ ፍቕርን ምትእስሳርን ድልድል ንምህናፅን እዩ።እዚ ግሁድ ዝኾነ ሳላ ድልውነትን ልባዊ ድልየትን ኣብ ሰሜን ኣሜሪካ ዝነብሩ ኢትዮጵያዊያን እዩ። ዳግም ክራኸቡ ድልዋት ዝኾኑ ዳያስፖራ ለውጢ ዝመፅእ ቀዳማይ ሚንስተር ኣብይ ፅን ኢሎም ንምስማዕ ድልየት እንተሃኢሉዎም እዩ ይብሉ።ሓደ ካብኦም ሰራሕተኛ ባንኪ ጌታቸው እግዛብሄር እዩ። “ኣብ ኢትዮጵያዊያን ዳያስፖራ ዘሎ ፀጋታት ብዝግባእ ዝተረድኡ እዮም።ብዙሓት ዝተማሃሩን ሰብ ሞያን ኢትዮጵያዊያን፣ብዙሓት ኢትዮጵያዊያን ደቂ ተባዕትዮን ደቂ ኣንስትዮን ኣለው።” ኢትዮጵያ ማዕጾኣ ከፊታ ኣውፈርቲ ንዘለው ፀጋታት ክትጥቀመሎም ድልየት ኣለዋ።ሓላፊ ቤት ፅሕፈት ቀዳማይ ሚንሰተር ኣብይ ኣሕመድ ኣቶ ፍጹም ኣረጋ ከምዚ ይብሉ። “ክንዛረቦም ንኽእል ንኸውን።ግን ብዘለዎም ቅልዑነትን ተመኩሮን ካብኡ ንላዕሊ ክርእዩ ዝኽእሉ እዮም።” እቶም ተሞክሮታት መነባብሮ ደቂ ኣንስትዮ ዘመሓይሹ ዕድላት ምፍጣር ይሓውስ።ፍረህይወት ደርሶ ናይ ጡብ ካንሰር ትካል ዝጀመረት ነርስ እያ።ንሳ ደቂ ኣንስትዮ ናይ ማሕበረሰበንን ሃገረንን እምነ ኩርናዕ እየን ትብል። “ትካልና ኣብቶም ዝሓልፉ ሽዱሽተ ዓመታት ኣብ ዳያስፖራን ኣብ ውሽጢ ኢትዮጵያን ንዝርከባ ደቂ ኣንስትዮ ክሕግዝ ፀኒሑ’ሎ።ኣብ ኢትዮጵያ ብሕጊ ንምምዝጋብ ኣብ ከይዲ ኣለና።ኣብታ ሃገር ናይ ካንሰር ማእኸል ንምህናፅ ተስፋ ኣለና።” መሓቡብ ኣባዋጂ በዓል ሞያ ሕጊ ኣባል ተቓዋሚ ውድብ እዩ።ኣብ ደቡብ ኣፍሪቃ ዝሰርሖ ስራሕ ኣብ ግብሪ ንምውዓል ምቹእ ሃዋህው ክፍጠረሉ ተስፋ ኣለዎ። “እዚ ክእለት እዚ፣እዚ ተመክሮ እዚ ሒዘ፤ናብ ሃገረይ ወሲደ ንብዙሓት ሰባት ስራሕ ንምፍጣር ክፍትን እኽእል እዩ።” ገሊኦም ዳያስፖራ ንምሕጋዝ ድሉዋት እዮም፤ወድዓዊ ክኾኑ ከምዘለዎም ድማ ይርድኡ። ወሰን ደበላ ኣብ ናይ ኢትዮጵያዊያን ደቂ ኣንስትዮ ማእኸል ሰብኣዊ መሰላት ትሰርሕ። “ነታ ሃገር ናብ ቅድሚት ዘሰጉም መንእሰይ መራሒ ኣለና፤ሕጉስ እየ።ኢትዮጵያዊያን ትዕግስቲ ንክገብሩ ፃዊዕተይ የቕርብ ኣለኹ፤ምኽንያቱ ኩሉሻዕ ለውጢ ኣብ ሓደ ለይቲ ኣይመፅእን።ዕድል ሃብዎ፤ሰባት ነታ ሃገር ንቕድሚት ኣብዘሰጉም ተግባር ኣበርኽቶ ክገበሩ ኣለዎም ክብሎም እደሊ።ዶ/ር ኣብይ ከምዝበሉዎ ናይ ኣፍሪቃ መራሕቲ ክንኸውን ኣለና።” ንግዚኡ ጠመተ መንግስቲ ኣብ ዞባዊ ውህደትን ምትእስሳር ምስ ዳያስፖራን እዩ ዝበሉ ኣቶ ፍፁም ኣረጋ ወሲኾም ከምዚ ኢሎም።። “እዋኑ ኢትዮጵያዊያንን ዳያስፖራ ማሕበረሰብን ናብ ሓድነት ምምፃእ እዩ።ንድሕሪት ዝጎተቱና ብዙሓት ኣፈላላያት ኣለውና።ብዝግባእ ክንረዳዳእ ኣይፀናሕናን።” ኣብቶም ኣጋጣሚታት ኣብ ኢትዮጵያዊያን ኣሜሪካዊያን ሓያል ተስፋ ይስትውዓል።ቀዳማይ ሚንስተር ኣብይ ናብ ኣሜሪካ ቅድሚ ምምፅኦም እውን እንተኾነ ካብ ዳያስፖራ ናብ ውሽጢ ሃገር ዝልኣኽ ገንዘብ ወሲኹ ነይሩ።ኢትዮጵያ ቁጠብኣ ናብ ናይ ውልቂ ዓውዲ ንምዛር እትገብሮ ፃዕሪ ብምቕልጣፍ ካብ ናይ መሰረተ ልምዓት ኢንቨስትመንት ወፂኣ ጠመትኣ ናብ ናይ ንግዳዊ ዓውዲ ክኸውን እዩ እቲ ኣንፈት። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ፡ካብ ዝተአከበ ጎሓፍ ሓይሊ ኤሌትሪክ ተመንጭው

ኣብ ዋና ከተማ ኢትዮጵያ አዲስ አበባ ዝርከብ ብተለምዶ “ቆሼ” ተባሂሉ ዝጽዋዕ ቦታ ዝተአከበ ኣስታት 300,000 ቶን ዝኸውን ጎሓፍ ዳግማይ ብምምስራሕ ሓይሊ ኤሌትሪክ ዘመንጭው ምንጪ ጸዓት ኣብቲ ቦታ ይስራሕ’ሎ። መንግስቲ ምስ ካምሪጅ ኢንዳስቲሪስ ዝተባህለ ናይ ብሪጣንያ ኩባንያ ብምትሕብባር ብዓይነቱ ናይ መጀመርያ ዝኾነ ነቲ ንልዕሊ 50 ዓመታት ኣብቲ ቦታ ክእክብ ዝጸንሓ ጎሓፍ ዳግማይ ብምምስራሕ ናብ መመንጨዊ ጸዓት ንምቕያር ዘኽእል መሳለጥያ ኣብ 2013 ተኺሉ። ኣብ ዝሓለፈ ዓመታት ብዝተፈላልየ ምክንያት እቲ 120 ሚልዮን ዶላር ወጻኢ ዝተገብረሉ ፕሮጀክት ከይተዛዘመ ጸኒሑ’ዩ እንተኾነ ሕጂ ግን እቲ ፕሮጀክት ተዛዚሙ ስራሕ ክጅምር ድልው ምኳኑን ንኣስታት 1,500 ዜጋታት ናይ ስራሕ ዕድል ዝፈጥር ምኳኑ ይገልጹ። No media source currently available  ማኔጂንግ ዳይሬክተር እቲ ኩባንያ ኤልያስ ኣለማየሁ ብዛዕባ ምጅማር ስራሕ’ቲ ኩባንያ ከምዚ ይብል። “ እቲ ትካል ኣስታት 185 ጌጋ ዋት ሓይሊ ኤሌትሪክ ብምምንጫው ናብቲ ዋና መመንጨዊ ጸዓት’ታ ሃገር ክሕውስ’ዩ። እዚ ማለት ድማ ኣስታት 30 ሚእታዊት ሓይሊ መብራሕቲ’ታ ከተማ በዚ መመንጨዊ ጸዓት ክሽፈን’ዩ ማለት’ዩ። ስለዚ እዚ ኩባንያ ነቲ ኣብታ ከተማ ዝተአኸበ ጎሓፍ ኣብ ምምሕዳርን ምምንጫው ጸዓትን ዘተኾረ ንክልተ ዒላማ ዘገልግል’ዩ።” ይኹን ደኣ እምበር በዚ ዝተኣታተው ዘሎ ሓድሽ ለውጢ ኹሉ ወገን ሕጉስ’ዩ ማለት ኣይኮነን። ኣብቲ ዝተአኸበ ጎሓፍ ኣቑሑት ብምእራይ ዝመሓደሩ ኣስታት 1,500 ዝኾኑ ሰባት እቲ ለውጢ ንመነባብርኦም ብኣሉታ ከምዝጸልው ይሕብሩ። መርከብ ቦቻሞ አደ ክልተ ቆልዑ በዓልቲ ሓዳር’ያ። መዓልታዊ ደቃ ናብ ቤት ትምህርቲ ድሕሪ ምኻዶም ክሽየጥን ዳግማይ ክምስራሕ ዝክእል ኣቑሑት ብምእራይ ትሸይጥ፡በዚ ድማ ናብራ ከምትመርሕ ትገልጽ። “ ኣብ ወርሒ ንኣስታት 15 መዓልታት ናብዚ ቦታ ብምኻድ ኣቑሑት ይእክብ። ዳሕራይ ነቲ ኣቑሑት ብምጽራይ ይሸጦ። ካብ 25 ክሳብ 28 ዶላር ይረኽብ። በዚ ድማ ንስድራ ቤተይ መግቢ ክገዝእ ይክእል። ካብ በዓል ቤተይ ዝረኽቦ አታዊ ድማ ንካልእ ወጻኢታት ይሽፍን። ብተወሳኺ ኣብ ዝደለኽዎ ጊዜ ናብ ገዛይ ክምለስን ደቀይ ክርእይን ይኽእል ኣብ ካልእ ስራሕ ከምዚ ዓይነት ዕድል ኣይረኽብን።” ድሕሪ ምባል አታዊ በዓል ቤታ እኹል ብዘይምዃኑ ናብዚ ስራሕ ምውፋራ’ውን ትሕብር። ናብዚ ቦታ ብምምጻእ ኣቑሑት ምእራይ ንዝሓለፈ ሽዱሽተ ዓመታት ከምዝሰርሓት ብምግላጽ ሕጂ ግን ዘለዋ ሻቕሎት ከምዚ ክትብል ትሕብር። “ እቲ ዝተአኸበ ጎሓፍ እንተተዓጽዩ ኣብ ገዛ ኮፍ ክብል ክግደድ’የ። ስለዚ ከም ናይ ገዛ ሰራሕተኛ ዝአመሰሉ ስራሕ ክደልይ ክግደድ’የ። ኣብ ካልእ ቦታ ስራሕ ምርካብ ድማ ቀሊል ኣይኾነን ካብ መጀመርያ’ውን ካልእ ናይ ስራሕ ዕድል እንተዝረኽብ ኔረ ኣብ ቆሼ ንምስራሕ ኣይምተገደድኹን ኔረ።” እቲ ዝተአኸበ ጎሓፍ ካብ ዝፈጥሮ ሽታ ብተወሳኺ ሚቴን ዝተባህለ ንአከባቢ ሓደገኛ ዝኾነ ጋዝ ከምዝተፍእ ሰብ ሞያ ይሕብሩ። እዚ ጋዝ ድማ ንሙቐት ጸሓይ ካብ ሃዋህው ብምምጣጥ ለውጢ ክሊማ የስዕብ። እዚ ሓድሽ ፕሮጀክት ነቲ ጋዝ ናብ ሃውህው ከይሕወስ ከምዝኸላከል ሰብ ሞያ ወሲኾም የረድኡ። እዚ ፕሮጀክት አካል እቲ መንግስቲ ኣብ ሕዳር 2011 ዓ.ም ንኢትዮጵያ ካብ ማእከላይ አታዊ ዘለዎም ሃገራት ንምጽንባርን ብ2025 ናብ ሃዋህው ዝፍነው ጋዝ መጠን ከይወስኽ ንምግባር ዘካይዶ ጻዕርታት አካል ምዃኑ ይፍለጥ።


ቀ/ሚ ኣብይ ናይ ኣሜሪካ ዑደቶም ዛዚሞም ናብ አዲስ አበባ ተምሊሶም

"መንድቕ ኣፍሪስና ድልድል ንህነጽ" ዝብል ቴማ ሒዙ ኣብዚ ኣብ ኣሜሪካ ምስ ኢትዮጵያዊያን ዳያስፖራ ንሽዱሽተ መዓልታት ፅምዶ ከካይድ ዝቐነየ ብቀዳማይ ሚንስተር ኣብይ ኣሕመድ ዝምራሕ ጉጅለ ሰበስልጣን ኢትዮጵያ ኣዲስ ኣበባ ተመሊሱ። ምስቲ ጉጅለ ንዓመታት ኣብ ስደት ዝፀንሑ ፓትሪያሪክ ኦርቶዶስክ ኢትዮጵያ ርእሰ ሊቃነ ጳጳሳት ኣቡነ መርቆርዮስ እውን ሓቢሮምዎም ተመሊሶም ኣለው።ቀዳማይ ሚንስተር ኣብይ ኣሕመድ እዚ ናይ ሰሜን ኣሜሪካ ዑደቶም ኣዚዩ ዕዉትን ዝበለፀ ሓላፍነት ዘሸክምን እዩ ኢሎም ኣለው። ንሶም ብተወሳኺ ኣብ መዓርፎ ነፈርቲ ኣብ ዝሃብዎ መግለጺ ናይ ኢትዮጵያ ኦርቶዶክስ ቤተ ክርስትያን ዕርቂ ጌራ ሓደ ከምዝኽዕነት ናይ ኤርትራ’ውን ከምኡ ክትከውን ክንሰርሕ ኢና ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ሰማያዊ ፓርቲ ኣብ ኢትዮጵያ ዝተጀመረ ለውጢ ደገፉ ገሊጹ

ኣብ ኢትዮጵያ ዝተጀመረ ለውጢ ከይዕንቀፍ ካብ ዝኾነ ይኹን እዋን ግቡአይ ክፍፅም እየ ክብል ሰማያዊ ፓርቲ ኣፍሊጡ።ቀዳማይ ሚንስተር ኣብይ ኣሕመድ ይወስዱዎም ኣለው ዝበሎም ናይ ፍቕርን ምርድዳእን ስጉምቲ ብፅኑዕ ከምዝድግፍ ገሊፁ’ሎ። እቲ ፓርቲ ትማሊ ሰሉስ ኣብ ዘውፅኦ መግለፂ ኣብ ውሽጢ ሃገር ይኹን ኣብ ወፃኢ ዝርከቡ ኢትዮጵያዊያን ናይ ፖለቲካ ሓይልታት እውን ተመሳሳሊ ስጉምቲ ንኽወስዱ ፀዊዑ’ሎ ።


ጅቡቲ፡ንጻውዒት ምልዓል እገዳ ኤርትራ ብፕረ. ሶማል ነቒፋ

ፕረዚደንት ሶማል መሓመድ ዓብዱላሂ ዝሓለፈ ሰሙን ኣብ ኤርትራ ዑደት ኣብ ዘካየድሉ እዋን ኣብ ልዕሊ ኤርትራ ዝተነብረ እገዳ ክለዓል ንሕቡራት ሃገራት ዘቕረብዎ ጻውዒት ጅቡቲ ኮኒናቶ። ኤምባሲ ጅቡቲ ኣብ ሶማል: ፕረዚደንት ሶማል መሓመድ ዓብዱላሂ ዝሓለፈ ሰሙን ኣብ ኤርትራ ዑደት ኣብ ዘካየድሉ እዋን ኣብ ልዕሊ ኤርትራ ዝተነብረ እገዳ ክለዓል ንሕቡራት ሃገራት ዘቕረብዎ ጻውዒት መንግስቲ ሪፖብሊክ ጅቡቲ ምሕዛኑ ኣብ ዘውጽኦ መግለጺ ሓቢሩ። እቲ ብመገዲ ኤምባሲ ጅቡቲ ኣብ ሶማል ሎሚ ባሕቲ ነሓሰ ዝወጸ መግለጺ- “ሶማል ከም ልኡላዊት ሃገር ምስ ዝኾነት ሃገር'ቲ ዞባ ዲፕሎማስያዊ ዝምድና ክትምስርት መሰላ ምዃኑ ድሕሪ ምጥቃስ: እንተኾነ ከም ሶማል ዝአመሰለ ሓው ጅቡቲ ዝኾነ መንግስቲ: መሬትን እሱራት ጅቡትን ንዝሓዘ መንግስቲ ኤርትራ ድጋፍ ክህብ ግን ቕቡል ኣይኮነን ” ኢሉ። ፕረዚደንት መሓመድ ከም ፕረዚደንት ሓው ሃገረ ሶማል፡ ኣብ መግለጺኡ ንጉዳይ ዶባዊ ሽግር ኤርትራን ጅቡትን ክጠቕሶ ይግባእ ነይሩ ዝበለ መግለጺ ኤምባሲ ጅቡቲ ኣብ ሶማል፥ ፕረዚደንት መሓመድ ነቲ ኣብ መንጎ ኤርትራን ሪፖብሊክ ጅቡቲን ዘሎ ናብ ዶብ ግጭት ብሰላማዊ መንገዲ ዝፍትሓሉ መንገዲ ክጽውዕ ይግባን ኔሩ ክብል ብተወሳኺ ኣብ ዘውጽኦ መግለጺ ጠቒሱ። ኣብ መንጎ ኤርትራን ጅቡቲን ብዝተፈጥረ ናይ ዶብ ግጭት ጅቡቲ ከቢድ ዋጋ ከምዝኸፈለትን እቲ ጉዳይ ክሳብ ሕጂ ከምዘይተፈትሓን ብምግላጽ: ሶማል ነቲ ንኤርትራ ትህቦ ደገፍ ንጅቡቲ ቅቡል ከምዘይኮነ'ዩ እቲ መግለጺ ሓቢሩ። እዚ ከምዚሉ እንከሎ ኣምባሳደር ጅቡቲ ኣብ ሶማል ዓደን ሓሰን ዓደን ነዚ ብዝምልከት ምስ ድምጺ ኣመሪካ ቋንቋ ሶማል ኣብ ዝገበርዎ ቃለ መጠይቕ: መግለጺ ፕረዚደንት ሶማል መሓመድ ዓብዱላህ መሓመድ ኣብ ጉዳይ ምልዓል ብሕቡራት ሃገራት ኣብ ልዕሊ ኤርትራ ዝተነብረ እገዳ "ኣዝዩ ዘሰንብድ" ክብል ገሊጽዎ። "ዞባዊ ሰላምን ዕብየንት ዝምጽእ ኩሉ ንድግፎ ኢና። እንተላይ ዲፕሎማውያዊ ምብጻሕ ኣብ ሞንጎ ሃገራት" ዝበለ ኣምባሳደር ጅቡቲ ኣብ ሶማል ዓደን ሓሰን ዓደን "ይኹንምበር ቁጠባን ኣህጉራዊ ምስልን ጅቡቲ ክጎድእ ተሓሲቡ ንዝካየድ ግን እቲ ደረጃ ሓሊፍናዮ ኢና" ክብል ብተወሳኺ ንድምጺ ኣመሪካ ቋንቋ ሶማል ኣብ ዝሃቦ ቃለ መጠይቕ ሓቢሩ።  ቀዳማይ ጸሓፊ ኣምባሳደር ኤርትራ ኣብ ቤት ምኽሪ ጸጥታ ሕቡራት ሃገራት አቶ ነቢል ስዒድ: ትማሊ ኣብ ኣኼባ ቤት ምኽሪ ጸጥታ ሕቡራት ሃገራት ተረኺቦም እቲ ቤት ምኽሪ ንሰላምን ጸጥታ ዞባ ቀርኒ ኣፍሪቃ ኣወንታዊ ኣበርክቶ ንምግባር ካልእ ዕድል ክሓልፎ የብሉን ድሕሪ ምባል ኣብዚ ሕጂ እዋን ኣብ ሓደጋ ዘሎ ተአማንነት’ቲ ቤት ምኽሪ ብዜጋታት እቲ ዞባ’ዩ ክብሉ ምፍላጦም ይዝከር።። ቀዳማይ ጸሓፊ ኣምባሳደር ኤርትራ ኣብ ቤት ምኽሪ ጸጥታ ሕቡራት ሃገራት አቶ ነቢል ስዒድ ብዘይካዚ፤ ኣብ ልዕሊ ኤርትራ ተነቢሩ ዘሎ እገዳ ብቕልጡፍን ብዘይ ዝኾነ ቕድመ ኹነት ብምልዓል እቲ ቤት ምኽሪ ዜጋታት ዞባ ቀርኒ ኣፍሪቃ ብሰላምን ብዕዉት ቑጠባ ብሓባር ክነብሩ ንዘለዎም ንድልየት ከምዝድግፍን ኣወንታዊ መልእኽቲ ከሕልፍ ኣለዎ ክብሉ ኣብቲ ኣጋጣሚ ጸዊዖም እዮም። ምሉእ ትሕዝቶ ኣብዚ ምስማዕ ይክኣል። No media source currently available


ራብዓይ ፓትርያርክ ኦርቶዶክሳዊት ተዋህዶ ቤተክርስትያን ኢትዮጵያ ብጹዕ ኣቡነ መርቀርዮስ ናብ ሃገሮም ተመሊሶም

ንኣስታት 27 ዓመታት ኣብ ስደት ዝጸንሑ ራብዓይ ፓትሪያርክ ኦርቶዶክሳዊት ቤተ ክርስትያን ብጹእ ወቅዱስ ኣቡነ መርቆርዮስ ሎሚ ረቡዕ ኣዲስ አበባ ኣትዮም። ምእመናንን ነበርቲ ኣዲስ ኣበባን ናብ ጎደናታት ብበዝሒ ብምውጻእ ነቶም ፓትሪያርክ ተቐቢሎምዎም ኣለው። ኣብቲ ስነ ስርዓት ምቕባል ርእይቶኣ ዝሃበት ወ/ሮ ኣለም ባይሳ ‘እቶም ፓትርያርክ ናብ ሃገሮምን ቤቶምን ካብ ምምላስ ዝበለጸ ምንጪ ታሕጓስ የለን’ ኢላ’ላ። ኣብ’ቲ ኣብ መዓርፎ ነፈርቲ ቦሌ ዝተገበረ ስነ ስርዓት ኣቀባብላ ፓትሪያርክ ቤተ ክርስትያን ኦርቶዶክስ ብጹእ ወቅዱስ ኣቡነ ማቲያስ፣ ብጹኣን ኣቦታት ላዕለዎት ሰበ ስልጣን መንግስቲ ኢትዮጵያን ካልኦት ኣጋይሽን ተረኺቦም ነይሮም። ራብዓይ ፓትሪያርክ ኣቡነ መንቆርዮስ ናብ ኢትዮጵያ ዝተመለሱ ምስ ቀ/ሚ ኣብዪ ኣሕመድ’ዩ። እቶም ፓትሪያርክ ንዓዶም ዝተመለሱ ቀ/ሚ ኣብይ ኣሕመድ ብዘቕረብሎም ዕድመ ምዃኑ’ውን ይፍለጥ። ንዝሓለፈ 27 ዓመታት ብክልተ ሲኖዶስ ትመሓደር ዝነበረት ኦርቶዶክስ ተዋህዶ ቤተ ክርስትያን ኢትዮጵያ ኣብ ዝሓለፈ ሰሙን ድሕሪ ኣብ ሓደ ድሕሪ ምሕባራ ብጹዕ ኣቡነ መርቀርዮስ ሎሚ ረቡዕ ናብ ሃገሮም ምምላሶም ሓላፊ ቤት ጽሕፈት ቀዳማይ ሚንስትር አቶ ፍጹም አረጋ ኣብ ዘውጽእዎ ናይ ትዊተር መልእኽቲ ሓቢሮም። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኢትዮጵያ ኣብ ኣሜሪካ ዝነበሮም ዑደት ዛዚሞም

ቀዳማይ ሚንስተር ኢትዮጵያ ዶ/ር ኣብይ ኣሕመድ ዝመርሕዎ ጉጅለ ኣብ ኣሜሪካ ምስ ኢትዮጵያዊያንን ትውልደ ኢትዮጵያዊያን ዝገበርዎ ጽምዶ ትማሊ ኣብ ሚነሶታ ዛዚሞም ኣለው።  ትማሊ ኣብ ክፍለ ግዝ ኣት ሚነሶታ ከተማ ሚንያፖሊስ 40 ሽሕ ህዝቢ ኣብ ዝሕዝ መ አኸቢ ህዝቢ ኣብ ዝገበርዎ መደረ ቀ/ሚ አብይ አሕመድ ፍቅርን ሓድነትን ዝብላ ቃላት ብምድግጋር እዚ ዘለናዎ እዋን መጻኢና ዝእንፍት ወሳኒ ጊዜ’ዩ ኢሎም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ቤት ምኽሪ ጸጥታ ሕ/ሃ ኣብ መንጎ ኤርትራን ሶማል ዝተበጽሓ ስምምዕ ምሕዝነትን ምትሕግጋዝን ንኢዱ

ቤት ምኽሪ ጸጥታ ሕቡራት ሃገራት ሎሚ ሶሉስ ኣብ ዘውጽኦ መግለጺ ኤርትራን ሶማል ንዞባዊ ሰላምን ምርግጋእን ብሓባር ክሰርሓ ምስምማዕን ከምዘሐጎሶ ብምግላጽ እቲ ውድብ ንጻዕርታት’ቲ ዞባ ንምሕጋዝ ዘለው ድልውነት ደጊሙ አረጋጊጹ። ፕረዚደንት ቤት ምኽሪ ጸጥታ ሕቡራት ሃገራት ንወርሒ ሓምለ ኮይኖም ዝተመዘዙ ኣምባሳደር ሽወደን ኦልፍ ስኮግ ድሕሪ ኣኼባ’ቲ ውድብ ኣብ ጉዳይ ሶማል ንጋዜጠኛታት ኣብ ዝሃብዎ ቃል “ አባላት ቤት ምኽሪ ጸጥታ ፈደራል መንግስቲ ሶማል ነቲ ኣብ ልዕሊ’ታ ሃገር ተነቢሩ ዘሎ ናይ ኣጽዋር እገዳ ብከፊል ንምልዓል ዘተኣታተዎ ናይ ፖለቲካን ጸጥታን ለውጢን፡ምምሕያሽ ምምሕዳር ኣጽዋርን ንዒዶም” ኢሎም። ንሶም ብተወሳኺ ቤት ምኽሪ ጸጥታ ነቲ ኣብ ሓምለ 9,2018 ኣብ መንጎ ኤርትራን ኢትዮጵያ ዝተኸተመ ኣዋጅ ሓባራዊ ሰላምን ምሕዝነትን ከምኡ’ውን ክልቲኦም ወገናት ንዞባዊ ሰላም፡ምዕባለን ምትሕብባርን ዘካየድዎ ሓባራዊ ጻዕርታት ምምዓዱ ገሊጾም። ኣምባሳደር ሶማል ኣብ ቤት ምኽሪ ጸጥታ ኣቡበከር ዳሂር ዑስማን ብወገኖም ሶማል ግዴታ ንምምላእ ንትካላት’ታ ሃገር ዳግማይ ንምምስራትን ለውጢ ንምትእትታው ዘለዋ ተወፋይነት ከተርእይ ጸኒሓ’ያ ኢሎም። “ጻዕርታትና ቀስ ብቀስ ፍረ ክርከቦም ጀሚሩ’ዩ እንተኾነ ሕጂ’ውን ክንዲ ነቲ ምዕባለ ኣፍልጦ ምሃብ ብዛዕባ’ቲ ገና ዘይተጎናጸፍናዮ ንንቐፍ ኣለና። ክእለትና ገና ኣብ ናይ መጀመርያ ደረጃ’ዩ ዘሎ ነኸነዕብዮ ድማ ደገፍን አጋርነትን እዚ ቤት ምኽሪን ተሓጋገዝቲ አካላት የድልይ’ዩ።” ቀዳማይ ጸሓፊ ኣምባሳደር ኤርትራ ኣብ ቤት ምኽሪ ጸጥታ ሕቡራት ሃገራት አቶ ነቢል ስዒድ: እቲ ቤት ምኽሪ ንሰላምን ጸጥታ ዞባ ቀርኒ ኣፍሪቃ ኣወንታዊ ኣበርኽቶ ንምግባር ካልእ ዕድል ክሓልፎ የብሉን ድሕሪ ምባል ኣብዚ ሕጂ እዋን ኣብ ሓደጋ ዘሎ ተአማንነት’ቲ ቤት ምኽሪ ብዜጋታት እቲ ዞባ’ዩ ኢሎም። “ኣብ ልዕሊ ኤርትራ ተነቢሩ ዘሎ እገዳ ብቕልጡፍን ብዘይ ዝኾነ ቕድመ ኹነት ብምልዓል እቲ ቤት ምኽሪ ዜጋታት ዞባ ቀርኒ ኣፍሪቃ ብሰላምን ብዕዉት ቑጠባ ብሓባር ክነብሩ ንዘለዎም ንድልየት ከምዝድግፍን ኣወንታዊ መልእኽቲ ከሕልፍ ኣለዎ። ብተወሳኺ እቲ ቤት ምኽሪ ንዕንቕፋታት ብምዕላይ ኣብቲ ኣጸጋሚ ዝኾነ ዞባዊ ውሕደት ከሳልዮም ድልውነቱ ይገልጽ።” ኣብ ወርሒ ግንቦት አቦ መንበር ኮሚተ እገዳ ኤርትራን ሶማልን ዝኾኑ ኣምባሳደር ካርዛኪስታን ኣብ ቤት ምኽሪ ጸጥታ ሕቡራት ሃገራት ካረት ኡምራቭ ንጅቡቲ፡ኬንያ፡ሶማልን ኢትዮጵያን ኣብ ዝበጽሕሉ ናብ ኤርትራ ክበጽሑ ዘይምኽኣሎም ይዝከር። No media source currently available


ኤርትራን ሶማልን ሰነድ ሓባራዊ ምሕዝነትን ምትሕግጋዝን ኸቲመን

ኤርትራን ሶማልን ሓባራዊ ምሕዝነትን ምትሕግጋዝን ኸቲመን።ኤርትራን ሪፓብሊክ ሶማልን ሎሚ ሶኑይ ኣርባዕተ ኣጀንዳታት ዝሓዘ ሓባራዊ ስምምዕ ሕውነታዊ ምሕዝነትን ኣጠቓላሊ ምትሕግጋዝን ዝተፈራረማ ኣብ ናይ ኤርትራ መዛዘሚ ናይ ሰለስተ መዓልታት ወግዓዊ ዑደት ፕረዚደንት ሶማል ኣብ ኣስመራ እዩ።  ምሉእ ትሕዝቶ ኣብዚ ምስማዕ ይክኣል። No media source currently available


መንግስቲ ክልል ትግራይ ኣብ ፕሮጀክት ሽኮር ጣና በለስ ኣብ ልዕሊ ተጋሪ ንዝተፈጸመ መጥቓዕቲ ብትሪ ኾኒኑ

ኣብ ክልል ኣምሓራ ፕሮጀክት ልምዓት ሽኮር ጣና በለስ ኣብ ልዕሊ ተጋሩ ዝተፈፀመ መጥቃዕቲ ንሕገ መንግስታዊ መሰልን ነፃነትን ዜጋታት ዝፃባእ ተግባር እዩ ክብል ብሄራዊ ክልላዊ መንግስቲ ትግራይ ብፅኑዕ ኾኒንዎ። ቤት ጽሕፈት ህዝባዊ ርክባት መንግስቲ ክልል ትግራይ ሎሚ ሶኑይ ኣብ ዘውፅኦ መግለጺ ሓሳባት ሰላማዊ ብዝኾነ ኣገባብ ምግላፅን ኣፈላላይ እንተሃልዩ እውን ኣፈላላያት ምሓዝን ምግላፅን ኣብዝክኣለሉ ሃገር መንነት ማእኸል ገይሩ ዝፍፀም ዝኾነ ይኹን መጥቓዕቲ ብዝኾነ ይኹን መለከዒ ተቐባልነት ዘይብሉ ተግባር እዩ ኢሉ። ኣብ ክልል ኣምሓራ ፕሮጀክት ልምዓት ሽኮር ጣና በለስ ኣብ ልዕሊ ህይወትን ንብረትን ተጋሩ ዝተፈፀመ መጥቓዕቲ ንሕልፈት ህይወት ሰለስተ ተጋሩ ምኽንያት ኮይኑ ኣሎ፡፡ ህዝብን መንግስትን ክልል ትግራይ ብሞት እዞም ወገናት ዝተሰምዖም መሪር ሓዘን እናገለፁ ንቤተሰብ፣ መሓዙትን ፈተውትን ግዳያት እዚ ሓደጋ ፅንዓት ይሃብኩም ኢሉ’ሎ፡፡ እቲ መግለፂ ብተወሳኺ መንነት ማእኸል ገይሩ ዝተፈፀም ዝኾነ ይኹን መጥቓዕቲ ብትሪ ብምኹናን ክንቃለሶ ኢና፤ መንግስቲ ፌዴራልን ክልል ኣምሓራን እውን ኣብዚ ዝተሳተፉ ኣካላት ናብ ሕጊ ክቐርቡን መሃሪ ስጉምቲ ንክወስዱሎምን ንፅውዕ ይብል ፡፡ ነቲ ኹነታት ብዝርዝር ዝምርምር ኮሚቴ ብምጥያሽ ኣብ ቐረባ ናብቲ ከባቢ ሓደ ጉጅለ ከምዝልእኽን ዝርዝር መረዳእታ ንህዝቢ ግልፂ ከምዝገብርን በዚ ኣጋጣሚ ክገልፅ ይፈቱ ይብል፡፡ ኣብቲ ፕሮጀክት ዝሰርሑ ዘዘራረብናዮም ኣብ ዝሃቡና ቃል እቶም ሰለስተ ብዘካሕክሕ ከምዝተቐትሉ ብምግላፅ ካልእ ሓደ ሰብ እውን ብዝወረዶ ከቢድ መውቃዕቲ ንህይወት ኣብ ዘስግእ ደረጃ ከምዝርከብ ገሊፆም።ኣብ ከቢድ ስግኣት ስለ እንርከብ ዝምልከቶም ካብቲ ከባቢ ከውፅኡና ንሓትት ኣለና እውን ኢሎም። ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available ድምጺ ኣሜሪካ ነበርቲ’ቲ ከባቢን ዝምልከቶም ናይቲ ክልል ሰበስልጣን ኣዘራሪቡ’ሎ። ምሉእ ትሕዝቶ ኣብ ናይ ጽባሕ ፈነወ ተኸታተሉ።


ቀ/ሚ ኣብይ ኣሕመድን ዝመርሑዎ ጉጅለ ምስ ኢትዮጵያዊያን ነበርቲ ሚነሶታ ተራኺቦም፡ተዘራሪቦም

ቀዳማይ ሚንስተር ኢትዮጵያ ዶ/ር ኣብይ ኣሕመድን ዝመርሑዎ ጉጅለን ኣብዚ ኣብ ኣሜሪካ ምስ ኢትዮጵያዊያንን ትውልደ ኢትዮጵያዊያንን ዝገብሮ ዘሎ ፅምዶ ሎሚ እውን ቀፂሉ’ሎ።  እቶም ቀዳማይ ሚንስተር ዛጊት ኣብ ፅምዶታቶም ፍቕርን ሓድነትን ይቕረ ምብህሃልን ዝብላ ቃላት ብምድግጋም ዲስያስፖራ ኢትዮጵያዊያን ኣብ ጉዳይ ሃገሮም ኣወንታዊ ግደ ኣብ ኹሉ መዳይ ክገብሩ ፀዊዖም ኣለው። ንሶም ሎሚ ሶኑይ ምስ ኢትዮጵያዊያን ነበርቲ ክፍለ ግዝ ኣት ሚነሶታ ተራኺቦም፡ተዘራሪቦም ኣለው።


ኣብ ከተማ መቐለ ሰፊሕ ሰላማዊ ሰልፊ ተኻይዱ

ቀዳም 21 ሓምለ 2010 ዓ.ም ኣብ ከተማ መቐለ ሰፊሕ ሰላማዊ ሰልፊ ተኻይዱ።ህዝቢ መቐለን ከባብኣን ካብ ወጋሕታ ሰዓት 11 ጀሚሩ ናብ ስታድዮም ትግራይ ውሒዙ። ብኩሉ ኣንፈት ዝተመመ ህዝቢ ስታድዮም መቐለ ብባንዴራታት ኢትዮጵያ፣ኤርትራን ባንዴራታት ኩለን ክልላትን ማዕሪጉ እዩ ተቐቢልዎ። ኣብ ስታድየም መቐለ ካብ ዝነበሩ ጭርሖታት “ንዘላቒ ሰላም ኢትዮ ኤርትራ ደገፍና ንገልፅ፣ መንነት መሰረት ገይርካ ዝገበር ጥቅዓት ንኹንን” ዝብሉን ንኢንጅነር ስመኘው በቀለ ዘንፀባርቁ ምስልታት ብዝሓዙ ባነር ይርከብዎም ። ስታድዮም መቐለ ካብ ዓቐን ንላዕሊ መሊኡ ኣብ ከባቢኡ ብምዕሳል እውን ህዝቢ ነቲ መደብ ተኸታቲሉን ተሳቲፉን። እቲ ናይ ሰልፊ ስነ ስርዓት ዝሓለፈ ሓሙስ ዝሞተ ዋና አካያዲ ስራሕ ናይ ህዳሴ ግድብ ኢንጂነር ስመኘው በቀለ ሓዊሱ ንሰማእታት ትግራይ ናይ ሕልና ፆሎት ብምግባር እዩ ተጀሚሩ። ስዒቡ ህዝቢ ብሓባር እታ ካብ ዕጥቃዊ ቃልሲ ጀሚራ ዝጸንሓት መዝሙር ህዝቢ ትግራይ “ዘይንድይቦ ጎቦ” ብሓባር ዘሚሩዎ። No media source currently available  ኣባል ማእከላይ ኮሚቴ ህወሓትን ምክትል ከንቲባ ከተማ መቐለን ኣይተ ብርሃነ ገብረየሱስ እንኳዕ ድሓን መፃእኩም ምስ በሉ ዕላማ ሰልፊ ኣብሪሆም። እቲ ሰልፊ ሰላም ህዝብታት ኢትዮጵያን ኤርትራን ንድግፍ፤ ዘርኢ መሰረት ገይርካ ዝግበር ጥቃዓት ንኹንን፤ ብሞት ኢንጅነር ስመኘው በቐለ ንሓዝን ዝብሉ ምኳኖም ድሕሪ ምሕባር ንክብሪ ጋሻ እቲ ዕለት ዶክተር ደብረፅዮን ገብረሚካኤል እቲ ሰልፊ ኣመልኪቶም ዘረባ ከስምዑ ዓዲሙዎም ። ዶክተር ደብረፅዮን ገብረሚካኤል ንሰላም ህዝብታት ኤርትራን ዘለዎም ልባዊ ባህጊ ብምግላፆም፡ ሕጊ ክኽበርን ዘርኢ ፈሊኻ መጥቃዕቲ ንኩሉ ስለዘይጠቅም ክኹነን ከምዘለዎ ገሊፆም። ዶክተር ደብረፅዮን ብዘይካ እዚ ዘለና ዕድል ወይ ተኸባቢርካ ምንባር ወይ ድማ ምብትታን እዩ ክብሉ ተዛሪቦም። ምሉእ ትሕዝቶ ኣብዚ ምስማዕ ይክኣል። No media source currently available


ፕረዚደንት ሶማል መሓመድ ዓብዱላሂ መሓመድ ኣስመራ ኣትዮም

ፕረዚደንት ሶማል መሓመድ ዓብዱላሂ መሓመድ ናይ ሰለስተ መዓልቲ ናይ ስራሕ ምብጻሕ ንምፍጻም ሎሚ ቀዳም ሓምለ ፍርቂ መዓልቲ ኣስመራ ኣትዮም። ፕረዚደንት ኢሰያስ ኣፈወርቅን ላዕለዎት ሰበስልጣን መንግስትንኤርትራ፤ ፕረዚደንት ሶማል መሓመድ ዓብዱላሂ መሓመድ ኣብ መዕርፎ ነፈርቲ ኣስመራ ኣብ ዝኣተውሉ ኣቀባብላ ገይሮምሎም። ፕረዚደንት ሶማል መሓመድ ዓብዱላሂ መሓመድ ብዕድመ ፕረዚደንት ኢሰያስ ናብ ኤርትራ ዝመጹ ክኾኑ እንከለው፤ ምስቶም ፕረዚደንት ሚኒስተራት ዜና ባህልን ቱሪዝምን፤ ሚኒስተር መጉዓዝያ፤ ሚኒስተር ህንጻን ዝርከብዎም ላዕለዎት ሰበስልጣን ሶማል እውን ሓቢሮም ኣስመራ ከምዝኣተው ብተወሳኺ ክፍለጥ ተኻኢሉ ኣሎ። ድሒሩ ብዝተረኽበ ሓበሬታ ክልቲኦም መራሕቲ ድሮ ርክብ ከምዘካየዱ ሚኒስተር ዜና ኤርትራ ኣቶ የማነ ገብረመስቀል ገሊጹ። ፕረዚደንት መሓመድ ዓብዱላህ መሓመድ ኣብ ኤርትራ ኣብ ዝጸንሓለን መዓልታት ንዝተፈላለየ ልምዓታዊ መደባት እናተዘዋወረ ከምዝዕዘብውን ብተወሳኺ ተሓቢሩ።


ቀ/ሚ ኣብይ ኣሕመድ ምስ ምክትል ፕረዚደንት ኣሜሪካ ማይክ ፐንስ ተዘራሪቦም

ኣብ ኣሜሪካ ዝበጽሕሉ ዘለው ቀዳማይ ሚንስትር ኢትዮጵያ ኣብይ ኣሕመድ ሎሚ ዓርቢ ምስ ምክትል ፕረዚደንት ኣሜሪካ ማይክ ፔንስ ተራኺቦም: ምዝርራቦም ቤት ጽሕፈት ምክትል ፕረዚደንት ካብ ዋይት ሃውስ ኣብ ዘውጽኦ መግለጺ ኣፍሊጡ። ኣብቲ ርክብ ምክትል ፕረዚደንት ማይክ ፔንስ ኣሜሪካ ምስ ህዝቢ ኢትዮጵያ ንነዊሕ ዝጸንሓ አጋርነት ዳግማይ ብምርግጋጽ: ቀዳማይ ሚንስትር ኣብይ ኣብ ምምሕያሽ ሰብኣዊ መሰላት: ናይ ንግዲ ሃዋህው: ከምኡ'ውን ምስ ኤርትራ ዝተበጸሓ ስምምዕ ሰላም ዝርኸብዎም ጉዳያት ንዘካይድዎ ዘለው ጻዕርታት ንታሪኻዊ ለውጢ ንዒዶም። እቶም ምክትል ፕረዚደንት ኢትዮጵያ ኣብ ቀርኒ ኣፍሪቃ ዘለው ግጭታት ንምፍታሕ ትጻወቶ ተራ መሪሕነትን ምስ ኣሜሪካ ዘለዋ ዝምድና ወፍሪ ክትቅጽል'ውን ኣተባቢዖም። ኣብ መወዳእታ ክልቲኦም መራሕቲ ንናይ ሃገራቶም ናይ ሓባር ክብርታት ብምስማር አጋርነቶም ከምዘሓየሉ አረጋጊጾም።


ኣብ መላእ ክልል ትግራይ ጽባሕ ቐዳም ሰላማዊ ሰልፊ ክኻየድ'ዩ

ጽባሕ ቐዳም ኣብ ክልል ትግራይ ሰላማዊ ሰልፊ ክካየድ እዩ። ሓላፊ ህዝባዊ ርክባት መንግስቲ ክልል ትግራይ አቶ ረዳኢ ሓለፎም ብዛዕባ'ቲ ሰልፊ ጋዜጣዊ መግለጺ ሂቦም ኣለው። አቶ ረዳኢ ንኹሎም መራኸቢ ብዙሃን ኣብ ዝሃብዎ መግለጺ እዚ ሰልፊ ህዝቢ ከም አጀንዳ ሒዙ እናሰርሓሉ ዝጸንሓ መንግስቲ ክልል ትግራይን ህዝባዊ ወያነ ሓርነት ትግራይን ሰለስቲኦም ብሓባር ዘጸውዕዎ ሰልፊ እዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ስለ ዝኽሪ ኢንጂነር ስመኘው በቀለ፣ ኣካያዲ ስራሕ ህንጸት ግድብ ዓብዪ ህዳሴ ኢትዮጵያ

ካብ ዝተጀመረሉ ዕለት ኣትሒዙ ንህንጸት ግድብ ዓብዪ ህዳሴ ኢትዮጵያ ዘፈጽሙ ዝነበሩ ኢንጂነር ስመኘው በቀለ ኣብ ሕምብርቲ ኣዲሳበባ ትማሊ ንጉሆ ኣብ መኪናኦም ሞይቶም ከምዝተረኸቡ ዝዝከር'ዩ። ፖሊስ ኢትዮጵያ ኢንጂነር ስመኘው ኣብ ጸጋማይ ጉንዲ እዝኖም ብጥይት ተወቒዖም ከምዝዓረፉን መስርሕ ምጽራይን ምርመራን ቀጺሉ ከምዘሎን ኣፍሊጡ'ዩ። ከምኡውን ውጽኢት ምርመራ ኣብ ሓጺር እዋን ናብ ህዝቢ ንምግላጽ ከምዝወጠነ ሓቢሩ'ሎ። ንሎሚ ቅድሚ ኣስታት ሰለስተ ዓመት ምስ ኢንጂነር ስመኘው በቀለ ዝገበርናዮ ቃለ ምልልስ ምልስ ኢልና ክነስመዐኩም። ንዝሓዘኑ ስድራ ቤት፣ ቤተ-ሰብን ዝፈልጥዎምን ጽንዓት ይሃብ ንብል። No media source currently available


ስነ ስርዓት ቀብሪ ኢንጂ. ስመኘው በቀለ ሰንበት ክፍጸም'ዩ

ትማሊ ኣብ አዲስ አበባ መስቀል አዲስ አበባ ኣብ መነኦም ሞይቶም ዝተረኽቡ አካያዲ ስራሕ ናይ ኢትዮጵያ ግድብ ህዳሴ ኢንጂነር ስመኘው በቀለ ስነ ስርዓት ቀብሪ ሰንበት ከምዝፍጽም አተሓባባሪ ኮሚተ አፍሊጡ።\nሞት ኢንጂነር ስመኘው በቀለ መዘራረቢ ኣብ ዝኾነሉን ደበና ጓሂ ኣብ ዘንጸላለዋ ኢትዮጵያ ምድላው ስነ ስርዓት ቀብሮም ቀጺሉ'ሎ። ኢንጂነር ስመኘው በቀለ ብጥይት ተሃሪሞም ምሟቶም ፖሊስ ዝሓበረ እንተኾነ ሬሳኦም ግን ኣብ ቅዱስ ጳውሎስ ሆስፒታል ኣብ ምርመራ ከምዘሎ ይፍለጥ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ክልተ ተመቒላ ዝጸንሓት ኦርቶዶክሳዊት ቤተክርስትያን ኢትዮጵያ ሓቢራ

ንልዕሊ 27 ዓመታት ኣብ ኽልተ ተገማሚዓ ዝፀንሐት ናይ ኢትዮጵያ ኦርቶዶክሳዊት ቤተ ክርስቲያን ክልተ ሲኖዶስ ሓቢረ።ብፁእ ኣቡነ ቅዱስ ማቲያስ ንቅድስት ቤተ ክርስትያን ክመርሑዋ ብፁእ ወቅዱስ ኣቡነ መርቆሪዮስ ድማ ናብ ሃገሮም ተመሊሶም ብደረጃ ፓትሪያሪክ ፀሎትን ቡራኬን ከብፅሑ ተሰማሚዖም ኣለው። ኣብዚ ኣብ ዋሽንግተን ዲሲ ኣብ ብዛዕባ ዝተፈፀመ ስምምዕ ነቲ ናይ ሓባር መግለፂ ዘንበቡ ንብፁእ ኣብርሃም ሰለሞን ኣባተ ኣዘራሪቡዎም ኣሎ ገብረ ገብረመድህን ከቕርቦ እዩ።  መራሕቲ ኣብ ውሽጢ ሃገርን ኣብ ወፃእን ናይ ዝርከቡ ሲኖዶሳት ኦርቶዶክሳዊት ቤተ ክርስቲያን ኢትዮጵያን ቀዳማይ ሚንስተር ኣብይ ኣሕመድ ከምኡ’ውን ኣመንቲ ኣብ ዝተረኸብሉ ስነስርዓት ትማሊ ሓሙስ ዋሽንግተንድ ዲሲ ኣብዝርከብ ደብረምህረት ቅዱስ ሚካኤል ሓባራዊ ቅዳሴ፣ፀሎትን ምስጋናን ምስ ኣኽበሩዎ ናይ ሓባር መግለፂ ኣውፂኦም። ነቲ መግለፂ ዝነበቡ ብፁእ ኣቡነ ኣብርሃም ኣብዝሃብዎ ቃል እታ ቤት ክርስቲያንን ምእመናን ብዝገበርዎ ፃዕሪ ብዘይ ዝኾነ ይኹን ናይ ካልእ ሽምግልናን መንጎኝነትን ናብ ሓደ መፂኢና ኢሎም። ኽልቲኦም ወገናት ኣጀንዳታት ሒዞም ከምዝቐረቡን እቶም ኣጀንዳታት ናብ ሽዱሽተ ኣጀንዳታት ብምፅማቕ ጉዳይ ብፁእ ወቅዱስ ኣቡነ መርቆሪዮስ፣ቅድሚ ምፍልላይ ብዛዕባ ዝነበሩ ነባራት ሊቃነጳጳሳት፣ድሕሪ ምፍልላይ ዝተሾሙ፣ቀኖና ቤተ ክርስቲያን፣ውግዘትን ኣብ ወፃኢ እትርከብ ቤተ ክርስቲያን ከመይ ከምእትመሓደርን ዝብሉ ምዃኖም ገሊፆም።ኣብ ኣሜሪካ ብዛዕባ ዝነበሩ ብፁእ ኣቡነ መርቆሪዮስ ብዝምልከት ከምዚ በሉ። “ብዛዕባ እቶም ፓትሪያሪክ ዝምልከት ብፁእ ወቅዱስ ኣቡነ መርቆሪዮስ ብደርጃ ፓትሪያሪክነት ደረጃን ክብርን ናብ ሃገሮም ክምለሱ።ናብ ሃገሮም ምስተመልሱ ድማ ናይ ስራሕ ብፅሒቶም ፀሎትን ቡራኬ ምብፃሕ ክኸውን፣ኣብ ውሽጢ መንበረ ፓርቲያሪክ ገዛ ተዳሊይሎም ኩሉ ዘድልዮም ተማሊኡሎም ብኽብሪ እናባረኹን እናፀለዩን ክነብሩ ዝብል እዩ። “ ኣብ ኢትዮጵያ ብዛዕባ ዝርከቡ ብፁእ ወቅዱስ ኣቡነ ማቲያስ ድማ ከምዚ ኢሎም። “ብፁእ ወቅዱስ ኣቡነ ማቲያስ ብዝምልከት ብመሰረት ሕገ-ቤተ ክርስቲያን መሰረት ንቅድስት ቤት ክርስቲያን ንክመርሑ፣ንክባርኹ፣ንኽፅልዩን ብምሉእ ሓላፍነት ክሰርሑን እዮም።ክልቲኦም ቅድሳን ፓትሪያሪካት፤ ፓትሪያሪካት ስለዝኾኑ ዘመን ክሳብ ዝስዓር ብኣፈላላይ ከይንኸይድ፤ ሃይማኖት ስለዘይምሓየሽ ንቆነና ቤት ክርስቲያን ግን ብምምሕያሽ ኣብ ዙሪያ ዓለም ኣብ ዝርከቡ ቅድስት ኣብያተ ክርስትያንን ብኽብሪ ሽሞም እናተፀውዐ ክንበሩ እዩ ተወሲኑ ዘሎ። “ቅድሚ ምፍልላይ ብዛዕባ ዝተሸሙ ጳጳሳት ብኽልቲኡ ወገናት እቲ ውግዘት ተላዒሉ ኣብ ውሽጢ ይኹን ኣብ ወፃኢ ከከም ድልየቶም ከገልግሉ ንክሰርሑ ተወሲኑ’ሎ።” ሓቢርና ዝፀለና እውን እቲ ውግዘት ብኽልቲኡ ወገን ስለዝተልዓለ ኢሎም ሊቀ ጳጳሳት ኣባ ኣብርሃም።ድሕሪ ሕዚ ክልተ ዝብሃል ኣይህልውን፤ኣብቂዑ’ሎ ኢሎም። “ብዘይ ጥርጥር ካብዛ ስዓት እዚኣ ጀሚሩ ናይ ውሽጢ፣ናይ ወፃኢ ዝብሃል ሲኖደስ የለን።ኣብ ዝኾነ ይኹን ዓለም ካብ ኣፅናፍ ክሳብ ኣፅናፍ ሓደ ናይ ኢትዮጵያ ኦሮቶዶክስ ተዋህዶ ቤተ ክርስቲያን ቅዱስ ሲኖደስ ይህልዋ።ካልእ ካልኣይ ሳልሳይ ዝብሃል ቅጽል የለን፤እዚ ተደምዲሙን ኣብቂዑን ኣሎ።” ኣብቲ ስነስርዓት ዝተረኸቡ ቀዳማይ ሚንስተር ኣብይ ኣሕመድ እታ ቤተ ክርስቲያን ዕርቂ ምፍጣራ ከምዘሐጎሶም ብምግላፅ ቤተ ክርስቲታን ኦርቶዶክስ ዝሓበረት እንትኸውን ፀገም ኢትዮጵያን ኤርትራን እውን ክሳዕ ክንዲዚ ኣይመተናውሐን ነይሩ ኢሎም።


ኣብዚ ዓመት'ዚ ጥራይ 1500 ስደተኛታት ኣብ ባሕሪ ምጥሓሎም ተገሊጹ

ንመበል ሓሙሻይ ዓመት ኣብዚ ዓመት ጥራይ ኣስታት 1500 ስደተኛታት ኣብ ማእከላይ ባሕሪ ህይወቶም ስኢኖም: እዚ ማለት ድማ ካብ ሊብያ ናብ ኢጣልያ ዝኻየድ ጉዕዞ እቲ ዝኸፍኣን ሓደገኛን ኮይኑ ነዚ ጉዕዞ ካብ ዝፍጽሙ 29 ሰባት 1 ይመወት ማለት'ዩ ክብል ትካል ስደተኛታት ሕቡራት ሃገራት ሎሚ ዓርቢ ኣብ ዘውጽኦ መግለጺ ሓቢሩ። ዓለምለኸ ትካል ስደተኛታት ብወገኑ ኣብዚ ዓመት'ዚ ዝበዝሓ ስደተኛታት ዝተቐበለት ሃገር ስጳኛ 21,000 ስደተኛታት ምቅባላ ይገልጽ። ኣብዚ ዓመት'ዚ ጥራይ ኣስታት 55,000 ስደተኛታት ናብ ኣውሮጳ በጺሖም: እዚ ቁጽሪ ምስ ናይ ዝሓለፈ ዓመት ክወዳደር ከሎ ብፍርቂ ጎዲሉ'ዩ።  ኣብ ቀረባ እዋን ብትካላት ግብረ ሰናይ ካብ ማእከላይ ባሕሪ ንዝደሓኑ ስደተኛታት ከምዘይትቕበል ዘፍለጠት ኢጣልያ ኣብዚ ዓመት'ዚ ኣስታት 18,130 ስደተኛታት ዝተቀበለት ክትኸውን ከላ ዝተረፉ ድማ ግሪክ: ሳይፕረስን ማልታን ዝኣተው እዮም። ወሃቢ ቃል ዓለምለኸ ትካል ስደተኛታት ጆወል ሚልማን ካብ ጀነቫ ንሮይተርስ ኣብ ዝሃቦ ቃል "ክስትውዓለሉ ዝግባእ ክልተ ነገራት ኣለው። ዋላ'ዃ ቁጽሪ ናብ ኣውሮጳ ዝውሕዙ ስደተኛታት እንተጎደለ እቲ መጠን ሞት ምስቲ ቁጽሪ ስደተኛታት ክረአ ከሎ ዝለዓለ'ዩ ዘሎ" ድሕሪ ምባል ኣብ ዝሓለፈ ኣርባዕተ ዓመታት ዝለዓለ መጠን ሞት ዘጋጠመ ካብ 2014 ቀጺሉ ሎሚ ዓመት ምዃኑ ይገልጹ። እዚ ከምዚ ኢሉ ከሎ ሎሚ ሓሙስ ልዕሊ 700 ስደተኛታት ኣብ መንጎ ሞሮኮን ስጳኛን ዘሎ ናይ ኤሌትሪክ ሓጹር ሰጊሮም ኣውሮጳ ምብጻሕ ከምዝፈተኑ ይግለጽ ኣሎ። ቀይሕ መስቀል ኣስታት 592 ስደተኛታት ነቲ ሓጹር ክሰግሩ ኣብ ዝፈተንሉ 130 ጉድኣት ከምዝበጽሖም 11 ካብኣቶም ናብ ሆስፒታል ከምዝተወስዱ ሓቢሩ'ሎ። ሰበ ስልጣን መንግስቲ ስጳኛ እቶም ስጳኛ ዝኣተው ስደተኛታት ኣብ መዕቆቢ ከምዘለው እቶም ኣብቲ ዶብ ዝተታሕዙ ድማ ናብ ሞሮኮ ዝተመለሱ ከምዘለው ገሊጾም ኣለው።


ኣብ ከተማታት ትግራይ ቐዳም ሰላማዊ ሰልፊ ኽካየድ’ዩ

ድሕሪ ፅባሕ ቀዳም ኣብ ከተማ መቐለ ሰንበት 22 ሓምለ 2010 ዓ/ም ድማ ኣብ ምሉእ ከተማታት ትግራይ ሰላማዊ ሰልፊ ከምዝካየድ ማሕበር መናእሰይ ትግራይ፣ማሕበር ናይ አካል ጉዱኣት ትግራይ፣ማሕበር ነጋዶ መቐለን ማሕበር ደቂ ተጋደልትን ብሓባር ገሊፆም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኢትዮጵያ ብሰንኪ ግጭት ካብ መነባብርኦም ዝተመዛበሉ ዜጋታት ኣብ ከቢድ ኩነታት ከምዝርከቡ ተገሊጹ

ኣብ ዝተፈላለዩ ከባቢታት ኢትዮጵያ ብሰንኪ ዝተለዓሉ ግጭታት ዝተመዛበሉ ኢትዮጵያዊያን ኣብ ኣዚዩ ከቢድ ኩነታት ከምዝርከቡ ኣብ ኢትዮጵያ ናይ ኣሜሪካ ዓለምለኸ ትካል ተራድኦ/USIAD/ ዳይረክተር ለስሊ ሪድ ገሊፀን። ዝተመዛበሉ ሰባት ኣብዚ ናይ ዝናብ እዋን ብዘይ ዝኾነ ይኹን መፅለሊ ኣብ ሜዳ ወዲቖም ኣለው እውን ኢለን። ብሰንኪ ግጭት ንዝተመዛበሉን ብናይ ተፈጥሮ ሓደጋ ንዝተጎድኡን 170 ሚሊዮን ዶላር ሓግዝ ዝተገብረ እውን እዚ ኣሰቃቒ ኩነታት ኣብ ግምት ብምእታው ምዃኑ እተን ዳይረክተር ሓቢረን። “ኣብ ሕቡራት ሃገራት ቤት ፅሕፈት ኣዋሃሃዲ ሰብኣዊ ሓገዛት ነዚ ኣብ ኣዋሳነቲ ከባቢታት ገዶንን ጉጂን ዝተፈጥሩ ግጭታትን ብሰንኪ’ዚ ዝተመዛበሉን ብዝምልከት ምስ ምንቕጥቓጥ መሬት ኣመሳሲሉዎ’ሎ።ብሰንኪ እዚ ኣስታት ሓደ ሚሊዮን ሰባት ንዕለታዊ ረድኤት ተቓሊዖም ኣለው።መብዛሕትኦም ካብታ ዝተኸደኑዋ ወፃኢ ዋላ ሓደ ሒዞም ኣይወፁን።መግቢ፣መፅለሊ፣ማይ፣ናይ ንጽሕና ኣቑሑትን ዝኣመሰሉ መሰረታዊ ድልየቶም ዘማልእ የብሎምን።ነዚ ህፁፅ ሰብኣዊ ድልየት ኢና ሓጊዝና ዘለና።” ንሰን በተወሳኺ መንግስቲ ናብ መነባብርኦም ናይ ምምላስን ንዝሓዞ መደብ እውን ከምዝድግፋ ገሊፀን። ኣሜሪካ ብድርቂ ንዝተጎድኡ ኢትዮጵያዊያን ኣብ ዝሓለፉ ኣርባዕተ ዓመታት 1.6 ቢሊዮን ዶላር ከምዝሓገዘት ሓቢረን። “ቀዳማይ ሚንስትር ምስ ኢትዮጵያዊያን ኣሜሪካዊያን ኣብ ኣሜሪካ ክራኽቡ እዮም።ኢትዮጵያን ኣሜሪካን ነዊሕ ዝፀንሐ ርክብ ኣለወን።ንሕና ንልዕሊ ሓምሳ ዓመታት ኣብዚ ኣለና፤ከም እንቕፅል እውን ርግፀኛታት ኢና።ኢትዮጵያ ንኣሜሪካዊያን ኣዚያ ኣገዳሲት እያ።…ብርግፅ ኣብ ጎንኹም ኮይንና ክንቕፅል ኢና።” ኣብ ዝተፈላለዩ ክፍላት ኢትዮጵያ ይፍጠሩ ብዘለው ግጭታት ንዝተመዛበሉ ንምሕጋዝ ዝተፈላለዩ ዓለምለኸ ትካላትን መንግስታትን ህፁፅ ረድኤት የቕርባ ከምዘለዋ ይግለጽ ኣሎ። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኣብይ ኣሕመድ ምስ ኢትዮጵያዊያንን ትውልደ ኢትዮጵያዊያንን ንምርኻብ ዋሽንግተን ዲስ ኣትዮም

ናይ ኢትዮጵያ ቀዳማይ ሚንስትር ዶ/ር ኣብይ ኣሕመድ ምስ ኢትዮጵያዊያንን ትውልደ ኢትዮጵያዊያንን ንምርኻብ ሎሚ ሓምስ ዋሽንግተን ዲስ ኣትዮም። ኣብዚ ፈላማይ ናይ ኣሜሪካ ጉዕዙኦም ኣብ ኣሜሪካ ምስ ዝነብሩ ኢትዮጵያዊያንን ትውልደ ኢትዮጵያዊያን ብምርኻብ ናይ ለውጢ ኣጀንድኦም ከሰጉሙን ዳያስፖራ ናብ ሃገሮም ንኽምለሱ ክተባብዑን እዮም። ኣብ ዋሽንግተን ዲሲ ኣብ ናይ ሰለስተ መዓልታት ፃኒሒቶም ምስ ዝተፈላለዩ ኣካላት ዳያስፖራ ክራኸቡ እዮም።ሰንበት ኣብ ሎሳንጀለስ ሶኑይን ሶሉስን ድማ ኣብ ሚኒሴታ ምስ ኢትዮጵያዊያን ኢትዮጵያዊያን ኣሜሪካዊያንን ክራኸቡ እዮም። ምስ ቀዳማይ ሚንስተር ኣብይ ኣሕመድ ናብ ዋሽንግተን ዲሲ ካብ ዝመጹ ናይ ል ኡኻን ቡድን ሚንስተር ወጻኢ ጉዳያት ዶ/ር ወርቅነህ ገበየሁን ፕረዚደንት ክልል ኦሮምያ አቶ ለማ መገርሳን ካል ኦት ሰበ ስልጣንን ከምዝርኸብዎም ተፈሊጡ'ሎ። ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available


አካያዲ ስራሕ ናይ ኢትዮጵያ ግድብ ህዳሴ ሞይቶም ተረኺቦም

አካያዲ ስራሕ ናይ ኢትዮጵያ ግድብ ህዳሴ ኢንጂነር ስመኘው በቀለ ሎሚ ሓሙስ ኣብ መኪነኦም ኣብ መስቀል አደባባይ ሞይቶም ከምዝተረኽቡ ንኣገልግሎት ዜና ፋና ብምጥቃስ ሮይተርስ ሓቢሩ። ሬሳ እቶም ኢንጂነር ንዝያዳ ምርመራ ናብ ሆስፒታል ምውሳዱ’ውን ሮይተርስ ወሲኹ ሓቢሩ።  ኢንጂነር ስመኘው በቀለ ኣብ ኢትዮጵያ ዝህነጽ ዘሎ ናይ ኣፍሪቃ ዝዓበየ ናይ ህዳሴ ግድብ አካያዲ ስራሕ ኮይኖም ካብ ሓምለ 2011 ከገልግሉ ዝጸንሑ እዮም። No media source currently available ምሉእ ትሕዝቶ ኣብዚ ምስማዕ ይክኣል። No media source currently available


ሚኒስትሪ ፍትሒ እስራኤል ኤርትራዊያን ስደተኛታት ናብ ሃገሮም ከምዝጥርዝ ኣፍሊጡ

ሚኒስተር ፍትሒ እስራኤል ኣይለት ሻካድ ኤርትራዊያን ስደተኛታት ናብ ሃገሮም ከምዝጥርዙ ኣፍሊጠን። ኤርትራ ነቲ ናይ ግዜ ገደብ ዘይብሉ ሃገራዊ ኣገግሎት ከምዘብቕዐ እንተፍሊጣ እቶም ኣብታ ሃገር ዘለው ስደተኛታት ናብ ሃገሮም ከምዝምለሱ እተን ሚንስትር ፍትሒ ሓቢረን። ንሰን ነዚ ዝፍለጣ ኣብ ከተማ ቴል ኣቪቭ ዝተቓነዓ ኣኼባ ፓርቲኣን ክኸውን ከሎ መንግስቲ ነቲ ኣብ መንጎ ኤርትራን ኢትዮጵያን ኣብ መጀመርያ’ዚ ወርሒ ዝተፈረመ ስምምዕ ኣዋጅ ሓባራዊ ሰላምን ምሕዝነትን ትግባረኡን ብቐረባ ይከታተሎ ከምዘሎ ብምግላጽ እቲ ስምምዕ ንብዙሓት ኤርትራዊያን ነቲ ናይ ጊዜ ገደብ ዘይብሉ ሃገራዊ ኣገልግሎት ከብቕዕ ተኽእሎ ኣሎ ዝብል ተስፋ ከምዝሃበ ሓቢረን። “ስለዝኾነ ድማ ነዚ ስምምዕ ስዒቡ ኤርትራ ገደብ ዘይብሉ ሃገራዊ ኣገልግሎት ደው እንተአቢላ እስራኤል ኣብ ሃገራ ብዘይሕጋዊ መንገዲ ዝኣተው’ዮም ንዝበለቶም ስደተኛታት ናብ ሃገሮም ክትመልሶም’ያ።” ይኹን ደኣ እምበር ኣብ ጉዳይ ኤርትራ ኣፍልጦ ዘለዎም ምንጪታት ኣገልግሎት ዜና ሮይተርስ፡ ኤርትራ ዋላ’ዃ ንሃገራዊ ኣገልግሎት ናይ ጊዜ ገደብ ክሕልዎ እንተፈቐደት እቲ ግዱድ ሃገራዊ ኣገግሎት እንተዘይተቋሪጹ ሰላም ምፍጣሩ ንበይኑ መፍትሒ ኣይኮነን ይብሉ። ብተወሳኺ እቲ ኣብ እስራኤል ንዝርኸቡ ኣፍሪቃዊያን ስደተኛታት ብወለንትኦም ናብ ሩዋንዳ ክኸዱ ዝብል መደብ ደው ምባሉ ተገሊጹ’ሎ። ኣብ መወዳእታ ወርሒ መጋቢት ሩዋንዳ ካብ እስራኤል ብዘይፍቓዶም ናብ ሃገራ ዝመጹ ኣፍሪቃዊያን ስደተኛታት ከምዘይትቕበል ምፍላጣ ይዝከር። እዚ ከምዚ ኢሉ ከሎ ላዕለዋይ ቤት ፍርዲ እስራኤል ነቲ ስደተኛታት 20 ሚእታዊት ካብ አታዊኦም ኣብ ባንክ’ታ ሃገር ክጸንሑ ዝእዝዝ ሕጊ ብትሪ ምንቓፉ ይግለጽ ኣሎ። ላዕለዋይ ቤት ፍርዲ እስራኤል ነዚ ጉዳይ ብዝምልከት ብተሓለቕቲ ሰብኣዊ መሰላት ዝቐረበ ክሲ ኣብ ዝረአየሉ እዋን ዳኛ ኡዚ ቮልግማን ነቲ ዋጋ መነባብሮ ኣብ ግምት ብምእታው ነዚ ዓቐን ገንዘብ ኣብ ባንክ ከቐምጡ ምእዛዝ ጥቕሙ ንጹር ኣይኮነን ኢሎም።


ሓላፊ ቤት ጽሕፈት ቀ/ሚ አብይ ዓረብ ኢማራት ንመራሕቲ ኤርትራን ኢትዮጵያን ዝሃብዎ ሽልማት ብዝምልከት መብርሂ ሂቦም

ሕቡራት ዓረብ ኢማራትስ ንፕረዚደንት ኢሳያስ ኣፈወርቂን ቀዳማይ ሚንስትር አብይ አሕመድ ንዝሃብዎ ሽልማት ብዝምልከት ሓላፊ ቤት ጽሕፈት ቀዳማይ ሚንስተር አብይ አሕመድ አቶ ፍጹም አረጋ ንድምጺ ኣሜሪካ መብርሂ ሂቦም ኣለው። “ስምምዕ ሰላም ክልቲኣን ሃገራት ንሃገራት’ቲ ከባቢ ንማእከላይ ምብራቅን ከምኡ’ውን ቀርኒ ኣፍሪቃ ዘለዎ ረብሓ ዓብይ ብምዃኑ ኣብነት’ውን ስለዝኾነ ብምኽንያት’ዚ ሕቡራት ዓረብ ኢማራትስ ንመራሕቲ ክልቲኣን ሃገራት በቲ ዝገበርዎ ኣበርክቶ ነዚ ሽልማት ምሃባ ኣብቲ እዋን ምሃብ ሽልማት ተገሊጹ’ዩ” ኢሎም። አቶ ፍጹም አረጋ ካብ ባጽዕ ቐዲሙ ወደብ ዓሰብ ስራሕ ዝጀምረሉ ኹነት’ውን ይረአ አሎ ኢሎም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ሕ/ሃ ኣብ ኢትዮጵያ ንዝተመዛበሉ ሰባት ንምሕጋዝ ናይ 22.2 ሚልዮን ዶላር ሓገዝ ተማሕጺኑ

ናይ ሕቡራት ሃገራት ትካል ስደተኛታት ኣብ ደቡባዊ ኢትዮጵያ ብሰንኪ ኣብ መንጎ ማሕበረሰባት ብዝተፈጥረ ጎንጺ ንዝተመዛበሉ ብኣማኢት ኣሽሓት ሰባት ዝውዕል ናይ ህይወት አድሕን ሓገዝ ናይ 22.2 ሚልዮን ዶላር ናይ ገንዘብ ሓገዝ ተማሕጺኑ። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያዊ ጋዜጠኛ ድሕሪ 20 ዓመታት ምስ ስድራቤቱ ይጽንበር

ከም መቐጸልታ’ቲ ኣብ መንጎ ኤርትራን ኢትዮጵያን ዝምዕብል ዘሎ መስርሕ ሰላም መንገዲ ኣየር ኢትዮጵያ ድሕሪ 20 ዓመታት ናይ መጀመርያ በረራ ሓምለ 18 ናብ ዋና ከተማ ኤርትራ ኣስመራ አካይዳ። ኢትዮጵያዊ ጋዜጠኛ አዲስ አለም ሓድጉ ሓደ ካብቶም 400 ተሳፈርቲ ፈላማይ በረራ መንገዲ ኣየር ኢትዮጵያ ናብ ኣስመራ’ዩ ኔሩ። ንሱ “ ሕጂ እቲ ጸልማት ተቐንጢጡ ንበዓልቲ ቤተይ ብዓይነይ ክርእይ በቒዓ፡ ንደቀይ ርእየ። ወዲ ጓለይ’ውን ክርእይ በቒዓ። ከም ሎተሪ ዝበጽሓኒ እዩ ዝስመዓኒ ዘሎ” ይብል። ኣብ 1998 ኹናት ኤርትራን ኢትዮጵያን ስዒቡ ኢትዮጵያ ኣስታት 70,000 ኤርትራዊያንን ትውልደ ኤርትራዊያን ካብ ኢትዮጵያ ምስጓጋ ይዝከር። No media source currently available  አዲስ አለም ንሱ ኢትዮጵያዊ ብምዃኑ በዓልቲ ቤቱ በዚ ጉዳይ ትጽለው ኣይመሰሎን እንተኾነ ውጥረት ክልቲኣን ሃገራት እንዳሓየለ ምስ ኸደ በዓልቲ ቤቱ ክልተ ደቃ ሒዛ ናብ ኤርትራ ኸይዳ። አዲስ አለም ንዝሓለፈ 20 ዓመታት ምድ ደቑ ኮነ ምስ በዓልቲ ቤቱ ክራኸብ ዝኽእለሉ መንገዲ ኣይነበረን። ብኸመይን ንምንታይን ናብ ኤርትራ ከምዝኸደትን ዝፈልጦ ከምዘየለ ይገልጽ። እንተኾነ ቀ/ሚ አብይ አሕመድ ናብ መዝነት ምስ መጹን ምስ ኤርትራ ዝጸንሓ ኹነተ ኹናት ምብቕዑ ስዒቡ መንገዲ ኣየር ኢትዮጵያ ድሕሪ 20 ዓመታት ናብ ኣስመራ በረራ ከምዘካይድ ምስ ተገልጸ ጋዜጠኛ አዲስ አለም ሓድጉ ምስ በዓልቲ ቤቱን ደቑን ዳግማይ ንምጽንባር ካብቶም ናብ ኣስመራ ዝኸዱ ቀዳሞት ገያሾ ዝኾነ፡ ስምዒት’ቲ ዳግማይ ድማ ብቃላት ክገልጾ ከምዘጸገሞ ይሕብር።


ፕረዚደንት ኢሳያስ ኣፈወርቅን ቀ/ሚ አብይ ኣሕመድን መዳልያ ሽልማት መሪሕነት ተቐቢሎም

ወራሲ ዓራት ኢማራት ዓረብ ሸክ መሓመድ ቢን ሳይድ ኣል ናህያ መዳልያ ሽልማት መሪሕነት ንፕረዚደንት ኢሳያስ ኣፈወርቂን ቀዳማይ ሚኒስተር አብይ ኣሕመድን ሂቦም። ሸክ መሓመድ ቢን ሳይድ ኣል ናህያ ነቲ ብሽልማት ዛይድ ዝፍለጥ ናይታ ሃገር ዝዓበየ ሽልማት ንመራሕቲ ኤርትራን ኢትዮጵያን ዝሃቡ፤ ኣብ ሞንጎ መንግስታት ኤርትራ ኢትዮጵያን ሕቡራት ኢማራትን ስሉሳዊ ዘተ ድሕሪ ምቅንዑ ክኸውን እንከሎ፤ ኣብቲ ኣጋጣሚ ሕቡራት ኢማራት ዓረብ ኣብ ትሕቲ መሪሕነት ሸኽ ከሊፋ ቢን ሳይድ ኣል ናህያ ኩሉ ጻዕርታት ሰላም ጸጥታን ምርግጋእን ኣብ ኩሉ ኩርናዕ ዓለም ከምእትድግፍ ኣፍሊጦም። No media source currently available  እቶም ወራሲ ዓራት ብዘይካዚ: ብትዊተር ኣብ ዝለኣኽዎ መልእኽቲ: "እቲ ብመራሕቲ ክልቲኦም ሃገራት ዝተወስደ ዓብይን ታሪኻውን ምቁራጽ ኩናትን ምኽፋት ትስፍው መጻኢ ኣብ ምትሕግጋዝን ምውህሃድን- ካልኦት ሃገራት ኣብ ምፍታሕ ግጭት ክጥቀማሉ ዝኽእላ ሞደል እዩ "ክብሉ ገሊጾም። ሚኒስተር ዜና ኤርትራ ኣቶ የማነ ገብረመስቀት ኣብ ዘውጽእዎ ናይ ትዊተር መልእኽቲ ብወገኖም : እቲ ብ' ሽልማት ዛይድ' ዝፍለጥ ዝዓበየ ሽልማት'ታ ሃገር ንክልቲኦም መራሕቲ ዝተዋህበ: “ ኣብ መንጎ ክልቲኦም ሃገራት ዝጸንሓ ኲናት ብምዝዛም ሰላም ናብቲ ዞባ ንምምጻእ እቶም መራሕቲ ብዘርኣይዎ ራእይን ትብዓትን" ምዃኑ ሓቢሮም። ክልቲኦም መራሕቲ ብተወሳኺ ንግዳዊ ዝምድናን ወፍሪን ክልቲኣን ሃገራት ዝሕይለሉ መዳያት ከምዝዝትዩ ሓላፊ ቤት ጽሕፈት ቀዳማይ ሚኒስተር አብይ አሕመድ ኣብ ዘውጽእዎ ናይ ትዊተር መልእኽቲ ብተወሳኺ ጠቒሶም።


ኤርትራ፡ ኣምባሳደር ኣብ ኢትዮጵያ መዚዛ

ፕረዚዳንት ኢሳያስ ኣፈወርቂ ንሚንስተር ትምህርቲ ኣቶ ሰመረ ርእሶም ከም ኣምባሳደር ኤርትራ ኣብ ፌደራላዊት ዴሞክራሲያዊት ሪፓብሊክ ኢትዮጵያ ኮይኑ ከገልግል ብ20 ሓምለ 2018 መዚዝዎ።ኣምባሳደር ሰመረ ርእሶም ብደረጃ ሚንስተር’ዩ ነዚ ሹመት ተመዚዙ። ኤምባሲ ኤርትራ ኣብ ኣዲስ ኣበባ ብ16 ሓምለ ብወግዒ ምኽፋቱ ዝዝከር’ዩ።ብተመሳሳሊ መንግስቲ ኢትዮጵያ’ውን ብ18 ሓምለ ንኣቶ ረድዋን ሑሴን ኣምባሳደር ኢትዮጵያ ኣብ ኤርትራ ገይራ ምሻሙ ይፍለጥ። ኤርትራን ኢትዮጵያን፡ “ክልቲኤን ሃገራት ዲፕሎማስያዊ ህላወን ንጥፈታትን ከሕድሳ”ዝብል ዝርከቦ ሓሙሽተ ነጥብታት ዘጠቓለለ “ሓባራዊ ኣዋጅ ሰላምን ምሕዝነትን” ብ 9ሓምለ 2018 ኣብ ኣስመራ ምኽታመን ይፍለጥ። ምምዛዝ ናይ ክልቲኤን ሃገራት ኣምባሳደራት፡ነቲ ተጀሚሩ ዘሎ መስርሕ ሰላም ኤርትራን ኢትዮጵያን ኣብ ምድንፋዕ ዓቢ ኣበርኽቶ ከምዝህልዎ ተገሊጹ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ አብይ ኣሕመድ ንፈለማ ጊዜ ምስ መራሕቲ ፖለቲካ ውድባት ተዘራሪቦም

ቀዳማይ ሚንስተር ኣብይ ኣሕመድ ምስ መራሕቲ ፖለቲካዊ ውድባት ትማሊ ሰንበት ተዘራሪቦም።ኣብ ገለ ከባቢታት እታ ሃገር ዘሎ ኩነታት ንክረጋጋእን ሓድነት ክሰፍን ናይ ተቓወምቲ ፓርቲታት ምትሕብባር ሓቲቶም ኣለው። ቀዳማይ ሚንስተር ኣብይ ኣሕመድ ስልጣን ካብ ዝሕዙ ፈላማይ ዝኾነ ልዝብ ምስ ተቓወምቲ ፓርቲታት ትማሊ ሰንበት ኣብ ቤት ፅሕፈት ቤት ቀዳማይ ሚንስተር ተኻይዱ።ኣብዚ ኣኼባ ካብ መንጎ ዝተሳተፉ ሓላፊ ህዝባዊ ርክባት ሰማያዊ ፓርቲ ኣቶ ኣበበ ኣካሉ ኣብ ውሽጢ ኢትዮጵያ ዝንቀሳቐሱ ናይ ብሄር ወይ ህብረብሄር ፖለቲካዊ ውድባት መብዛሕቲኦም ተረኺቦም ኣለው ኢሎም።ብዝቐረበ ፃውዒት ናብ ውሽጢ ሃገር ዝኣተወ ናይ ኦሮሞ ዴሞክራሲያዊ ግንባር ኣባላት ኣመራርሓ ምስታፎም ተፈሊጡ።  ኣብቲ ኣኼባ ካብ መንጎ ዝተልዓሉ ጉዳያት ኣብ ዝተፈላለዩ ከባቢታት እታ ሃገር ዝልዓሉ ግጭታትን ይስዕብ ዘሎ ምምዝባል ነበርቲን ከምዝተልዓለን ዶ/ር ኣብይ ኣብዝሃብዎ መልሲ ባህላዊ ናይ ሽምግልና ኣካይዳ ተጠቒምካ እውን እንተኾነ ስላም ክረጋገፅ ከምዝክኣል ናይ ገለ ሃገራት ተመኩሮ ብምጥቓስ መብርሂ ምሃቦም ኣቶ ኣበበ ሓቢሮም።ሰላም ናይ ምስፋን ስራሕ ሓላፍነት መንግስቲ ጥራሕ ዘይምዃኑ ምግላጾምን እቶም መራሕቲ ተቓወምቲ ፓርቲታት ድማ ነዚ ከምዝተቐበሉዎም ሓቢሮም። መሰጋገሪ መንግስቲ ክጣየሽ ካብ ተሳተፍቲ ንዝተልዓለ ሕቶን ቀዳማይ ሚንስተር ኣብይ ዝሃብዎ መልስን እውን ኣቶ ኣበበ ከምዚ ኢሎም። “መሰጋገሪ መንግስቲ ክምስረት ኣለዎ ንዝብል ሕቶ ኣብ ዝሃብዎ መልሲ በዚ ሕዚ ዘሎ ኩነታት መሰገጋሪ መንግስቲ ይመስረት ምባል ኣፀጋሚ ምዃኑ፤ንመጻኢ ኣብዞም ሽግራት እዚኦም ተቐራሪብካ ብምስራሕ ነገራት ክመዓራርይ ከለው ግን ብሓባራዊ ልዝብን ድልየት ህዝብን ክንፍፅሞ ንኽእል ኢና” ክብሉ ምላሽ ምሃቦም ኣቶ ኣበበ ኣረዲኦም። ኣቶ ኣበበ ገና ናብ ሃገር ዘይኣተው ውድባት ስለዘለውን ፈለማ ነዛ ሃገር ኣብ ምርግጋእ ክስራሕ ኣለዎ ክብሉ ነቶም ተሳተፍቲ ከምዝገለፁሎም ወሲኾም ገሊፆም ። ምሉእ ትሕዝቶ ኣብዚ ምስማዕ ይክኣል። No media source currently available


ማሕበር ምትብባዕ ፈጠራውነት ኤርትራ ተመስሪቱ

ማሕበር ምትብባዕ ፈጠራውነት ኤርትራ ቀዳም 20 ሓምለ 2018 ኣብ ኣዳራሽ ሃገራዊ ኮንፈደራሽን ሰራሕተኛታት ኤርትራ ኣብ ዝተገብረ ዋዕላ ብወግዒ ተመስሪቱ።  ንማሕበር ምትብባዕ ፈጠራውነት ንምምስራት ብንጥፈት ካብ ዝተዋስኡን ዝሰርሑን ኣባላት ናይዛ ማሕበር ምስ ዝኾነ ኣቶ ሳሚኤል ገ/ኣዶናይን ንጡፍ ኣባል ናይዛ ማሕበርን ምስ ዝኾነ ሰናይ ዳኒኤል ስምረትን ንኣገዳስነትን ምምስራት ናይዚ ማህበርን ንጥፈታቱን ብዝምልከት ምስ ድምጺ ኣሜሪካ ዘካየድዎ ቃለ መጠይቅ ኣብዚ ምስማዕ ይክኣል። ምሉእ ትሕዝቶ ኣብዚ ምስማዕ ይክኣል። No media source currently available


ፕረዚደንት ኢሰያስን ንጉስ ሳልማን ናይ ስዑድ ዓረብን ኣብ ክልተኣውን ዞባውን ጉዳያት ተመያይጦም

ፕረ.ኢሳያስ ኣፈወርቂ ሎሚ ሶኑይ ሓምለ 23 ምስ ናይ ስዑዲ ዓረብ ንጉስ ሳልማን ቢን ዓብደልዓዚዝ ተራኺቦም ኣብ ክልተኣውን ዞባውን ጉዳያት ተመያይጦም። ሚኒስተር ዜና ኤርትራ ኣቶ የማነ ገብረመስቀል ብቲዊተር ካብ ዝዘርግሕዎ ሓበሬታ ፕረዚደንት ኢሳያስ ኣፈወርቂ ብዕድመ ንጉስ ሳልማን ሎሚ ንግሆ ናብ ስዑዲ ምኻዶምን ዕላማ ዑደቶም ኣብ ክልቲኣዊን ዞባዊን ጉዳያት ንምትሕብባር ንምዝታይ ምዃኑ ሓቢሮም ኣለው። ንጉስ ሳልማን ኤርትራን ኢትዮጵያን ኣብ መንጎኣን ዝጸንሐን ግጭት ንኸብቅዕን ሰላም ክሰፍንን ዝወሰድኦ ስጉምታት ምምጓሶምን ዝምድና ስዑዲ ዓረብን ኤርትራን ኣብ መንጎ ክልቲኣን ሃገራት ዘሎ ፖለቲካዊ፡ ቁጠባዊ፡ናይ ጸጥታ፡ንግዲን ወፍሪን ርክብ ተወሳኺ ክሰፍሕ ድሌት ሃገሮም ምዃኑ ምግላጾም እቲ ናይ ትዊተር መልእኽቲ አቶ የማነ ገብረመስቀል ከምኡ'ውን መርበብ ሓበሬታ ሻባይት ሓቢሩ።


ቀ/ሚ አብይ አሕመድ ዝመጽእ ሓሙስ ኣብ ኣሜሪካ ዑደት ከካይዱ'ዮም

"መንደቅ ኣፍሪስና: ድልድል ክንሃንጽ ኢና" ብዝብል ቴማ ካብ ዝመጽእ ሓሙስ ዝጅምር ዑደት ቀዳማይ ሚንስተር ኢትዮጵያ አብይ አሕመድ ኣብ ኣሜሪካ ኣብ ታሪክ ኣብ ወጻኢ ዝርከቡ ኢትዮጵያዊያን ትውልደ ኢትዮጵያዊያን አሰሮም ዘንብርሉ ጊዜ ከምዝኸውን ኣብ ኣሜሪካ ናይ ኢትዮጵያ አምባሳደር ካሳ ተኽለብርሃን ገሊጾም። እቶም ኣምባሳደር ነዚ ዝበሉ ብዛዕባ ዑደት'ቶም ቀዳማይ ሚንስተር ዝግበር ኣቀባብላን ኣብ ዝተዋህበ ጋዜጣዊ መግለጺ'ዩ። ምሉ እ ትሕዝቶ ኣብዚ ምስማዕ ይክኣል። No media source currently available


"ቀ/ሚ ኣብይ ኣሕመድ የካይዱዎ ዘለው ለውጢ ብቕልጣፈ ይኹን ብትሕዝቶ ዝድነቕ እዩ" ኣምባሳደር ኣሜሪካ

ኣብ ኢትዮጵያ ኣምባሳደር ኣሜሪካ ቀዳማይ ሚንስተር ኣብይ ኣሕመድ የካይዱዎ ዘለው ለውጢ ብቕልጣፈ ይኹን ብትሕዝቶ ዝድነቕ እዩ ኢሎም ።ናይ ለውጢ ስጉምትታት ክዕወቱ ሃገሮም ብኣጋርነት ንምስራሕ ድልየት ከምዘለዋ ኣብ ኢትዮጵያ ወሃቢ ቃል ኤምባሲ ኣሜሪካ ገሊፆም። ስልጣን ኣብ ዝሓዝሉ ኣብ ሓፂር ኣዋርሕ ብርክት ዝበሉ ስጉምትታት ብምውሳዶም ኣብ ዝተፈላለዩ ደምበታት ዝተሰለፉ ኢትዮጵያዊን ከይተረፈ ኣወንታዊ ግብረ መልሲዝረኸቡ ቀዳማይ ሚንስተር ኣብይ ኣሕመድ ካብ መሓዙት ሃገራት እውን ናዕዳ ይረኽቡ ኣለው። ኣሜሪካ ቀዳማይ ሚንስተር ኣብይ የሰጉምዎ ንዘለው ኣጀንዳታት ለውጢ ደገፍን ኣድናቖትን እናገለፀት ትርከብ። ኣሜሪካን ኢትዮጵያን ጉዳያት ዴሞክራስን ሰብኣዊ መሰላትን ብዝምልከት ትማሊ ኣብ ሚንስተር ጉዳያት ወፃኢ ኢትዮጵያ ኣብ ዝተመኻኸራሉን መድረኽ ኣብ ኢትዮጵያ ኣምባሳደር ኣሜሪካ ማይክል ረይነር ናይ መጀመሪያ ንናይ 100 ማዕልታት ኣፈፃፅማ ስራሕ ቀዳማይ ሚንስተር ኣብይ ዘደንቕ፣ግልፅን ቀጥታውን መደረ ኣስሚዖም መንግስቲ እውን ሰብኣዊ መሰላት ከምዘኽብር ኣሳታፊ ዝኾነ ፖለቲካዊ ምህዳር ክፍጠር እውን ዘኽእል መሪሕነት ሂቦም ኢሎም። ቪኦኤ ዘዘራረቦም ወሃቢ ቃል እቲ እምባሲ ኒኮልሳ ባርነት እውን ነዚ ደጊሞምዎ ኣለው። "እቶም ኣምባሳደር ከምዝበሉዎ ቀዳማይ ሚንስተር ኣብይ የካይዱዎ ዘለው ለውጢ ብቕልጣፈ ይኹን ብትሕዝቶ ተደኒቕና ኣለና።ሎሚ ኣብ ዴሞክራሲ፣ሰብኣዊ መሰላትን ሰናይ ምሕደራን ኣብ ዝተኻየደ ሓባራዊ መድረኽ ንትልምታት መንግስቲ ኢትዮጵያ ንምርዳእን ብከመይ ከም እንድግፎም ንምፍላጥን ድልየት ነይሩና።" ኢትዮጵያ ኣብ ስሉጥን ሓፈሻዊ ለውጥን ምዃና ኣምባሰደር ማይክል ረይነር ኣብ ናይ ትማሊ መደርኦም ገሊፆም።ኒኮላስ ባርነት ንገሊኦም ለውጥታት ከምዚ ክብሉ ይዝርዝሩ። "ንኹሎም ምዝርዛር ግዜ ክወስድ እዩ።መንግስታዊ ኣዘራርባ ዘሎ ለውጢ፣ሰብኣዊ መሰል ንምኽባር፣ዝበለፀ ፖለቲካዊ ተሳትፎ ንምፍጣር ብዛዕባ ሓድነት ምዝርራብን ኣብ መስርሕ ፖለቲካ ዝበለፀ ተሳትፊ ንክህልው ዝተውሃበ ትኹረትን ምጥቃስ ይክኣል።ምስ ኤርትራ ሰላም ንምምፃእ ዝተገብረ ፃዕሪ እውን ይሓውስ።" እቶም ኣምባሳደር ዝተጀመሩ ስጉምትታት ለውጢ ንምዕዋት ፈተናታት ከጋጥሙ ከምዝኽእሉ ኣሜሪካ ትኣምን፤ሓገዝ መሻርኽቲ ሃገራት ዘድሊ እውን ኣብዚ እዩ ኢሎም ። ወሃቢ ቃል ኒኮላስ ባርነት ነዚ ከብርሁ ከለው። "ዴሞክራሲ ከቢድ ፃዕሪ ይሓትት።ቅድሚ ሎሚ እውን ኣብ ኣደባባይ ዝተዛረብናሉ እዩ።እዚ ክዕወት ፃዕሪ ኩሎም ኢትዮጵያዊያን ይሓትት።ኩሉ ነናይ ባዕሉ ታራ ክፃወት ኣለዎ።ብቀዳማይሚንስተር ኣብይን ምምዳሮምንን ዝተቐመጡ ናይ ለውጢ ስጉምትታት ዝተለጠጡ እንተኾኑ እውን ክዕወቱ ዝኽእሉ እዮም።ድልውነትን ፃዕርን ግን ይደልዩ።ዕላማ ናይዚ መድረኽ ድማ ነዚኦም ንምዕዋት ኣሜሪካ ብዛዕባ እትሕግዘሉ ንምዝርራብ እዩ ነይሩ።ኣዚዩ ግልፅን ሃናፅን ምይይጥ ገይርና ኣለና።" እዚ ክልትኣዊ ምይይጥ ዝካየድ ዘሎ ዶ/ር ኣብይ ኣሕመድ ድሕሪ ሓደ ሰሙን ናብ ኣሜሪካ ክጉዓዙ ትፅቢት ኣብዝግበረሉ እዋን እዩ። ዕላማ መገሻ ቀዳማይ ሚንስተር ኣብ ኣሜሪካ ምስ ዝርከቡ ኢትዮጵያዊያንን ትውልደ ኢትዮጵያዊያንን ንምዝርራብ ከምዝኾነ ቅድም ክብል ተገሊፁ’ሎ። እብ እዋን መገሽኦም ምስ ሰበስልጣን ኣሜሪካ ክራኸቡ እንተኾይኖም ዝተሓተቱ እቶም ወሃቢ ቃል እቲ መደብ ንመንግስቲ ኢትዮጵያ እየ ዝገድፎ፤ሰናይ ዕድል ክኣ ንምነየሎም ኢሎም።


ንኩሎም ፈጸምቲ 'ገበንን በደልን' ምሕረት ዝህብ ሓድሽ ሕጊ ኢትዮጵያ ሎሚ ጸዲቑ

‘ኣብ’ቲ ሓድሽ ሕጊ ዝተዘርዘሩ ገበናት ዝፈጸሙ ውልቀ-ሰባትን ጉጅለታትትን ብሕጊ ንከይሕተቱን ናብ’ቲ ሕብረተ-ሰብ ተመሊሶም ግቡኦም ንክፍጽሙን ዕድል ክዋሃቦም’ዩ'። ብዘይካ’ዚ ብምኽንያት ዝነበሮም ፖለቲካዊ ተሳትፎ ብገበን ክንሕተት ኢና ኢሎም ሰጊኦም ኣብ ወጻኢ ተሰዲዶም ንክነብሩ ዝተገደዱ ኢትዮጵያዊያን ብምሕረት ናብ ዓዶም ንክምለሱ ባይታ ኣጣጢሑሎም ኣሎ እቲ ሕጊ። እቲ ፓርላማ ኢትዮጵያ ሎሚ ዘሕለፎ ውሳነ፣ ኣብ ሙግት ቤት ፍርዲ ዘለው፣ ተበይንዎም ዝተኣሰሩ ውልቀ-ሰባትን ጉጅለታትን ብሙልኦም ምሕረት ንክዋሃቦም ዘኽእል’ዩ። ኣካቢ ኮሚቴ ሕግን ፍትሒን’ቲ ቤት ምኽሪ ኣቶ ጴጥሮስ ወልደሰንበት ‘ኣብ መስርሕ ምጽራይ ዘለው፣ ዝተኸሰሱ፣ ተበይንዎም ዝተኣሰሩ፣ ገና ዘይተታሓዙ ውልቀ-ሰባትን ግጅለታትን፣ ዝሓለፈ ገበኖምን ጥፍኣቶምን ብወገን መንግስቲ ፈጺሙ ከምዘይተፈጸመ ዝራኣየሉ ኣገባብ’ዩ’ ኢሎም። እንተኾነ ድሕሪ 30 ግንቦት 2010 ንዝፍጸም በደላትን ገበናትን ምሕረት ንምርካብ ሓጋዚ ኣይኾንን’ዩ እቲ ናይ ሎሚ ሕጊ። ብዘይካ’ዚ ውልቀ-ሰባትን ጉጅለታትን በዚ ሕጊ’ዚ ተረባሕቲ ክኾኑ እንተደልዮም ኣብ’ዘን ዝቕጽላ 6 ኣዋርሕ ግብረ-መልሲ ክህቡሉ ከምዝግባእ ተጠቒሱ ኣሎ።


ቃለ መጠይቅ ምስ ቀ/ሚ ኢትዮጵያ ነበር ሃይለማርያም ደሳለኝ

ኣብ መጀመርያ'ዚ ሰሙን'ዚ መንገዲ ኣየር ኢትዮጵያ ድሕሪ 20 ዓመታት ቦኽሪ በረራኣ ናብ ኣስመራ አካይዳ። ኣብታ ቀዳመይቲ ነፋርቲ ተሳፈርቲ ካብ ዝኾኑ ቀዳማይ ሚንስተር ኢትዮጵያ ነበር አቶ ሃይለማርያም ደሳለኝ ሓደ እዮም። ንሶም ብዛዕባ ናይ ኤርትራ ዑደቶም ምስ ድምጺ ኣሜሪካ ዘካየድዎ ቃለ መጠይቅ ኣብዚ ምስማዕ ይክኣል። No media source currently available


ኢትዮጵያ: ኣብ ቀረባ ንዝተፈትሑ ናይ ፖለቲካ እሱራት ምሕረት ሂባ

ኢትዮጵያ ኣብ ቀረባ ንዝተፈትሑ ናይ ፖለቲካ እሱራት ምሕረት ዝህብ ሕጊ ኣሕሊፋ: ብተወሳኺ ንዝሓለፈ 10 ዓመታት ዝጸንሓ ንጸጥታ ዝምልከት ሕጊ'ውን ለዊጣቶ አላ። ቀዳማይ ሚንስትር አብይ አሕመድ ናብ መዝነት ካብ ዝመጽሉ ወርሒ ሚያዝያ ጀሚሩ ኣብታ ሃገር ዓበይቲ ናይ ፖለቲካን ቁጠባን ለውጢ ምክያዶም ይፍለጥ፤ እዚ ድማ አካል እቲ ለውጢ ምዃኑ ይግለጽ ኣሎ። ኣብ ዝሓለፈ ሰለስተ ዓመታት ኣብ መላእ'ታ ሃገር ብዝተላዕለ ተቓውሞ ብዝተሓሓዝ ኣስታት 30,000 ሰባት ብክሲ ግብረ ሽበራ ኣብ ማእሰርቲ ምጽንሖም ይፍለጥ። እቶም እሱራት መራሕቲ ተቓውሞ: ፖለቲከኛታት :ተማሃሮ: ጋዜጠኛታትን ጸሓፍቲ ዓምዲ ኢንተርነት ዝርከብዎም'ዮም። መብዛሕትኦም ዝኻየዱ ዝነበሩ ተቓውሞታት ንቁጠባዊ ዘይምዕሩይነት: ማዕርነት ዘይምህላውን ጭቆናን ዝብሉ ጉዳያት ዘልዕሉ ምንባሮም ይዝከር። እዚ ናይ ምሕረት ሕጊ ኣብ ትሕቲ ምርመራ ዝጸንሑ ኾነ ክሲ ተመስሪትዎም: ተፈሪዶም ንዝነበሩ ውልቀሰባትን ጉጅለታት ዝምልከት'ዩ ክብላ መሓውራት ዜና ውሽጢ ሃገር ሓቢረን ኣለዋ። ኣቐዲሙ ፓርላማ'ታ ሃገር ከም ኦነግን ግንቦት 7 ዝአመሰሉ ብክስታት ግብረሽበራ ተኸሲሶም ዝነበሩ ጉጅለታት ክስታቶም ምልዓሉ ይፍለጥ። ኣብ ኒው ዮርክ ዝመደበሩ ሁማን ራይትስ ዎች ብተወሳኺ ቀ/ሚ አብይ አሕመድ ኣብ ልዕሊ እሱራት ዝተፈጸመ ስቅያትን ኣብ እዋን ተቓውሞ ዝተቐትሉ ንምጽራይ ምርመራ ከካይዱን ሕጊ ግብረ ሽበራ ክልዕሎ ክጽውዕ ጸኒሑ'ዩ።


ኣሜሪካ ንፍጻመታት 100 መዓልታት ቀዳማይ ሚንስተር ኢትዮጵያ አብይ አሕመድ ንኢዳ

ኣምባሳደር ኣሜሪካ ኣብ ኢትዮጵያ ማይክል ረይነር፡ እቶም ቀዳማይ ሚንስተር ዝድነቅን ንጹርን መደረታት ጌሮም ጠቃሚ ስጉምትታት’ውን ወሲዶም ኢሎም ኣለው። ኣብዚ ዝሓለፈ ፍርቂ ወርሒ መጋቢት ኣብ ፓርላማ ቃለ መሓላ ብምፍጻም ንኢትዮጵያ ንምምራሕ ሓላፍነት ዝተረኽቡ ቀዳማይ ሚንስተር ዶ/ር አብይ አሕመድ ኣብዚ ሓላፍነቶም 100 መዓልታት ዝመልኡ ኣብ ዝሓለፈ ሰሙን’ዩ። ኣምባሳደር ኣሜሪካ ኣብ ኢትዮጵያ ማይክል ረይነር ናይ ሃገሮም ገምጋም ኣቐሚጦም ኣለው። ኣምባሳደር ረይነር ብዛዕባ ፋጻመታት 100 መዓልታት መዝነት ቀዳማይ ሚንስተር ኣብይ ዝተዛረቡኣሜሪካን ኢትዮጵያን ኣብ ጉዳያት ሰብኣዊ መሰላትን ዲሞክራሲን ብስሩዕ ዝመካከርሉ መድረኽ ሎሚ ኣብ ሚኒስትሪ ወጻኢ ጉዳያት ኢትዮጵያ ኣብ ዝተኻየደሉ እዋን እዩ። ምሉእ ትሕዝቶ ኣዝብዚ ምስማዕ ይክኣል። No media source currently available


ጅቡቲ ምስ ኤርትራ ዘለዋ ጸገም ሰላማዊ ፍታሕ ትሓትት


ብሰንኪ ግጭት ካብ መነባብሮም ተመዛቢሎም ኣብ ቢሾፍቱ ካብ ዝተጣየሱ 9 መንእሰያት ምእሳሮም ተሓቢሩ

ኣብ ተዳወብቲ ክልላት ኦሮሚያን ሶማልያን ብሰንኪ ዘጋጠመ ግጭት ተመዛቢሎም ኣብ ከተማ ቢሾፍቱ ይጣየሱ ካብ መንጎ ዝነበሩ መናእሰይ ትሽዓተ ከምዝተኣሰሩ ዝበፅሐናይ ዜና ገሊፁ። ሓደ ሽሕ መራሕቲ ስድራ ኣብ ከተማ ቢሾፍቱ ሓገዝ ይግበረሎም ኣሎ።ካብዚኦም ብተወሳኺ ኣስታት 500 ዝተመዛበሉ መናእሰይ ሓፀርቲ ስልጠናታት ተዋሂቡዎም ኣብታ ከተማን ኣብ ከባቢኡን ኣብ ዝርከባ ፋብሪካታት ክሰርሑ ተመዲቦም ኣለው። ካብቶም ተፈናቐልቲ መንእሰያት ሓደ ፈይሳ ቱፋ፡ እቶም መናእሰይ ናይ ሽዱሽተ ኣዋርሕ ኪራይ ገዛ ክወሃቦም ብሰበስልጣን መንግስቲ ናይቲ ክልል ዝተውሃቦም ቃል ከይተፈፀመ ብምትራፉ ንፀገማት ንቃላዕ ኣለና ይብሉ።እዚኦምን ካልኦት ፀገማትን ናብ ቤት ፅሕፈት ናይቲ ምምምሕዳር ንምጥራዕ ኣብ ዝኸድሉ እዋን ካልኦት ሰራሕተኛታት ናይ ተቓውሞ ሰልፊ የካይዱ ከምዝነበሩን ንጥርዓን ዝኸዱ ሰለስተ ደቂ ኣንስትዮን ሽዱሽተ ደቂ ተባዕትዕዮን ተመዛበልቲ መናእሰይ ኣብ ቤት ፅሕፈት እቲ ከንቲባ ተኣሲሮም፡ ሎሚ’ውን ኣይተፈትሑን ይብል ። ንሱ ብተወሳኺ በተንቲ ኣድማ ፖሊሳት ነቶም ተሰለፍቲ እናቐጥቐጡ ክብትኑዎም ከለው ናይቲ ሰልፊ ተሳተፍቲ መሲሎምዎም እቶም ፖሊሳት ነቶም መናእሰይ ኣስሮምዎም ኢሉ።ምምሕዳር ከተማ ቢሾፍቱ ነቲ ማእሰርቲ ኣየረጋገፀን፤ኣፃሪየን ምላሽ ከምዝህባ ግን ወሃቢት ቃል ናይቲ ምምሕዳር ወ/ሮ ድርቤ ግርማ ገሊፀን ኣለዋ።


ናይ ኢትዮጵያ ተቓዋሚ ፓርቲ ሰማያዊ ፓርቲ ናይ ኢትዮጵያ ባንዴራ ናብ ናይ ቀደም መልክዑ ንኽምለስ ፃውዒት ኣቕሪቡ።ህዝቢ ብሰፊሑ ብምስታፍ መዓልቦ ክግበረሉ ድልየት ናይቲ ፓርቲ ምዃኑ ገሊፁ’ ሰማያዊ ፓርቲ ኣብ ዘውፅኦ መግለፂ ‘’ባንዴራ ኢትዮጵያ መለለይ መንነት ህዝቢ ኢትዮጵያ ዝኾነ ምልክት ዘይብሉ ካብ ላዕሊ ሓምላይ፣ኣብ ማእኸል ቢጫ ኣብ ታሕቲ ድማ ቀይሕ ከም ናይ ቀደሙ ኮይኑ ክቕፅል ብትሪ ይሓትት’’ ይብል። መንግስቲ ብዝኸደን ብዝመፀን ቁፅሪ ባንዴራ ክቀያየር የብሉን ዝበለ ሰማያዊ ፓርቲ እቲ ባንዴራ ናብ ናይ ቀደም መልክዑ ክቕየር ህዝቢ ብነፃን ብዕምቆትን ክመኽረሉ ሓቲቱ።ምኽትል ኣቦ ወንበር ሰማያዊ ፓርቲ ኣቶ ጌታነህ ባልቻ ብዛዕባ’ዚ ከምዚ ኢሎም። “በብእዋኑ ዝቀያየር ፌደራላዊ ስርዓት፣ምምሕዳርን ካልኦትን ክህልው ይኽእል።ሰማያዊ ፓርቲ ግን በብእዋኑ ምስ ዝመፅእ ስርዓት ዝለዋወጥ ባንዴራን ሃገራዊ መዝሙርን ክህልው የብሉን ኢሉ ይኣምን።ኣብ ሃገር ክንተኽሎ ዘለና ነባሪ ነገር ክህልወና ይግባእ።” ህዝብን ፖለቲካዊ ውድባትን ኣብዝተፈላለዩ ፖሊስታትን ፕሮግራማትን እናተኻትዑ ዝቐያይሩዎም ጉዳያት ክህልው ይኽእሉ፤መሰረታዊ ናይ ሃገር ዓንድታት ግን ነበርቲ ክኾኑ ኣለዎም ይብል። ባንዴራን ካልኦት ፍልልይ ዝርኣየሎም ሃገራዊ ሕቶታትን ልዝብ ተኻይዱ ኣብ መወዳእታ ህዝቢ ክውስን መርገፂ ውድቦም ምዃኑ ኣቶ ጌታነህ ገሊፆም።ህዝባዊ ስርዓት ክምስረት ከሎ ብዘየዳግም ክምለሱ ዘለዎም ካልኦት ጉዳያት እውን ኣለው፤ዝፍትሐሉ ኣገባብ እውን ከምዚ ክኸውን ኣለዎ ኢሎም። “እዚ ብኣግባብ ክንፈትሖ ንኽእል ቀዳማይ ናይቲ ህዝቢ ሕቶ እንታይ እዩ ንዝብል ብመሰረት ሕገ መንግስቲ ህዝበ ውሳነ ክንህበሉ ከለና እዩ።እቲ ህዝቢ ረፈረንድም ብምክያድ ንዓይ ዝጠቕመኒ ዝብሎ ክነቐምጥ ኣለና።” እቲ ፓርቲ ነዚ ሕቶ ዘልዓለሉ ምኽንያት ክገልፅ ከሎ ንቀዳማይ ሚንስትር ዶ/ር ኣብይ ኣሕመድ ንምድጋፍ ኣብዝሓለፉ ሰሙናት ኣብ ዝተፈላለዩ ከባቢታት ኣብዝተኻየዱ ናይ ድጋፍ ሰልፍታት ህዝቢ ሒዙዎ ዝወፀ ናይ ቀደም ባንዴራ ብምዃኑን ሰፊሕ ደገፍ ህዝቢ ዘለዎ ብምዃኑ እዩ ይብል። ብኣንፃሩ እዚ ኣካይዳ ንሕገ መንግስቲ ዝቃወም ተግባር እዩ፤ናይ ቀደም ባንዴራ ንምሉእ ህዝቢ ኢትዮጵያ ዘንፀባርቕ ኣይኮነን ዝብሉ እውን ኣለው።ዘየተሓታትት ጉዳይ ግን እቲ ጉዳይ ሕገ መንግስታዊ ክትዕ ዘልዓለ ምዃኑ እዩ።ብመሰረት ኣብ ስራሕ ዘሎ ሕገ መንግስቲ እቲ ሕብሪ ከምዘሎ ኮይኑ ኣብ ማእኸሉ ሃገራዊ ኣርማ ኣለዎ ይብል። ምሉእ ትሕዝቶ ኣብዚ ምስማዕ ይክኣል። No media source currently available


መንገዲ ኣየር ኢትዮጵያ ስሩዕ በረራ ናብ ኣስመራ ጀሚሩ

ነፋሪት መንገዲ ኣየር ኢትዮጵያ ድሕሪ 20 ዓመት ሎሚ ሓምለ 18 ቦኽሪ በረራ ናብ ኣስመራ ኣካይዳ። እተን ክልተ ነፈርቲ ኣብቲ ናይ ቦኽሪ በረረኣን ንቐዳማይ ሚኒስተር ኢትዮጵያ ነበር ኣቶ ሃይለማርያም ደሳለኝን ካልኦት 456 ገያሾን ሒዘን ኣብ መዕርፎ ነፈርቲ ኣስመራ ኣብ ዝኣተወትሉ ልዑል ኣቀባብላ ተገይሩላ።  ኣብቲ ስነ-ስርዓት ዳግማይ ምፍላም ስሩዕ በረራ መገዲ ኣየር ኢትዮጵያ: ሚኒስተር ጉዳያት ወጻኢ ኤርትራ ኣቶ ዑስማን ሳልሕ ንቀዳማይ ሚኒስተር ኢትዮጵያ ነበር ኣቶ ሃይለማርያም ደሳለኝን ምስታ ነፋሪት ዝበጽሑ ገያሾን ኣብ መዕርፎ ነፈርቲ ተረኺቡ ከምዝተቐበሎም: ሚኒስተር ዜና ኤርትራ ኣቶ የማነ ገብረመስቀል ኣብ ዝለኣኾ ናይ ትዊተር መልእኽቲ ክፍለጥ ተኻኢሉ። ምሉእ ጸብጻብ ዳግማ ምጅማር በረራ መንገዲ ኣየር ኢትዮጵያ ናብ ኤርትራ ኣብዚ ምስማዕ ይክኣል። No media source currently available


ፈላማይ በረራ መንገዲ ኣየር ኢትዮጵያ ናብ ኣስመራ ተፈጺሙ

ቀዳማይ ሚኒስተር ኢትዮጵያ ነበር ኣቶ ደሳለኝ ሃይለማርያምን ፓትርያርክ ኦርቶዶክሳዊት ቤተ ክርስትያን ኢትዮጵያን ዝርከብዎም 456 ገያሾ ዝጸዓነት ናይ ፈለማ ነፋሪት መንገዲ ኣየር ኢትዮጵያ ናብ ኤርትራ ተበጊሳ። በረራ መንገዲ ኣየር ኢትዮጵያ መንግስታት ኤርትራን ኢትዮጵያን ኣብ ዝሓለፈ ቕንያት ንምኽፋት ኣገልግሎታት መጎዓዝያን መራኸቢታትን ዝርከቦ በዓል ሓሙሽተ ነጥቢ ውሳን ብፕረዚደንት ኤርትራ ኣቶ ኢሰያስ ኣፈወርቅን ቀዳማያ ሚኒስተር ኢትዮጵያ ዶክተር ኣብይ ኣሕመድን ኣብ ከተማ ኣስመራ ኣዋጅ ድሕሪ ምፍርራሞም ዝመጸ ትግባረ ስምምዕ እዩ። መንገዲ ኣየር ኢትዮጵያ ናብ ኣስመራ ትገብሮ ዘላ በረራ ድሕሪ ዓመታት እዚ ናይ ፈለማ ምዃኑዩ ብተወሳኺ ተገሊጹ። እቲ ጠለብ ተሳፈርቲ ኣዝዩ ብምብዝሑ ካልአይቲ ነፋሪት ድሕሪ 1 ሰዓትን 15 ደቒቕ ምብጋስ እታ ቀዳመይ ነፋሪት መገዲ ኣየር ኢትዮጵያ ከምእትነቅል ኣገልግሎት ዜና ፈረንሳ ብተወሳኺ ሓቢሩ ኣሎ። ምስዚ ብዝተኣሳሰረ፤ መንገዲ ኣየር ኢትዮጵያ 20 ሚእታዊት ብጽሒት መንገዲ ኣየር ኤርትራ ከምዝገዝአውን ተገሊጹ።


ኣብ መንጎ ኤርትራን ኢትዮጵያን ዝተበጽሓ ስምምዕ ክትግበር ምጅማሩ ተገሊጹ

ናይ ኢትዮጵያ ቀዳማይ ሚንስተር ኣብይ ኣሕመድ ኣብ ኣስመራ ኣብዝበፅሕሉ እዋን ኣብ መንጎ ኢትዮጵያን ኤርትራ ዝተፈረመ ስምምዕ ሰላምን ምሕዝነትን ብዝቐልጠፈ ክትግበር ጀሚሩ’ሎ ክብሉ ወሃቢ ቃል ሚንስትሪ ጉዳያት ወፃኢ ኢትዮጵያ ኣቶ መለስ ኣለምኣፍሊጦም። እቲ ስምምዕ ኣዚዩ ብዝቐልጠፈ ኣገባብ ግብራዊ ክኸውን ናብ ባይታ ናይ ምውራድ ስራሕ ይስራሕ ከምዘሎ ዝገለፁ ወሃቢ ቃል ሚንስትሪ ጉዳያት ወፃኢ ኣቶ መለስ ኣለም መንገዲ ኣየር ኢትዮጵያ ፅባሕ ረቡዕ ፈላማይ በረራ ናብ ኣስመራ ክጉዓዝ እዩ ኢሎም።ሰበስልጣን መንግስቲ፣ሰብ ሃፍቲ፣ፍሉጣት ውልቀሰባት፣ንነዊሕ እዋን ካብ ስድርኦምን ፈተውቶምን ተፈላልዮም ዝፀንሑ ኤርትራዊያን ኣሕዋትና ኣሓትናን ሓዊሱ ኣስታት 465 ሰባት ናብ ኣስመራ ክጉዓዙ እዮም ኢሎም። መንገዲ ኣየር ኢትዮጵያ ኣብ ኣስመራ ናይ ትኬት መሸጢ ቤት ፅሕፈት ብምኽፋት ስራሕ ከምዝጀመረ እውን ገሊፆም። ወደብ ዓሰብ ኣብ ጥቕሚ ንምውዓል ብወገን ኤርትራ ይኹን ኢትዮጵያ ምንቅስቓስ ከምዝተጀመረን ብወገን ኢትዮጵያ በዓል ስልጣን ኣገልግሎት ማሪታይም፣በዓልስልጣን መርከብ፣ ሚንስትሪ መጎዓዚያን ካልኦት ዝምልከቶም ዘፈራትን ኣብያተ ፅሕፈትን ሓደ ግብሪ ሓይሊ ኣጣይሾም ኣገልግሎት ወደብ ንምጅማር ዘኽእል ቅድመ ስርሓት ብናህሪ ጀሚሮም ኣለው ኢሎም።


ፕረ. ትራምፕ ንምትእትታው ሩስያ ብዝምልከት ንፕረ. ፑቲን ዘይምኹናኖም ተገሊጹ

ናይ ኣሜሪካ ፕረዚዳንት ትራምፕ ምስ ናይ ሩሲያ ፕረዚዳን ቭላድሚር ፑትን ኣብ ሀልሲንኪ ኣብዝተራኸብሉ እዋን ምትእትታው ሩሲያ ኣብ ናይ ምርጫ ኣሜሪካ ብዝምልከት ኣልዒሎም ነዊሕ ግዜ ከምዝተዘራረቡ ገሊፆም።ይኹን እምበር ንናይ ሩሲያ መዘንኦም ኣብቲ ጉዳይ ብቐጥታ ኣይንቐፉዎምን።  ክልቲኦም መራሕቲ ንጋዜጠኛታት ኣብዝሃብዎ መግለፂ ፕረ. ትራምፕ ‘’ኣብቲ ናይ ሎሚ ልዝብና ሩሲያ ኣብ ምርጫና ጣልቃ ምእታዋ ብዝምልከት ኣልዒለዮ እየ።እቲ መልእኽቲ ብዝግባእ ተመሓላሊፉ እዩ ዝብል እምነት ኣለኒ’’ኢሎም ። ምስ ፕረ.ፑቲን ዘካየድዎ ልዝብ ብፅቡቕ ከምዝተኻየደ እውን ሓቢሮም።ፑቲን ብወገኖም እቲ ልዝብ ግልፅነት ዝነበሮ ዕዉት ነይሩ ኢሎምዎም ኣለው።


መስመር ቴሌፎን ካብን ናብን ኤርትራን ኢትዮጵያን ምስ ጀመረ ምስ ስድራ ቤቶም ዝተራኸቡ ስድራቤት ዝሃብዎ ርእይቶ

ቀዳማይ ሚንስተር አብይ አሕመድ ኣስመራ በጺሖም ኹናት ኤርትራን ኢትዮጵያ ብኣዋጅ ሓባራዊ ሰላምን ምሕዝነትን ምብቕዑ ምስተፈረመ፡ መስመር ቴሌፎን ካብን ናብን ኤርትራን ኢትዮጵያን ጀሚሩ። ሄኖክ ኣስገዶም ኹናት ኢትዮ-ኤርትራ ምስ ተጀመረ ናብ ኤርትራ ዝተሰጎገ ቕድሚ ኣርባዕተ ዓመታት ድማ ናብ ኢትዮጵያ ዝተመለሰ ኤርትራዊ’ዩ።ሄኖክ ኣብ ኤርትራ ዝገፈዶም ስድራ ቤቱ ንመጀመርያ ጊዜ ብቐጥታ ደዊሉ ረኺብዎም። ብዛዕባ’ቲ ዝተሰምዖ ድማ ከምዚ ኢሉ። No media source currently available  “ ኣብ ዝሓለፈ ቅሩብ መዓልታት ዝተሰመዓኒ ሓጎስ ከገልጽ ቃላት ይሓጽረኒ። ህዝቢ ኢትዮጵያ ህዝቢ ኤርትራ ንቀ/ሚ አብይ ኣብ አስመራ ብኸመይ ከምተቐበሎ ርእዮም’ዮም። ምስ ህዝቢ ኢትዮጵያ ብሰላም ንነብር ህዝቢ ኢና። ሕጂ ድማ ኹሉ ሰብ ካብ ሰላም እንታይ ክኽሰብ ከምዝኸአል ይርእይ ኣሎ። ኹናት ሕይወት ሰብ የጥፍእ፡ ንብረት የውድም ብዙሓት ድማ በዚ ኹናት ተሳቕዮም’ዮም።” በዓልቲ ቤት ሄኖክ አድያም ገብረስላሴ ቅድሚ ክልተ ዓመታት’ያ ናብ ኢትዮጵያ ከይዳ ንሳ’ውን ወለዳ ውላዳ ክርእዩ ዘለዋ ድልየት ትገልጽ። ሄኖክ ብዛዕባ አዲኡ ከይረአየታ ብሞት ዝተፈልየቶ ሓፍቱ ከምዚ ይብል። “ ሞትን ሕማምን ካብ ኣምላኽ’ዩ። ሓፍተይ ን14 ዓመታት ካብ ስድራና ተፈልያ ጸኒሓ፡ ኣብ ሕቑፈይ’ያ ሞይታ። አደይ ከይረአኹ ክመውት’የ እንዳበለት ሓሊፋ። እዚ ድማ ውጽኢት ናይቲ ኹናት’ዩ። ብርግጽ አደይ ብሱዳን አቢላ ዳሕራይ መጺኣ ግን ንሓፍተይ ብህይወት ክትረኽባ ኣይኸአለትን። ዓይና ከይረአኹ ሞይታ ኢላ ድማ ትጉህይ” ይብል። ሄኖክ ምስ ምጅማር በረራ መንገዲ ኣየር ኢትዮጵያ ናብ ኤርትራ ናብ ኣስመራ ንምኻድ ዘለዎ ተስፋ ይገልጽ። ፕረዚደንት ኢሳያስ’ውን ናይ ሰለስተ መዓልታት ወግዓዊ ዑደት ኣብ ኢትዮጵያ ድሕሪ ምኽያድ ሎሚ ሶኑይ ናብ ሃገሮም ተመሊሶም ኣለው። ርእይቶ እዞም ሰባት ቕድሚ ምብጻሕ ፕረ. ኢሳያስ ናብ ኢትዮጵያ ዝተወስደ ምዃኑ ክንሕብር ንፈትው።


ኤምባሲ ኤርትራ ኣብ ኢትዮጵያ ሎሚ ብወግዒ ተኸፊቱ

ን20 ዓመታት ተዓጽዩ ዝጸንሓ ኤምባሲ ኤርትራ ኣብ ኢትዮጵያ ሎሚ ሶኑይ ንግሆ ኣብ አዲስ አበባ ብወግዒ ተኸፊቱ። ስነ ስርዓት ምኽፋት እቲ ኤምባሲ መራሕቲ ክልቲኦም ሃገራት ኣብ ዝተረኽብሉ ተኻይዱ’ሎ። ብፕረዚደንት ኢሳያስ ዝምራሕ ልኡኽ ድማ ነቲ ኤምባሲ ብወግዒ ከፊትዎ ኣሎ።  ኣብቲ ስነ ስርዓት ምክፋት’ቲ ኤምባሲ ፕረዚደንት ኢሳያስ ንባንዴራ ኤርትራ ኣብ ዘንጊ ዝሰቐሉ ኽኮኑ ከለው መፍትሕ ድማ ካብ ቀዳማይ ሚንስትር አብይ አሕመድ ተቐቢሎም።   ድሕሪ ስነ ስርዓት ምክፋት’ቲ ኤምባሲ ፕረዚደንት ኢሳያስ ዝምራሕ ልኡኽ ናብ ኣስመራ ምምርሑን ኣብ ሰዓታት ፍርቂ መዓልቲ ብኣቆጻጽራ ኤርትራ ድማ ኣስመራ መዓርፎ ነፈርቲ ምእታዎም ሚንስተር ዜና የማነ ገብረመስቀል ኣብ ዘውጽእዎ ናይ ትዊተር መልእኽቲ ገሊጾም።


ኤምባሲ ኤርትራ ጽባሕ ሶኑይ ኣብ ኣዲስ ኣበባ ክኽፈት`ዩ

ከም መቐጸልታ ናይ`ቲ ብናህሪ ዝሕንበብ ዘሎ ጉዕዞ ሰላም ኤርትራን ኢትዮጵያን፡ ን20 ዓመታት ተዓጺዩ ዝጸንሐ ኤምባሲ ኤርትራ ጽባሕ ሰኑይ ከምዝኽፈት ሰበ-ስልጣን ክልቲኣን ሃገራት ኣተንቢሆም ኣለዉ። እቲ ኣብ ከባቢ ስታድየም ኣዲስ ኣበባ ዝርከብ ህንጻ ኤምባሲ ኤርትራ፡ ክሕደስን ክተዓራረይን ከምዝቐነየ፡ ኣብ ሕብረት ኣፍሪቃ ኣምባሳደር ኣርኣያ ንድምጺ ሓቢሩ`ሎ። እዚ ምኽፋት ኤምባሲ፡ ድሕሪ ምኽፋት መስመራት ተሌፎንን መንገዲ ኣየርን ሳልሳይ ግብራዊ ስጉምቲ`ዩ። ኤምባሲ ኢትዮጵያ ኣብ ኣስመራ መኣስ ከምዝኽፈት ዛጊድ ዝተገልጸ ነገር የለን። ናይ ሰለስተ መዓልታት ዑደቶም ዛዚሞም ጽባሕ ሶኑይ ናብ ሃገሮም ዝምለሱ ፕረዚደንት ኢሳያስ ኣፈወርቂ፡ ቅድሚ ምምላሶም ነቲ ኤምባሲ ኤርትራ መሪቖም ክኸፍትዎ`ዮም ዝብል ግምት ኣሎ።


ኣብ አዲስ አበባ ሚለንየም አዳራሽ ኣብ ዝካየድ ዘሎ ፍሉይ ምድላው መደረ ዘስምዑ ቀ/ሚ አብይ አሕመድ ንህዝብታት ኤርትራን ኢትዮጵያን ነዚ መዓልቲ ክውን ኽከውን ዝገበርዎ ጻዕሪ ኣመስጊኖም። ቀጺሎም “ ብሓቂ እብለኩም ኣለኹ-ፍቕሪ ልዕሊ ኩሉ`ያ:ካብ ኢሳያስ ዘይከሰብናዮ የለን-ኣኻኺቡና`ሎ” ድሕሪ ምባል ኣብቲ ስነ ስርዓት ንዝተረኽቡ ኣብ መሪሕነት ኢትዮጵያ ዝነበሩ ላዕለዎት ሰበ ስልጣን እታ ሃገር ብኣስማቶም ጸዊዖም ኣመስጊኖም። ቀ/ሚ አብይ ንዋጋ ሰላምን ናጽነትን ብዝምልከት “ኢሱ ንሰላምን ናጽነትን ምስ ጥዕና የመሳስሎ” ካብ ሰላምን ናጽነትን ወጻኢ ብልጽግና የለን ድሕሪ ምባል ነጻነት ናይ ብልጽግና አደ እያ ኢሎም። “ሃገር ከም ሰብ`ያ ከምዝኾናዮ እያ ትኸውን- እንተተኸባቢርና ትኸብር ትብልጽግ” “ካብ ሚእቲ ሚልዮን ክፉእ ዝሓስብ የለን ማለት ዘይኮነስ ነቲ ክፉእ ሓሳቡ ክሳብ ዘይተኻፈልና መኺኑ`ዩ ዝተርፍ። ናይ ምድማር ምስጢር ፍቕርን ይቕረታን እዩ" ዝበሉ ቀ/ሚ አብይ አሕመድ “ንክፍኣት፡ ንምቕታል ኣይንደመር” ኢሎም። “ናትና ምድማር ንኻልኦት ተስፋ`ምበር ጭንቀት ክኸውን የብሉን” ቀ/ሚ አብይ አሕመድ ነቲ ‘ ምድማር’ ዝብል ስነ ሓሳብ ምስ ናይ ሒሳብ ስነ ሓሳብ ብምዝማድ ናይ ምድማር ስራሕ ጽልኢ ምፍራስ `ዩ፡ ኣነን ኢሳያስን ክንድመር ከለና ንሕና ኮይና ንባዛሕ ኢሎም። ናይ ምድማር መእሰሪ ይቕረታ፡ ምህረት፡ ፍቕሪ`ዩ ኢሎም። “ንከፋሎ ድማ ዓሰብ እዩ” ንመጀመርያ ጊዜ ብኣምሓርኛ መደረ ዘስምዑ ፕረዚደንት ኢሳያስ ኣፈወርቂ ካብ ህዝቢ ኤርትራ ዝተላእኸ ናይ ስላምን ሰናይ ትምኒትን መልእኽቲ ከብጽሑ ከለው ንዝስምዖም ሓጎስ ድሕሪ ምግላጽ ንህዝቢ ኢትዮጵያ ነዚ መስርሕ ሰላም ዘካየዶ ጻዕርን ዝኽተሎ ዘሎ ኣንፈትን ንኢዶምን ኣመስጊኖምን። "ጽልኢን ቂልምን ንምዝርጋሕ ዝተፈነ ሽርሒ ስዒርና ንልምዓትን ብልጽግናን ሓቢርና ንምስጓም ወሲና ኣለና።" ፕረዚደንት ኢሳያስ ብተወሳኺ ማንም ነዚ ስምምዕን ፍቕሪን ክብትን ነዚ ልምዓትን ዕብየትን ክዕንቅፍ ኣይከነፍቕደሉን ኢሎም። "ብናይ ሓባር ጻዕሪ ዝኸሰርናዮ ኣምሊስና ንመጻኢ ዓበይቲ ጉዳያት ሰሪሕና ከምንዕወት ድማ ርግጸኛታት ኢና።" ኣብ መወዳእታ ፕረዚደንት ኢሳያስ ንቀዳማይ ሚንስተርን መሪሕነቱን ዘለዎም ድጋፍን ሰናይ ትምኒትን ገሊጾም።


ዴምህት ብረታዊ ቓልሲ ደው ምባሉ ገሊጹ

ዴሞክራሲያዊ ምንቅስቓስ ህዝቢ ትግራይ/ዴምህት/ ድሕሪ ናይ 17 ዓመታት ዕጥቓዊ ቓልሲ ደው ምባሉ ንመግለፂ ማእኸላይ ኮሚቴ ናይቲ ውድብ ብምጥቓስ ፋና ብሮድካስቲንግ ኮርፐሬት ፀብፂባ። ኣብ ኢትዮጵያ ተኣዊጁ ዝነበረ ህፁፅ ኣዋጅ ምልዓሉ፣ፖለቲካዊ እሱራት ይፍትሑ ምህላዎምን ዴሞክራሲያዊ ሃዋህው እናሰፍሐ ምምጽኡን ን20 ዓመታት መዕልቦ ከይረኸበ ዝፀንሐ ጉዳይ ኢትዮጵያን ኤርትራን መዕለቢ ዝርከበሉ ዕድል ምፍጣሩ መግለፂ ናይቲ ውድብ ሓቢሩ’ሎ። ኣባላቱ ካብዝኾነ ይኹን ናይ ሓይሊ ስጉምቲ ክዕቀቡ እውን ደምህት ፀዊዑ’ሎ። ኣብ ኢትዮጵያ ይካየድ ዘሎ ለውጢ ብዴሞክራሲያዊ ኣገባብ ሰላማዊ ቓልሲ ንምክያድ ዘኽእል ከምዝኾነ ብዘለዎ እምነት ዕጥቓዊ ቓልሲ ጠጠው ምባሉ ገሊፁ’ሎ።


ብፕረዚዳንት ኢሳያስ ኣፈወርቂ ዝምራሕ ልኡኽ ሃዋሳ ኣትዩ

ብቀዳማይ ሚንስተር ኢትዮጵያ ኣብይ ኣሕመድ ዕድመ ዝተገብረሎም ፕረዚደንት ኢሳያስ ኣፈወርቂ ንናይ ሰለስተ መዓልታት ዑደት ሎሚ ቀዳም ኣብ ሰዓታት ቅድሚ ቀትሪ ኣዲስ ኣበባ ኣትዮም፤ ድሕሪ ዝተገብረሎም ናይ ምሳሕ እንግዶት ድማ ናብ ዋና ከተማ ደቡብ ክልል ዝኾነት ከተማ ኣዋሳ በጺሖም። ኣብ ከተማ ኣዲስ ኣበባ ኣብ ዝኣተውሉ እዋን ብቀዳማይ ሚንስተር ኢትዮጵያ ዶ/ር ኣብይ ኣሕመድ ዝምራሕ ላዕለዎት ሰበስልጣን መንግስቲ ድሙቕ ኣቀባብላ ተገይሩሎም ኣሎ። ፕረዚደንት ኢሳያስ ኣፈወርቅን ቀዳማይ ሚንስተር ኣብይ ኣሕመድን ከምኡ እውን ላዕለዎት ሰበስልጣን ክልቲአን ሃገራት ሎሚ ኣብ ከተማ ሃዋሳ ኣብዝኣተውሉ እዋን ብብዙሕ ሽሕ ዝቑጸር ህዝቢ ድሙቕ ኣቀባብላ ገይሩሎም።ንናይ ሃዋሳ ኢንዱትሪያዊ ፓርክ ከምዝተዓዘቡ'ውን ሓላፊ ቤት ፅሕፈት ቀዳማይ ሚንስተር ኣቶ ፍፁም ኣረጋ ኣብ ናይ ትዊተር ገፆም ሓቢሮም።  ልኡኽ ፕረዚደንት ኢሳያስ ኣፈወርቂ ሓያሎ ሚንስትራት ካልኦት ላዕለዎት ሰበስልጣን መንግስትን ዝሓቖፈ ምዃኑ ሚንስተር ዜና ኤርትራ ኣቶ የማነ ገብረመስቀል ኣብ ናይ ትዊተር መልእኽቶም ገሊፆም። ፕረዚደንት ኢሳያስ ኣብ ኣዲስ ኣበባ ኣብ ዝኣተውሉ ኣቀባብላ ካብ መንጎ ዝገበሩሎም ምኽትል ዋና ኣማሓዳሪ ክልላዊ መንግስቲ ትግራይን ኣቦ ወንበር ህውሓትን ዝኾኑ ዶ/ር ደብረፅዮን ገብረሚካኤል ክኾኑ ከለው: ኣማሓዳሪ ክልላዊ መንግስቲ ኦሮሚያ ኣቶ ለማ መገርሳ ንፕረዚደንት ኢሳያስ ብናይ ኦሮሞ ባህሊ ዝለዓለ ክብርን ትርጉምን ዘለዎ ፈረስን ዋልታን ብህያብ አበርኪቶምሎም።


አዲስ አበባ: ፕረዚደንት ኢሳያስ ኣፈወርቂ ድሙቕ ኣቀባብላ ተገሩሎም

ናይ ኤርትራ ፕረዚዳንት ኢሳያስ ኣፈወርቂ ንናይ ሰለስተ መዓልታት ዑደት ኣብ ኣዲስ ኣበባ ኣብ ዝኣተውሉ እዋን ብቀዳማይ ሚንስተር ኢትዮጵያ ዶ/ር ኣብይ ኣሕመድ ዝምራሕ ላዕለዎት ሰበስልጣን መንግስቲ ድሙቕ ኣቀባብላ ተገይሩሎም። ኣብቲ ቦታ ዝተረኽበ ወኪል ድምጺ ኣሜሪካ ፕረዝዳንት ኢሳያስ ኣብ መዕረፎ ነፈርቲ ክበፅሑ ከለው ካብ ሰበስልጣን መንግስቲ ብተወሳኺ መራሕቲ ሃይማኖት፣ኪነ ጥበባዊያን ፍሉጣት ሰባትን ተቐቢሎምዎም ኣለው። ብዙሕ ልሙድ ብዘይኮነ ኣገባብ ንክብሪ ፕረዚዳንት ኢሳያስ ኣፈወርቂ መድፍዕ ከምዝተተኾሰ ሓቢሩ ይብል።ካብ መዕረፎ ነፈርቲ ወፂኦም ናብ ቤት መንግስቲ ኣብ ዘምርሕሉ እዋን ንዕኦም ክቕበል ዝወፀ ብዙሕ ህዝቢ ፈቐዶ መንገዲ ድምፁ ዓው ኣቢሉ ተቐቢሉዎም ክብል ሓቢሩ'ሎ። ሓለዋ ፀጥታ ካብ ትማሊ ጀሚሩ ዝለዓለ ምንባሩን ፈቐዶ ቦታ ሰባት ይፍተሹ ከምዝነበሩን ወኪል ድምጺ ኣሜሪካ ካብ ኣዲስ ኣበባ ገሊጹ’ሎ።


ፕረ. ኢሳያስ ኣፈወርቂ ንናይ ሰለስተ መዓልታት ዑደት አዲስ አበባ ኣትዮም

ፕረዚደንት ኢሳያስ ኣፈወርቂ ሎሚ ቀዳም ንናይ ሰለስተ መዓልታት ናይ ስራሕ ዑደት አዲስ አበባ አትዮም ኣለው።  ፕረዚደንት ኢሳያስ ዝመርሕዎ ልኡኽ ብቀዳማይ ሚንስተር አብይ አሕመድ ብዝተገብረሎም ዕድመ አዲስ አበባ መዓርፎ ነፈርቲ ኣብ ዝበጽሕሉ ድሙቕ ኣቀባብላ ከምዝተገብረሎም መራኸቢ ብዙሃን ገሊጸን ።  ፕረዚደንት ኢሳያስ ዝመራሕ ጉጅለ ልኡኽ ሚንስተራትን ካልኦት ሰበ ስልጣን መንግስቲ ዝሓዘ ምዃኑ ሚንስተር ሓበሬታ ኤርትራ የማነ ገብረመስቀል ኣብ ዝለአኽዎ ናይ ትዊተር መልእኽቲ ሓቢሮም።


ኢትዮጵያዊያን ንፕረዚደንት ኢሳያስ ኣፈወርቂ ድሙቕ ኢትዮጵያዊ ኣቀባብላ ክገብርሎም መንግስቲ ጸዊዑ

ኢትዮጵያዊያን ንፕረዚደንት ኢሳያስ ኣፈወርቂ ድሙቕ ኢትዮጵያዊ ኣቀባብላ ክገብርሎም ሚንስተር ኮሚኒኬሽን ኢትዮጵያ አሕመድ ሸደ መጸዋዕታ ኣመሓላሊፎም። “ካብ ጽባሕ ጀሚሮም ወግዓዊ ዑደት ንምግባር ክቡር ፕረዚደንት ኢሳያስ ኣፈወርቂ አዲስ አበባ ኽኣትው’ዮም። አዲስ አበባ ኣብ ዝኣተውሉ እዋን ድሙቕ ኣቀባብላ ንምግባርን ብዝተማልአ ኣገባብ ንምቕባልን አዲስ አበባን ኸባቢኣን ዝርከብ ህዝቢ ብምልኡ ወጺኡ ንኤርትራዊያን ኣሕዋትና ብኢትዮጵያዊ ዲሲፒሊንን ሰላምን ሕውነትን ዝተማልኣ ናይ ኣቀባብላ ስነ ስርዓት ክገብር ብወገን መንግስቲ መጸዋዕታ ነቕርብ ኣለና።” ብፕረዚደንት ኢሳያስ ዝምራሕ ልኡኽ ኤርትራ ንኸተማ አዋሳ’ውን ከምዝበጽሕ አቶ አሕመድ ሸደ ዝገለጹ ክኾኑ ኸለው ህዝቢ አዋሳ’ውን ድሙቕ ኣቀባብላ ክገብር ጸዊዖም ኣለው።  ሰንበት ምሸት ናይ ኽልቲኡ ህዝብታት ናይ ሰላም መብሰሪ ዓብይ ናይ ድራር ግብጃ ከምዝገብርን ኣብ መለንየም አዳራሽ ዓብይ በዓል ከምዝዳለውን ሚንስተር ኮሚኒኬሽን ኢትዮጵያ አሕመድ ሸደ ንጋዜጠኛታት ሓቢሩ’ሎ። ‘ሰንበት ምሸት ኣብ አዳራሽ መለንየም 25 ሺሕ ህዝቢ ዝርከበሉ ዓብይ ናይ ሰላም መብሰሪ በዓል ክግበር’ዩ።” ኣብኡ ክልቲኦም መራሕቲ መደረ ክገብሩ’ዮም፡ ዕድመ ዝተገብረሎም ኢትዮጵያዊያንንን አባላት ዓለምለኻዊ ዲፕሎማቲክ ኮሚኒቲ ክርከቡ’ዮም ብሙዚቃ ዝተዓጀበ ናይ ክልቲኡ ህዝብታት ፍቕርን ሕውነትን ዘበስር ዓብይ ፕሮግራም ተዳልዩ’ሎ ክብሉ አቶ ኣሕመድ ሸደ አረዲኦም። ከተማ አዲስ አበባ ብባንዴራ ክልቲኣን ሃገራት ማዕሪጋ ከምትርከብ ሓይልታት ጸጥታ በብቦትኡ ብጥንቓቐ ክዘዋወሩ ይረአዩ ኣለው ክብል ወኪል ድምጺ ኣሜሪካ ካብ ከተማ አዲስ አበባ ወሲኹ ሓቢሩ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኤምባሲ ኤርትራ ኣብ ኢትዮጵያ ዳግም ክኽፈት'ዩ

ኣፈኛ ፈደራላዊት ሪፖብሊክ መንግስቲ ኢትዮጵያ ኣቶ ኣሕመድ ሽደ ኤምባሲ ኤርትራ ኣብ ኢትዮጵያ ላዕለዋይ ሓምለ 15 ከምዝኽፈት ሓቢሩ። ኣፈኛ መንግስቲ ኢትዮጵያ ነዚ ዝሓበረ ንጋዜጠኛታት ኣብ ዝሃቦ መግለጺ ክኸውን እንከሎ፤ ኣብ ርእሰ ከተማ ኣዲስ ኣበባ ዝርከብን ካብ 1998 ተዓጽዩ ዝጸንሐን ኤምባሲ ኤርትራ ምስ መገሻ ፕረዚደንት ኢሰያስ ኣፈወርቂ ዳግም ከምዝኽፈትን እዩ ተሓቢሩ። ንናይ ትዊተር መልእኽቲ ሚኒስተር ዜና ኤርትራ ብምጥቃስ ኣገልግሎት ዜና ሮይተርስ ኣብ ዝዘርግሖ ሓበሬታ: ክልቲኤን ሃገራት ታሪኻዊ ሽርክነተን ብምሕዳስ ኣብ ጎደና ብልጽግናን ምርግጋእን ተኣሳሲረን ይስጉማ ምህላወን ኣፍሊጡ። ኣብ ኢትዮጵያ ካብ ጽባሕ ቀዳም ኣትሒዙ ዑደት ዝገብር ብፕረዚደንት ኢሰያስ ኣፈወርቂ ዝተመርሐ ላዕለዋይ ልኡኽ መንግስቲ ኤርትራ: ኣብ ሃዋሳ ዝርከብ ኢንዱስትርያዊ ፓርክ ከምዝበጽሕውን ንሓበሬታ መንግስታዊ መራኸቢ ፋና ብምጥቃስ ሮይተርስ ብተወሳኺ ገሊጹ።


ፕረ. ኢሳያስ ኣፈወርቂ ጽባሕ ቀዳም አዲስ አበባ ክበጽሑ’ዮም

ብፕረዚደንት ኤርትራ ኣቶ ኢሳያስ ኣፈወርቂ ዝምራሕ ላዕለዋይ ልኡኽ መንግስቲ ኤርትራ ጽባሕ ቀዳም ሓምለ 14 አዲስ አበባ ከምዝኣትው ተገሊጹ። እዚ ዝተገልጸ ፕረ. ኢሳያስ ሎሚ ኣብ መመረቕታ መበል 31 ሃገራዊ ኣገልግሎት ሳዋ መደረ ኣብ ዘስምዕሉ እዋን’ዩ። እቲ ምብጻሕ ኣብ መንጎ ክልቲኣን ሃገራት ተጀሚሩ ዘሎ መስርሕ ሰላምን ምትሕብባርን ክብ ዘብል’ዩ ክብሉ ሚኒስተር ዜና ኤርትራ ኣቶ የማነ ኣብ ናይ ትዊተር መልእኽቶም ገሊጾም። ሓላፊ ቤት ጽሕፈት ቀዳማይ ሚኒስተር ዶክተር አብይ አሕመድ ዝኾኑ ኣቶ ፍጹም ኣረጋ ኣብ ዘውጽእዎ ናይ ትዊተር መልእኽቲ ብወገኖም: ፕረዚደንት ኢሳያስ ኣፈወርቂ ንናይ ሰለስተ መዓልታት ናይ ስራሕ ዑደት ጽባሕ አዲስ አበባ ከምዝበጽሑ ኣረጋጊጾም ኣለው።


'ኣብ መስርሕ ሰላም ኤርትራን ኢትዮጵያን፡ ብወገን ኤርትራ ኣሳታፊ ዝኾነ ንጹር ሓበረታ የለን' ኣቶ መስፍን ሓጎስ

ካብ መስረቲ ገድሊ ናጽነት ኤርትራን፡ ኣባል`ቲ ጉጅለ-15 ተባሂሉ ዝፍለጥ መብዛሕቲኡ ኣባሉ ዝተኣስረን ኣቶ መስፍን ሓጎስ፡ እቲ ኣዕናዊ ኩናት ምብቅዑን፡ ብኢትዮጵያ ዝተወስደ ስጉምቲ ምትግባር ኮሚሽን ዶብን ጽቡቕ `ኳ እንተኾነ፡ ብወገን መንግስቲ ኤርትራ ዝግበር ዘሎ ኣካይዳን ዝውሃብ ዘሎ ምላሽን ግን እቲ ክንጽበዮ ዝጸናሕና ኣይኮነን ይብል ። ምሉእ ትሕዝቶ ኣብዚ ምስማዕ ይክኣል። No media source currently available


ግንባር ሓርነት ኦሮሞ የካይዶ ዝነበረ ዕጥቃዊ ቓልሲ ብግዚያዊነት ደው ምባሉ ኣፍሊጡ

ኣብ ኤርትራ ዝመደብሩ ግንባር ሓርነት ኦሮሞ (ኦነግ) ኣብ ዝተፈላለዩ ከባቢታት ኦሮሚያ የካይዶ ዝነበረ ዕጥቃዊ ቓልሲ ብግዚያዊነት ደው ምባሉ ኣፍሊጡ። ብኣቶ ዳውድ ኢብሳ ናይ ዝመራሕ ግንባር ሓርነት ኦሮሞ ወሃቢ ቃል ኣቶ ቶሌራ ኣዳባ ውድቦም ብዛዕባ ዘውፅኦ ግዚያዊ ቶኽሲ ደው ናይ ምባል ኣዋጅ ተሓቲቶም እቲ ውግእ ንዝሓለፉ 27 ዓመታት ኣብ ኦሮሚያ ክካየድ ከምዝፀንሐ ብዙሕ ጉድኣት ከምዝወረደን ብምግላፅ ኣብ ቀረባ እዋን ግን ዝለዓለ ልኡኽ ውድቦም ምስ ቀዳማይ ሚንስተር ኣብይ ኣሕመድ ምርኻቡ ተዛሪቦም። “እቲ ርክብ ዝተኻየደ ቀዳማይ ሚንስተር ኣብይ ኣሕመድ ናብ ኣስመራ ኣብዝኸድሉ እዋን እዩ ተኻይዱ።እቲ ልዝብ ኣብ መንጎ ብኣቦ መንበር ኦነግ ኣቶ ዳውድ ኢብሳ ዝምራሕ ጉጅለን ቀዳማይ ሚንስተርን እዩ ተኻይዱ።ኣብቲ ልዝብ ናይ ሓሳባት ምልውዋጥ ተኻይዱ፣ኣብታ ሃገር ዘሎ ሽግር ብሰላማዊ መንገዲ ንምፍታሕ ብኽልቲኦም ወገናት ምርድዳእ ተጌይሩ።” ሰራዊት ኢትዮጵያ ደፊኡ ኣብ ልዕሌና መጥቓዕቲ እንተፈፂሙ ንርእስና ካብ ምክልኻል ወፃኢ ንወስዶ ስጉምቲ የለን ኢሎም። ኦነግ ኣብዚ ሰሙን ኣብ ምዕራብ ኦሮሚያ መንነቶም ዘይተፈልጡ ዕጡቓት መቕተልቲ ምፍፃሞም ክግለፅ ፀኒሑ’ሎ። ናይ ኦሮሚያ ክልል ዋና ኣማሓዳሪ ኣቶ ለማ መገርሳ ሎም ቅነ ኣብዝሃብዎ ቃል መንግስቲ ንኹሎም ኣካላት ፃውዒት ሰላም ኣብዘቕረበሉ እዋን ንነፃነት ህዝቢ ኦሮሞ ብረት ዘልዓለ ኣብ ልዕሊ ሓለፍቲ መንግስቲ ጉድኣት ምውራዱ ሓቢሮም። "ትማሊ ኣበይ ከምዝነበሩ ዘይተፈልጡ ንሕና ሰላም ኣብ ዝኣወጅናሉ እዋን ንሳቶም ኲናት ኣዊጆም ኣለው።ኣብ ምዕራብ ወለጋ ንሪኦ ዘለና እዚ እዩ።ንናይ ህዝብና ሰላም ይሰርሑ ንዝነበሩ ኣባላት መሪሕነት መንግስቲ ቀቲሎም ኣለው።ሪኢናዮን ሰሚዕናዮን ዘይንፈልጥ ወላዲ ኣቦ ኣብ ቅድሚ ኣደን ውላድን ቀቲሎም ሬሳ ኣቃፂሎም ኣለው።እዚ ድዪ ነፃ ዝወፅእ?” ኣቶ ለማ እዚ ኵናት ኦሮሞ ኣብ ልዕሊ ኦሮሞ ዝኣወጆ እዪ እውን ኢሎም ። ኦነግ ኢድ ኣለዎ ንዝብል ክሲ ዝመለሱ ኣቶ ቶሌራ እዚ ኣብ ዝተጋገየ ሓበሬታ ተመስሪቶም ዝዛረቡዎ ፕሮፖጋንድ እዩ፤ሓቅነት የብሉን ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ: ምኽፋት ናብ ወደባት ቀይሕ ባሕሪ ዝወስዱ መንገድታት ቀዳምነት ዝወሃቦ ምዃኑ ኣፍሊጣ

ንመስርሕ ዕርቀ ሰላም ኢትዮጵያን ኤርትራን ስዒቡ ናብ ወደባት ቀይሕ ባሕሪ ዝወስዱ መንገዲታት ምኽፋት ቐዳምነት ዝወሃቦ ምዃኑ ወሃቢ ቃል መንግስቲ ኢትዮጵያ ኣሕመድ ሺሃድ ምግላጹ ኣገልግሎት ዜና ሮይተርስ ሓቢሩ። ድሕሪ’ቲ ንዝሓለፈ 20 ዓመታት ዝጸንሓ ውጥረት ክልቲኣን ሃገራት ሶኑይ ሓምለ 9,2018 ኣብ ኣስመራ ብዝተፈረመ አዋጅ ሓባራዊ ሰላምን ምሕዝነትን ምብቕዑ ድሕሪ ምግላጹ ክልቲኣን ሃገራት ኤምባሲታተን ክኽፈቱ፡ ምንቅስቃስ ሰባት፡ ምኽፋት ወደባትን በረራ ከምዝጅመር ምግላጸን ይፍለጥ። እዚ ታሪኻዊ ዝተባህለ ፍጻሜ ነቲ ተአፋፊ ዝኾነ ፖለቲካንን ጸጥታን ዞባ ቀርኒ ኣፍሪቃ ዝልውጥ ምኳኑ ይግለጽ ኣሎ። ወሃቢ ቃል መንግስቲ ኢትዮጵያ ኣሕመድ ሺሃድ ብረቡዕ ኣገልግሎት ዜና ሮይተርስ ኣብ ዝሃብዎ ቃል ምኽፋት ናብ ወደባት ዓሰብን ምጽዋዕን ዝወስዱ ክልተ መንገድታት ንመላእ ቀርኒ ኣፍሪቃ ኣወንታዊ ጥቕሚ ዝህብ’ዩ ኢሎም። “እዚ ዝረአ ዘሎ ምዕባለታት ንህዝብታት ክልቲኦም ሃገራት ጥራይ ዘይኾነ ንመላእ’ቲ ዞባ ዝጠቕም’ዩ” ክብሉ ኣብቲ ኣብ ኣስመራ ዘካየድዎ ዑደት ምሕባሮም መርበብ ሓበሬታ ኤርትራ ሻባይት ገሊጹ’ሎ። ሰብ ሞያ ብወገኖም ምኽፋት ወደባት ዓሰብን ምጽዋዕን ኢትዮጵያ ፍርያታ ንወጻኢ ንምልኣኽን ሸርፊ ናይ ወጻኢ ባጤራ ክትረኽብ ከምዝሕግዛ ይገልጹ። ኣስታት 100 ሚልዮን ብዝሒ ህዝቢ ንዘለዋ ኢትዮጵያ ኣብ ወደባት ጅቡቲ ክትውከል ዝጸንሓት ኮይና ሓድሽ ቀዳማይ ሚንስትር ኢትዮጵያ ዶ/ር አብይ አሕመድ ናብ መዝነት ካብ ዝመጹ ግን ንወደባት ሱዳን ክጥቐሙ ኣብ ስምምዕ ከምተበጽሓ ይፍለጥ።


ኣብ ከተማ ደብረ ማርቆስ ብዘጋጠመ ዕግርግር ኣብ ንብረት ምዕናው ተገሊጹ

ኣብ ኢትዮጵያ ክልል ኣምሓራ ከተማ ደብረ ማርቆስ ሎሚ ረቡዕ ብዝተለዓለ ዕግርግር ኣብታ ከተማ ዘመናዊ ኣብ ልዕሊ ዝበሃል ሆቴል ሓዊሱ ኣብ ንብረት ዕንወት ወሪዱ። ነባር ኣባል መሪሕነት ኢህወዴግ ኣቶ በረኸት ስምኦንን ኣቶ ምግባሩ ከበደን ዝተበሃሉ በዓል ስልጣን ናይቲ ክልልን ኣብታ ከተማ ብሕቡእ ንህዝቢ ኣኪቦም ዝብል ናይ ሓሶት ዜና ምኽንያት ብምግባር መናእሰይ ኣብ ልዕሊ እቲ ሆቴል ከቢድ ጉድኣት ከምዝወረዱ ድምጺ ኣሜሪካ ዘዘራረቦም ነበርትን ወሃብቲ ቃል ናይቲ ዞባን ናይቲ ክልልን ገሊፆም ኣለው። ኣቶ በረኸት ስምኦን ኣብቲ ሆቴል ከምዘይነበሩን ኣቶ ምግባሩ ከበደ ድማ ኣብ ባህር ዳር ይካየድ ኣብዘሎ ኣኼባ ቤት ምኽሪ ናይቲ ክልል ኣብ ምስታፍ ስለዝርከቡ ናይ ሓሶት ወረ ምዃኑ ሓላፊ ቢሮ ርክብ ህዝቢ ናይቲ ክልል ኣቶ ንጉሱ ጥላሁንን ሓላፊ ኮሚኒኬሽን ዞባ ምብራቕ ጎጃም ኣቶ ሽፈራው ኣየሌን ገሊፆም ኣለው። ኣብ ልዕሊ መካይንን ካልኦት ንብረትን እውን ናይ ምቅፃል ሓደጋ ከምዝወረደን እቲ ወጥሪ ኣማሲዩ እውን ብምቕፃሉ ሓይልታት ፀጥታ ንቶም ዝተኣከቡ ንምብታን ተኹሲ ምኽፋቶም ድምጺ ኣሜሪካ ዘዘራረቦም ነበርቲ ገሊፆም ኣለው።ኣብ ልዕሊ ህይወት ሰብ ዝወረደ ጉድኣት ከምዘየለ ኣቶ ሽፈራው ገሊፆም ኣለው።።


ቤት ምኽሪ ጸጥታ ሕ/ሃ ንስምምዕ ኤርትራን ኢትዮጵያን ንኢዱ

ናይ ሕቡራት ሃገራት ቤት ምኽሪ ፀጥታ ቀዳማይ ሚንስተር ኢትዮጵያ ኣብይ ኣሕመድን ፕረዚደንት ኢሳያስ ኣፈወርቅን ኣዋጅ ሓባራዊ ሰላምን ምሕዝነትን ብምፍርራሞም ናእድኡ ገሊፁ።ቤት ምኽሪ ፀጥታ ትማሊ ኣብ ዘውፅኦ መግለፂ ኣብ መንጎ ኢትዮጵያን ኤርትራን ዲፕሎማሲያዊ ርክብ ንምቕፃል ዝተበፅሐ ስምምዕ ሓድሽ ምዕራፍ ምሕዝነትን ሸሪክነትን ዝኸፈት እዩ ኢሉዎ’ሎ። ኣብቲ ሓሙሽተ ነጥብታት ዝሓዘ መደብ ንውሳነ ኮሚሽን ዶብ ኢትዮጵያን ኤርትራን ንምትግባር ምስምምዓን’ውን ንኢዱዎ’ሎ። እቲ ታሪኻውን ኣገዳስን ምዕባለ ኢሉ ዝፀውዖ ስምምዕ ንቀርኒ ኣፍሪቃን ንካልኦትን ኣወንታዊ ሳዕቤን ዘለዎ እዩ ኢሉዎ’ሎ። እቲ መግለፂ ብተወሳኺ ኤርትራን ኢትዮጵያን ነቲ ስምምምዕ ክትግብራ ቤት ምኽሪ ፀጥታ ንምሕጋዝ ቅሩብ እዩ ይብል ።ዋና ፀሓፊ ሕቡራት ሃገራት ነቲ ከይዲ ንምሕጋዝ ዝሃቡዎ ቃል ዝሓበረ እቲ መግለፂ ኣቦ ወንበር ኮሚሽን ሕብረት ኣፍሪቃ እቲ ሓድሽ ምዕባለ ኤርትራን ኢትዮጵያን ሓድሽ ምዕራፍ ምትሕብባርን ሰናይ ጉርብትናን ዝኸፍት እዩ ምባሎም እውን እቲ መግለፂ ሓቢሩ’ሎ። ምሉእ ትሕዝቶ መግለጺ ቤት ምኽሪ ጸጥታ ሕቡራት ሃገራት ኣብዚ ምንባብ ይክኣል።


100 መዓልታት መዝነት ቀዳማይ ሚንስተር አብይ አሕመድ

ቀዳማይ ሚንስተር ኢትዮጵያ ዶ/ር ኣብይ ኣሕመድ ስልጣን ካብ ዝሕዙ ሎሚ ልክዕ ሓደ ሚእቲ መዓልቲ ኣቑጺሮም ኣለው። ኢትዮጵያ ኣብ ከቢድ ቅልውላው ኣትያ ኣብዝነበረትሉ እዋን ናብ ስልጣን ዝደየቡ ቀዳማይ ሚንስተር ኣብይ ኣሕመድ ትኹረት መራኸቢ ማዕኸናት ውሽጢ ሃገር ዓለምን ዝስሓቡ ተግባራት ፈፂሞም እዮም። ናይ ዝሓለፉ 100 መዓልታት ጉዕዞ ቀዳማይ ሚንስተር ኣብይ ኣሕመድ ዝገምገሙ ኣብ ዩኒቨርስቲ ኣዲስ ኣበባ መምህር ታሪክን ስነጥበብን ኣቶ ኣበባው ኣያሌው እቶም ቀዳማይ ሚንስተር ዝተበላሸወ ድምፀት ፖለቲካዊ መደረ ከምዝቐየሩ ይገልፁ። “ንፖለቲከኛታት፣ንካድራት ወይድማ ንውሑዳት ኢትዮጵያዊያን ልሂቃን ብዝርድኦም ከይኮነስ ናይ ኢኮኖሚ ይኹን ናይ ፖለቲካ ሽግራትና ከረድኡ ከለው ነቲ መንእሰይ፣ንዓብይ፣ንዝተመሃረ ይኹን ንዘይተመሃረ ብሓፈሻ ኩሉ ብዝርድኦ ቋንቋ ምዝራቦም ኣብ ናይ ኢትዮጵያ ታሪኽ ፖለቲካዊ መደረ ዓብይ ለውጢ ኣምፂኦም ኢለ እኣምን።” ኣቶ ኣበባው ብምውሳኽ ቀዳማይ ሚንስተር ኣብይ ኣብታ ኢትዮጵያ ክሰፍን ዝገበሩዎ መንፈስ ዕርቂ ዓብይ ምዃኑን እሱራት ፖለቲካ ምፍትሖም መፃኢ ፖለቲካዊ ክድልድል ባይታ ፈጢሮም እዮም ይብሉ ። ኣብ ኣሜሪካ ክፍለ ግዝኣት ሚችጋን ዩኒቨርስቲ ካተሪንግ ናይ ታሪክ ፕሮፌሰር ዝኾኑ ህዝቅኤል ጋቢሳ ብወገኖም ቀዳማይ ሚንስተር ኣብይ ኣሕመድ ስለ ፍቕርን ሓድነትን ብምዝራብ ኣንፀላልዩ ዝነበረ ሓደጋ መሊሶምዎ እዮም ይብሉ። ፕሮፌሰር ህዝቅኤል ዘይትንከፉ ዝመስሉ ዝንበሩ እሱራ ብምፍታሕ፣ብፀረ ሽብር ዝተመደቡ ውድባት ነፃ ምግባሮም፣ብፖሊሲ ደረጃ እውን ዘፈራት ምክልኻልን ደሕንነትን ንምልዋጥ ዝወሰዱዎም ስጉምትታት ተስፋ ዝውሃቦም እዮም ይብሉ።ልዕሊ ኩሉ ድማ ንኢትዮጵያን ኤርትራን ንልዕሊ 20 ዓመታት ጨምዲዱ ሒዙወን ዝነበረ ወጥሪ ክፍታሕ ዝወሰዱዎም ስጉምቲ ነተን ሃገራት ጥራሕ ከይኮነስ ንናይቲ ዞባ ሰላምን ምርድዳእን ዘለዎም ራእይ ዝሕብር ስለዝኾነ ዝጥቀሰ እዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኣርባ ምንጭ ንድጋፍ ቀ/ሚ አብይ ሰልፊ ተኻይዱ

መዝነት ካብ ዝቕበሉ ሎሚ ሚእቲ መዓልታት ዘቑጸሩ ቀዳማይ ሚንስትር ኢትዮጵያ ዶ/ር አብይ አሕመድ ኣብ መላእ ዓለም ካብ ዝርከቡ ኢትዮጵያዊያን ዝወሃቦም ዘሎ ናይ ድጋፍ ሰልፊ ኣብ ዝተፈላለየ ከባቢታት ይካየድ’ሎ። ትማሊ ኣብ ኢትዮጵያ ከተማ አርባ ምንጪ ኣዝዩ ብዙሕ ህዝቢ ዝተሳተፈሉ ሰልፊ ምክያዱ ነበርቲ ንድምጺ ኣሜሪካ ገሊጾም ኣለው። አባል ኣመራርሓ ሰማያዊ ፓርቲ አቶ ዳንኤል ስበሺ ኣብቲ ሰልፊ ዕዱም ጋሻ ዝነበሩ ክኾኑ ከለው እቲ ሰልፊ ምሉእ ብምሉእ ነቶም ቀዳማይ ሚንስትር ንምድጋፍ ዝተኻየደ’ዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ኣገልግሎት መስመር ቴሌፎን ኤርትራን ኢትዮጵያን ጀሚሩ፡ መንገዲ ኣየር ኢትዮጵያ ድማ በረራ ዝመጽእ ሰሙን ክጅምር’ዩ

መንገዲ ኣየር ኢትዮጵያ ካብ ዝመጽእ ረቡዕ ጀሚሩ ናብ ኣስመራ በረራ ከምዝጅምር አፍሊጡ። እቲ መንገዲ ኣየር ዘመናዊ ቦይንግ ድሪም ላይነር 787 ነፋሪት ናብ ኣስመራ ዝገብሮ በረራ ድሕሪ 20 ዓመታት ተቋሪጹ ምጽንሑ’ዩ።  እዚ ስጉምቲ ቀዳማይ ሚንስትር አብይ አሕመድን ፕረዚደንት ኢሰያስ ኣፈወርቂ ስምምዕ ኣዋጅ ሰላምን ምሕዝነት ትማሊ ሶኑይ ድሕሪ ምፍርራሞም’ዩ ተወሲኑ። እዚ ከምዚ ኢሉ ከሎ ናይ ቀዳማይ ሚንስተር አብይ አሕመድ ናይ ኣስመራ ዑደት ስዒቡ ዝጀመረ መስመር ቴሌፎን ዜጋታት ክልቲኣን ሃገራት ብስሩዕ መስመር ኾነ ብተንቀሳቃሲ ቴሌፎን ኣገልግሎት ቴሌፎን ክዘራረቡ ጀሚሮም ኣለው።  ኢትዮ ቴሌ ኮም ብዛዕባ ቁጽራት መደወልን ቀረጽን መግለጺ ሂቡ’ሎ። እቲ ዝምድና ክልቲኣን ህዝብታት ኣብ ግምት ብምእታው’ውን ናይ ቀረጽ ምትዕርራይ ኣብ ቀረባ ከምዝገበር ወሃቢ ቃል ኢትዮ ቴሌ ኮም አቶ ዓብደራሕማን አሕመድ ንድምጺ ኣሜሪካ ገሊጾም ኣለው። ካብ ኢትዮጵያ ናብ ኤርትራ ክድውሉ ዝደልዩ 291-1 ቁጽሪ፡ ናብ ሞባይል ዝድውሉ ድማ 291-7 ቁጽሪ ብምጥቃም ክድውሉ ከምዝኽእሉ አቶ ዓብድራሕማን ገሊጾም ። ምሉእ ትሕዝቶ ኣብዚ ምስማዕ ይክኣል። No media source currently available


ኣዋጅ ሓባራዊ ሰላምን ምሕዝነትን ስዒቡ ኣብ ልዕሊ ኤርትራ ዝጸንሓ እገዳ ግብራዊነቱ ክቋረጽ ከምዝኽእል ዋና ጸሓፊ ሕ/ሃ ሓቢሮም

ዋና ጸሓፊ ሕቡራት ሃገራት አንቶኒ ጉተረስ መራሕቲ ኤርትራን ኢትዮጵያን ንዝወሰድዎ ተበግሶ ሰላም ንዒዶም፡ ኣብ መንጎ ክልቲኣን ሃገራት ዝተበጽሓ ኣዋጅ ሓባራዊ ሰላምን ምሕዝነትን ስዒቡ ኣብ ልዕሊ ኤርትራ ዝጸንሓ እገዳ ግብራዊነቱ ክቋረጽ ከምዝኽእል ሓቢሮም። ኤርትራን ኢትዮጵያን ኣብ መንጎኣን ዝጸንሓ ኹነተ ሰላም ከብቕዕ ትማሊ ሶኑይ ስምምዕ ኣዋጅ ሓባራዊ ሰላምን ምሕዝነትን ተፈራሪመን፡ ብተወሳኺ ኤምባሲታተን ስርሖም ክጅምሩ፡ በረራ ካብን ናብን እዘን ሃገራት ከምዝጅመር በዚ አጋጣሚ አፍሊጠን ኣለዋ። ዋና ጸሓፊ ሕቡራት ሃገራት አንቶኒ ጉተረስ ኣብ ቤት ጽሕፈት ሕብረት ኣፍሪቃ አዲስ አበባ ንጋዜጠኛታት ኣብ ዝሃብዎ መግለጺ ሕቡራት ሃገራት እቲ ስምምዕ ክትግበር ክልቲኣን ሃገራት ዘድልየን ሓገዝ ንምትሕብባር ድልውነቱ ገሊጾም። “ኣብ መንጎ ኤርትራን ኢትዮጵያን ኣብ ቐረባ ዝተራእየ ለውጢታት ንክልቲኡ ህዝብታት ጥራይ ዘይኾነ ንኣፍሪቃን ንመላእ ዓለምን ተስፋ ዝህብ’ዩ። ሕቡራት ሃገራት ድማ ክልቲኦም ወገናት ዘድልይ ኹሉ ንምትሕብባር ድልው’ዩ። ኣብዚ ሕጂ እዋን ነቲ ተበጺሑ ዘሎ አዋጅ ሓባራዊ ሰላምን ምሕዝነትን ንምትግባር ኣብ ክልቲኣን ወገናት ዝውሰን’ዩ ድሕሪ ምባል ሕቡራት ሃገራት ድማ እቲ ስምምዕ ብዓወት ክዛዘም ብፍላይ ድማ ንሕቶ ዶብ ብዝምልከት ዘድልይ ኹሉ ንምስላጥ ድልው ምኳኑ ይገልጽ” ኢሎም። እዚ ከምዚ ኢሉ ከሎ ሚንስተር ጉዳያት ወጻኢ ኢትዮጵያ ወርቅነህ ገበየሁ ነቲ ዝመጽእ ሰሙን ዝጅመር ካብን ናብን ክልቲኣን ሃገራት ዝኻየድ በረራ ብዝምልከት ከምዚ ኢሎም። “ሓደ ካብቲ ዝተሰማማዕናሉ ነጥብታት- መጉዓዝያ’ዩ።ስለዚ ድማ መንገዲ ኣየር ኢትዮጵያ ካብ አዲስ አበባ ናብ ኣስመራን ካብ ኣስመራን ናብ አዲስ አበባን በረራ ክጅምር’ዩ። ብተወሳኺ ኩሎም መንገድታት ካብን ናብን እዘን ሃገራት ተኸፊቶም ምንቅስቃስ ክጅመር’ዩ” ኢሎም።


መግለጺ ሚንስትር ጉዳያት ወጻኢ ኣሜሪካ ኣብ ሓባራዊ ኣዋጅ ሰላምን ምሕዝነትን ኤርትራን ኢትዮጵያን

ኤርትራን ኢትዮጵያን ንዝጸንሓ ኹናት ብምዝዛም ሓባራዊ አዋጅ ሰላምን ምሕዝነትን አጽዲቀን። ኣሜሪካ ኣብ መንጎ ሃገረ ኤርትራን ፈደራል ዲሞክራቲክ ሪፖብሊክ ኢትዮጵያን ን20 ዓመታት ዝጸንሓ ግጭት ብምዝዛም ሓምለ 9 ዝተፈረመ ስምምዕ ሰላምን ጸጥታንን ብሓጎስ ተቐቢላቶ’ላ።  ቀዳማይ ሚንስትር ኢትዮጵያ ዶ/ር አብይ አሕመድን ፕረዚደንት ኢሰያስ ኣፈወርቂን ብትብዓት ንህዝብታት ክልቲኦም ሃገራት ናብ ሰላም፡ብልጽግናን ፖለቲካዊ ለውጢ ብምምርሖም ንንእድ። ዝምድና ክልቲኣን ሃገራት ናብ ንቡር ንምምላስን ንምትግባር እቲ ኣብ መንጎ ኤርትራን ኢትዮጵያን ዝተፈረመ ኣዋጅ ሰላምን ምሕዝነትን ህዝብታት ክልቲኣን ሃገራት ኣብ ሓባራዊ ፖለቲካዊ፡ቁጠባዊን ማሕበራዊ ዝምድንኦምን ባህጎምን ከተኹሩ ዕድል ዝህብ’ዩ። ኣሜሪካ ድማ ነዚ መስርሕ ሰላም ኣብ ምትግባሩ ነዚ ኸይዲ ዘድልይ ሓገዝ ንምብርካት ድልውነታ ትገልጽ ዝበለ መግለጺ ሚንስትር ጉዳያት ወጻኢ ኣሜሪካ ብተወሳኺ ኩሎም ወገናት ብርእሰ ተአማንነትን ግሉጽነትን ክሰርሑ ነተባብዕ ኢሉ’ሎ። እቲ መግለጺ ኣብ መወዳእታ ኣብ መንጎ ኤርትራን ኢትዮጵያን ዝፍጠር ሰላም ኣብ ቀርኒ ኣፍሪቃን ቀይሕ ባሕሪን ምርግጋእ፡ ጸጥታን ምዕባለን ዝፈጥር’ዩ ይብል።


ኣብ መንጎ ኤርትራን ኢትዮጵያን ዝነበረ ናይ ኹናት ወጥረት ብወግዒ ደው ንምባል ስምምዕ ተፈሪሙ። ሓላፊ ቤት ጽሕፈት ቀዳማይ ሚንስትር ኢትዮጵያ አቶ ፍጹም አረጋ ንድምጺ ኣሜሪካ ኣብ ዝሃብዎ መብርሂ እቲ ዝተፈረመ ስምምዕ ናይ ኢትዮጵያን ኤርትራን መግለጺ ሓባራዊ ስምምዕ ሰላምን ሕውነትን ተባሂሉ ከምዝተሰየመን ብኽልቲኦም መራሕቲ ከምዝተፈረመ ሓቢሮም። እቲ ስምምዕ ሓሙሽተ ነጥብታት ዝሓዘ ምዃኑ ብምጥቃስ ኣብ ዝሓለፈ 20 ዓመታት ክልቲኦም ሃገራት ብሓባር ክርብሓሉ ዝኽእላ ዕድል ከምዘምለጠን እዚ ድማ ክቅየር’ዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ዶ/ር ኣረጋዊ በርሀ ዝመርሕዋ ጉጅለ ዴ.ም.ት ኣዲሳበባ ኣትያ

ብዶ/ር ኣረጋዊ በርሀ ዝምራሕ ጉጅለ ኣባላት ዴሞክራሲያዊ ምትሕብባር ትግራይ (ዴ.ም.ት) ቅድሚ ሳልስቲ ኣዲስ ኣበባ ኣትዩ’ሎ። ዕላማ’ታ ጉጅለ ‘እቲ ብዶ/ር ኣብዪ ኣሕመድ ተጀሚሩ ዘሎ መስርሕ ንከይቕልበስ መታን ድጋፍ ንምብርካትን ህዝቢ ተረባሓይ ንምግባርን’ ምዃኑ’ውን ተገሊጹ’ሎ። ኣቦ መንበር’ቲ ፓርቲ ዶ/ር ኣረጋዊን ምክትሎም ኢንጂነር ግደይ ዘረኣጽየንን ምስ ሓላፊ ክፍሊ ውደባ ኣቶ መኮነን ዘለለው’ዮም ኣባላት’ታ ጉጅለ። ኣብ ስደት እናሃለው ‘ምስ ወከልቲ መንግስቲ ኢትዮጵያ ተራኺቦም ስፍሕ ዝበለ ልዝብ ንምክያድ ከምዝተዘራረቡን፣ ብዛዕባ’ቲ ንመጸሉ ዘለና ዕላማ፣ ብሓፈሽኡ’ኳ ዝፈልጥዎ እንተኾነ፣ ሓድሽ ለውጢ መጺኡ ኣሎ፣ ህዝቢ ኢትዮጵያ ናይ ነጻነት ኣየር ከትንፍስ ጀሚሩ ስለዘሎ ንሕና’ውን ነቲ ናይ ነጻነት ኣየር ክነትንፍስ ንመጽእ ከምዘለና ኣፍሊጥና ኢና መጺና’ ኢሎም ዶ/ር ኣረጋዊ በርሀ። ‘ወከልቲ ክልላዊ ምምሕዳር ትግራይ ክሳብ’ዚ ቃለ ምልልስ ዝገበርናሉ እዋን ኣየዘራረቦምን። ክቕበሉና’ዮም ዝብል ተስፋ ነይሩና’ ይብሉ ኢንጂነር ግደይ ዘራጽዮን። ዶ/ር ኣረጋዊ በርሀን ኢንጂነር ግደይ ዘረኣጽየንን ካብ ሞንጎ 11 መስረቲ ተሓህት/ህወሓት እቶም ክልተ ምዃኖምን ዕጥቃዊ ቃልሲ ንምጅማር ናብ በረኻ ደደቢት ካብ ዝወረዱ ሒደት ተማሃሮ ዩኒቨርስቲ ምዃኖምን ዝዝከር’ዩ። ክልቲኦም ናብ ኣዲሳበባ ዝተመለሱ ድሕሪ ኣስታት 44 ዓመታት’ዩ። እንተኾነ ወከልቲ ብሄራዊ ክልላዊ መንግስቲ ትግራይ ክሳብ’ዚ ሰዓት’ዚ ከምዘየዘራረቦም’’ውን ንምፍላጥ ተኻኢሉ’ሎ። ሙሉእ ቃለ ምልልስ ኣብ ናይ ጽባሕ ሰሉስ መደብና ተኸታተሉ።


ኤርትራ ናብ ኢጋድ ክትምለስ ዋና ጸሓፍ ኢጋድ ኣብ ዘውጽእዎ መግለጺ ጸዊዖም

ዋና ፀሓፊ ኢጋድ ኣምባሳደር ማሕቡብ ማዓሊም ቀዳማይ ሚንስተር ኣብይ ኣሕመድ ስምምዕ ኣልጀርስ ምሉእ ብምሉእ ግብራዊ ንምግባርን ኣብ መንጎ ኢትዮጵያን ኤርትራን ርክባት ናብ ንቡር ንምምላስን ውሕሉልን ተባዕን መሪሕነት ወሲዶም ክብሉ መልእኽቲ ታሕጓስ ልኢኾም።  ንቡር ርክባት ኢትዮጵያን ኤርትራን ምፍታሕ ጉዳይ ዶብን ንህዝብታት ኽልቲአን ሃገራት ዝጠቅምን ሓባራዊ ባህጊ ዝኾነ ሰላምን ቁጠባዊ ውህደትን ዘግህድ እዩ ኢሎም። ኤርትራ ናብ ኢጋድ ተመሊሳ ግቡእ ቦቱኣ ክትሕዝ እውን እቲ መግለፂ ይፅውዕ።


ንእገዳታት ዘበገሱ ፍፃመታት ድሕሪ ሕጂ ኣይህልውን -ዋና ጸሓፊ ሕ/ሃ ኣንቶኒዮ ጉተረስ

ኢትዮጵያ እቲ ኣብ ልዕሊ ኤርትራ ዝጸንሐ እገዳ ክልዓል ሓቲታ ኣብ መንጎ ኤርትራን ኢትዮጵያን ስምምዕ ሰላም ድሕሪ ምፍፃሙ ናይ ሕቡራት ሃገራት ዋና ፀሓፊ ኣንቶኒዮ ጉተረስ ኣብ ልዕሊ ኤርትራ ዝተነብረ ማዕቐብ ሕቡራት ሃገራት ክቕፅል እዩ ዝብል እምነት ከምዘይብሎም ገሊፆም። ንሶም ኣብ ኣዲስ ኣበባ ኣብዝሃብዎ ጋዜጣዊ መግለፂ ኣብ ክልቲአን ሃገራት ዝፀንሐ ሓርፋፍ ርክብ ተለዊጡ ዝተፈጥረ ኩነታት ምልክት ተስፋ እዩ ኢሎምዎ ኣለው። “ኣብ ቀረባ ኣብ መንጎ ኢትዮጵያን ኤርትራን ዝተርኣየ ለውጢ ንኽልቲአን ሃገራትን ኣፍሪቃን ጥራሕ ከይኮነስ ንምሉእ ዓለም ዓብይ ናይ ተስፋ ምልክት ከምዝኾነ እኣምን።” ማዕቐብ ናይ ምልዓል ስልጣን ናይ ቤት ምኽሪ ፀጥታ ምዃኑ ብምግላፅ ንእገዳታት ዘበገሱ ፍፃመታት ድሕሪ ሕጂ ኣይህልውን ዝብል እምነት ስለዘለኒ፣ንእገዳ ዝደረኹ ምኽንያታት እንድሕር ዘይሃሊዮም ድማ ግዚኦም ክሓልፍ ተፈጥሮኣዊ እዩ ኢሎም።  እዚ ከምዚ ኢሉ እንከሎ ቤት ምኽሪ ፀጥታ ኣብ ልዕሊ ኤርትራ ዘንበሮ እገዳ ክልዓል ኢትዮጵያ ብወግዒ ሓቲታ። ቀዳማይ ሚንስተር ኣብይ ኣሕመድ ካብ ናይ ኤርትራ መገሽኦም ናብ ኣዲስ ኣበባ ምስ ተመለሱ ምስ ናይ ሕቡራት ሃገራት ዋና ፀሓፊ ኣንቶኒዮ ጉተረዝ ድሕሪ ምርኻቦም ሕቡራት ሃገራት ኣብ ልዕሊ ኤርትራ ዘንበሮ እገዳ ከልዕሎ ነቶም ዋና ፀሓፊ ወግዓዊ ሕቶ ምቕራቦም ፋና ብሮድካስቲን ኮርፐሬት ፀብፂቡ’ሎ።


ክልላዊ መንግስቲ ትግራይ ንተበግሶ መስርሕ ሰላም መንግስታት ኤርትራን ኢትዮጵያን ንዒዱ

ክልላዊ መንግስቲ ትግራይ መንግስታት ኢትዮጵያን ኤርትራን ሰላም ክልቲኡ ህዝብታት ብዘላቒ መንገዲ ንምፍታሕ ዘርአዩዎ ዘለዉ ድሉውነትን ተበጊሶን ብምንኣድ መግለፂ ኣውፂኡ። ቤት ጽሕፈት ጉዳያት ኮምኒኬሽን ክልል ትግራይ ኣብዘውፅኦ መግለፂ ብሕልፊ ህዝቢ ኤርትራ እቲ ን20 ዓመታት ዝፀንሐ ኩነታት ብምፍታሕ ምሕዝነትን ሕውነትን ኢትዮ-ኤርትራ ንምሕያል ዘርኣዮ ድልየት፣ ባህጊን ፍቕሪን ኣዝዩ ዘሐጉስን ኣብቅድሜና ብሩህ ተስፋ ምህላዉ ዝገልፅን እዩ ይብል፡፡ ብተወሳኺ ብሄራዊ ክልላዊ መንግስቲ ትግራይ ንህዝቢ ኤርትራ ዘለዎ ሕውነታዊ ናእዳን ምስጋናን ክገልፅ ይደሊ ይብል ፡፡ ኩነታት ኢትዮ-ኤርትራ ብዘላቒነት ንምፍታሕ ኣብ ዝግበር ኩለመዳያዊ ፃዕሪ መንግስትን ህዝቢን ክልል ትግራይ ኣብ ጎኒ ህዝቢ ኤርትራ ከምዘሎ እናረጋገፀ ህዝቢ ኤርትራን ህዝቢ ኢትዮጵያን ነቲ ሕጂ ተጀሚሩ ዘሎ ስራሓት ሰላም ዝያዳ ንምሕያል ኣብ ዝሓፀረ እዋን ቀጥታዊ ዝኾነ ርክብ ብምጅማር ሕውነቶምን ምሕዝነቶምን ንኸጠናኽሩ ፃውዒቱ ኣቕሪቡ’ሎ።


ኩነተ-ኵናት ኤርትራን ኢትዮጵያን ብኣዋጅ ኣብቂዑ

ኣብ ሞንጎ ኤርትራን ኢትዮጵያን ዝጸንሐ ኩነተ ኵናት ክልቲአን ሃገራት ከምዘብቅዐ ፕረዚደንት ኤርትራ ኣቶ ኢሰያስ ኣፈወርቅን ቀ/ሚ ኢትዮጵያ ዶ/ር ኣብይ ኣሕመድን ሎሚ ሰኑይ ትሽዓተ ሓምለ ኣብ ዝኸተምዎ ሓባራዊ ኣዋጅ ኣረጋጊጾም።   ሚኒስተር ዜና ኤርትራ ኣቶ የማነ ገብረመስቀል: ኣብ ዝለኣኽዎ ናይ ትዊተር መልእኽቲ ነዚ ሓባራዊ ኣዋጅ ማለት “ኣዋጅ ሰላምን ሕውነትን” ዘፍለጡ ክኾኑ እንከለው፤ እቲ ኣዋጅ ሓሙሽተ ነጥብታት ዝሓዘ ምዃኑውን ብተወሳኺ ጠቒሶም።   ብመሰረት እቲ ዝተዋህበ መግለጺ: ትሕዝቶ እቲ ኣዋጅ፥ ክልቲአን ሃገራት ኣብ ምድንፋዕ ፖለቲካዊ: ቁጠባዊ: ማሕበራዊ: ባህላውን ጸጥታውን መዳያት ክተሓጋገዛ ተሰማሚዐን ኣለዋ። ካብ ሚኒስተር ዜና ኤርትራ ኣቶ የማነ ገብረመስቀልን ሓላፊ ስታፍ ቤት ጽሕፈት ቀዳማይ ሚኒስተር ኢትዮጵያን ኣቶ ፍጹም ኣረጋን ዝተረኽበ ሓበሬታ ከምዝጠቐሶ፤ እቲ ሓባራዊ ኣዋጅ ሰላምን ሕውነትን ኣብዞም ዝስዕቡ ሓሙሽተ ነጥብታት ዝቖመ እዩ።  ሓባራዊ ኣዋጅ ሰላምን ሕውነትን ኤርትራን ኢትዮጵያን ቀዳማይ ሚኒስተር ዶክተር ኣብይ ኣሕመድ ናይ ክልተ መዓልቲ ናይ ኤርትራ ዑደቶም ዛዚሞም ሎሚ ከምዝተመልሱ ብተወሳኺ ተሓቢሩ።


ኤርትራን ኢትዮጵያን ናይ ኣየርን ባሕርን ዝርከቦ ዝተፈላለዩ ርክባት ክጅምራ'የን

ኣብ ሞንጎ ኤርትራን ኢትዮጵያን በረራታት መንገዲ ኣየር ፤ ኣገልግሎት ወደብ፥ ካብን ናብን ምንቅስቓስ ህዝቢ ክጅምርን ኤምባሲታት ክኽፈቱን ኣብ ስምምዕ ከምዝተበጽሐ ኣብ ኤርትራ ዑደት ዝገብር ዘሎ ቀዳማይ ሚኒስተር ኢትዮጵያ ዶክተር ኣብይ ኣሕመድ ኣፍሊጦም ። ቀዳማይ ሚኒስተር ኢትዮጵያ ነዚ ዘፍለጡ: ሰንበት ሾሞንተ ሓምለ ንኽብሪ'ቲ መሪሖሞ ዝመጸ ላዕለዋይ ልኡኽ ፈደራላዊት ሪፖብሊክ ኢትዮጵያ ብፕረዚደንት ኤርትራ ኣቶ ኢሰያስ ኣፈወርቂ ኣብ ዝተገብረ ናይ ድራር እንግዶት እዩ። ቀዳማይ ሚንስትር ኣብይ ኣብቲ ኣጋጣሚ: ፕረዚደንት ኢሳያስ ንጉዳይ ሰላምን ሰናይ ጉርብትናን ዘርኣዮ ቅሩብነት ተገዳስነትን ዘለዎ ኣኽብሮትን ድሕሪ ምግላጽ: “ኩነታት ሞት ኣልባ ኩናት ዛዚምና ናብቲ ክልቲኦም ህዝብታት ዝረብሑሉ ምዕራፍ ንምስግጋር ዝጀመርካዮ ቅዱስ ዕላማ ሸትኡ ከምዝወቅዕ ኣይጠራጠርን” ክብሉ ንፕረዚደንት ኢሳያስ ኣሞጊሶም። ፕረዚደንት ኣብይ ብዘይካዚ: ቅድሚ ዕስራ ዓመት ብዘጋጠመ ግጭት ህይወቶም ንዝሰኣኑን ንዝሰንከሉ ኤርትራውያን ዝተሰምዖም መሪር ሓዘን ንኤርትራውያን ስድራቤታት ዝገለጹ ክኾኑ ከለው: "ብድሕሪ ሕጂ ኲናት ኣይንዘክር፤ ብድሕሪ ሕጂ ዘለና ዓቕሚ: ናይ ልምዓት ዓቕሚ: ናይ ሰላም ዓቕሚ እናተላዘብና ብቑልጡፍ ሰሪሕና ንክልቲኦም ህዝብታት ክንክሕስን ዘሎ ርክብ ናብ ዝለዓለ ደረጃ ንምስግጋሩ በዚ ኣጋጣሚ ከረጋግጸልኩም እፈቱ" ድማ ኢሎም። ንፕረዚደንት ኢሰያስ “ወዲ ኣፎም” ንከተማ ኣስመራ ድማ “ኣስመራ ጻዕዳ" ኢሎም ንቀልቢ ዕዱም ዝሰሓቡ ፕረዚደንት ኣብይ: ብፍሉይ ንህዝቢ ኤርትራ ኣመልኪቶም ኣብ ዝገበርዎ መደረ: “ ህዝቢ ትግራይ: ህዝቢ ዓፋር: ካብ ዝኾነ ንላዕሊ ንዓኹም ፍቕርን ኣኽብሮትን ከምዘለዎ፤ ምሳኹም ክሰርሕን ክዓብን ዝደሊ፤ ምሳኹም ሰናይ ጉርብትና ዝናፍቕ’ዩ” ምዃኑ ብምግላጽ “ኣጀንዳ ጽልኢ ዘየካይድ ምዃኑ ፈሊጥኩም ንሓው ህዝቢ ትግራይን ህዝቢ ዓፋርን ልክዕ ሎሚ ከምዝሃብኩምና ፍቕሪ ልብኹም ከፊትኩም ርክባትኩም ክትጅምሩ” ዝብል ለበዋ ኣመሓላሊፎም። “ዶክተር ኣብይ ዝወሰዶ ሕርያ ቀሊል ሕርያ ኣይኮነን” ኢሎም ንዕዱማት ዘዘኻኸሩ ፕረዚደንት ኢሰያስ ብወገኖም: እዚ ሕርያ’ዚ ን 25 ዓመት ዕድል ተፈጢሩ: ኩነታት ተቐይሩ: ናብ ዝሓሸ ዝዓበየ ምዕባለ ይኽየድ ኣሎ ኣብ ዝተባህለሉ: እቲ ዕድል በቲ ዝተፈጥረ ኩነታት ከምዝተኾልፈ ኣስሚሮምሉ። ን25 ዓመታት ዝጠፍአ ግዜን ዝተኸስረ ዕድልን ብዝኾነ መንገዲ ክትልክዖውን ዝከኣል ከምዘይኮነ ዝገለጹ ፕረዚደንት ኢሰያስ: “ሎሚ ኣብዚ ሕጂ ዘለናዮ ግን ኣይከሰርናን። ኣይጠፍኣናን። ንብረትና ብሙሉኡ መሊስናዮ” ኢና ድማ ኢሎም። ንውዕውዕ ኣቀባብላ ህዝቢ ኣመልኪቶም ፕረዚደንት ኢሰያስ ንዕዱማት ኣብ ዘስምዕዎ ቃል: ናይ ልቡ ስምዒት ብፍኑው መንገዲ መቆጻጸሪ ዝሰኣነ ናይ ሓቀኛ መግለጺ ተርእዮ ምዃኑ ጠቒሶም “ እንቃዕ ሓጎሰና: ንኹሎም ኣብዚ ዘለው ኣጋይሽ ምሳና ድማ እንቃዕ ሓጎሰኩም: እንቃዕ እዚ ርኣኹም - ናይ ብሓቂ ስምዒት ናይዚ ሃገር እንታይ ምኻኑ ርኢኹም ኣለኹም“ ድማ ኢሎም። ኣብቲ ኣጋጣሚ ዝተፈላለዩ ባህላውን ዘመናውን ደርፍታትን ሳዕስዒታትን ዝቐረቡ ክኾኑ እንከለው: ነቲ መድረኽ ዝዕዘቡ ዝነበሩ ክልቲኦም መራሕቲ ኣብ ገጾም ሓጎስን ፍሽኽታን ይንበብ ነይሩ። እቲ ናይ ድራር እንግዶት ብቐጥታ ብመገዲ ተለቪዥን ኤርትራ ዝተመሓላለፈ ክኸውን እንከሎ: ተለቪዥን ኢትዮጵያውን ነቲ ፈነወ ብቐጥታ የመሓላልፎ ምንባሩ ብተወሳኺ ክፍለጥ ተኻኢሉ ኣሎ።


መራሕቲ ኤርትራን ኢትዮጵያን ድሕሪ 20 ዓመታት ንፈለማ ጊዜ ተራኺቦም

ቀዳማይ ሚኒስተር ኢትዮጵያ ዶክተር አብይ አሕመድ ሎሚ ሰንበት ኣብ ሰዓታት ወጋሕታ ኣስመራ ኣትዮም።  ንሶም ኣብ መዓርፎ ነፈርቲ ኣስመራ ኣብ ዝኣተውሉ ፕረዚደንት ኢሳያስ ኣፈወርቂ ከምተቐበልዎም ሚኒስተር ዜና ኤርትራ አቶ የማነ ገብረ መስቀል ኣብዘውጽእዎ ናይ ትዊተር መልእኽቲ ኣፍሊጦም። በዚ ታሪኻዊ ዝተባህለ ርክብዚ: መራሕቲ ክልቲኣን ሃገራት ድሕሪ 20 ዓመታት ንመጀመርያ ጊዜ ይራኸቡ ኣለው። ኣቐዲሙ: ቀዳማይ ሚኒስተር ኢትዮጵያ ዶክተር ኣብይ ኣሕመድ ፤ ኢትዮጵያ ንናይ መወዳእታን ቀያድን ውዕል ኣልጀርስ ብዘይቅድመ ኩነት ተቐቢላቶ ኣላ ድሕሪ ምባሎም፤ ፕረዚደንት ኤርትራ ኣቶ ኢሳያስ ኣፈወርቂ እውን " ንህልው ኩነታት ብቐጥታን ብዕምቆትን ክንፈልጦን ቀጻሊ ውጥን ስራሕ ምእንቲ ክንነድፍን ልኡኽ ናብ አዲስ አበባ ነበግስ አለና” ክብሉ ብኣጋጣሚ ዝኽሪ ስውኣት ኣብ ዘስምዕዎ መደረ ምግላጾም ይዝከር። በዚ ድማ ብሚኒስተር ጉዳያት ወጻኢ ኤርትራ ኣቶ ዑስማን ሳልሕ ዝተመርሐን ኣማኻሪ ፕረዚደንት ኤርትራ ኣቶ የማነ ገብርኣብን ዝተረኽቦን ልኡኽ ኤርትራ ኣብ ኢትዮጵያ ምብጽሑ ይዝከር።


ኣስመራ: ንቀ/ሚ ኢትዮጵያ ንምቕባል ምድላዋት ይግበር ኣሎ

ኣብ ኣስመራ ርእሰ ከተማ ኤርትራ ንቀዳማይ ሚኒስተር ኢትዮጵያ ዶክተር ኣብይ ኣሕመድ ንምቕባል ምድላዋት ይካየድ ኣሎ። ኣብ ጎደናታት ኣስመራ ባንዴራታት ክልቲኣን ሃገራትን ንምሕዝነት ህዝብታት ክልቲኣን ሃገራትን ዝገልጽን መልእኽትታት ከምኡ'ውን ነቲ መሪሕነት ናይ እንቋዕ ደሓን መጻእኹም መልእኽቲ ዝሓዙ ባነራትን ኣብ ጎደናታት ታ ከተማ ተሰቒሎም ኣለው። ካብ መንግስቲ ብዛዕባ'ቲ ምብጻሕ ኾነ ሰዓታት ምእታው እቶም ቀዳማይ ሚኒስተር ናብ ኣስመራ ክሳብ ሕጂ ብወግዒ ዝተወሃበ ሓበሬታ የለን።


ብሓይልታት ጸጥታ ተወሲዶም ሃለዋቶም ዘይተፈልጠ ውልቀሰባት ጉዳዮም ክርአ ስድራቤት ይሓቱ

ኣብ ዝሓለፉ 27 ዓመታት ብሓይልታት ፀጥታ መንግስቲ ተጨውዮም ዝተወስዱን ኣበይ ከምዝኣተው ዘይተፈልጡን ዜጋታት ጉዳዮም መፍትሒ ክወሃቦ ስድራ ቤታት ይሓቱ ኣለው። ኣርባዕተ ኣወዳት ኣሕዋታ ቅድሚ 24 ዓመታት ብሓይልታት ፀጥታ /ደሕንነት/ ከምዝተወስዱ ዝገለፀት መንእሰይ ንቀዳማይ ሚንስትር ዶ/ር ኣብይ ኣሕመድ ጣልቃ ክኣትው ተማሕፂና። ጠቕላሊ ዓቃቢ ሕጊ ኣብ ዝሃቦ መልሲ ብውልቅን ብጉጅለን ጥርዓናት ናይ ምርኣይ መሰል እንተሃለወና’ዃ ከምዚ ዓይነት ሕቶ ግን ዛጊድ ኣይቀረብልናን ኢሉ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


'ሕገ መንግስቲ ኢትዮጵያ ይከበር!' ዝብል መግለጺ ኣውጺኡ መንግስቲ ክልል ትግራይ

‘ብሄራዊ ክልላዊ መንግስቲ ትግራይ፣ ይጣሓስ ኣሎ ንዝበሎ ሕገ መንግስቲ ንክኽበር’ ጻውዒት ዘቕረበሉ መግለጺ ኣውጺኡ። እቲ ቤት ምኽሪ ‘መግለጺ ማዕርነት ብሄራትን ብሄረ-ሰባትን ዝኾነ ሰንደቕ ዕላማ ይቕደድ’ሎ፣ ይጓሓፍን ብዘይ ሕጋዊ ባንዴራ ይትካእን’ሎ፣ እናተራኸሰን እናተቓጸለን ምርኣይ’ ዕለታዊ ፍጻመ ኮይኑ ኣሎ’። ዜጋታት’ታ ሃገር ተንቀሳቂሶም ናይ ምስርሓን ሃብቲ ምፍራይን መሰሎም ይጣሓስ ኣሎ። ብሕቶ መንነትን ወሰን ምምሕዳርን ኣሳቢብካ ጎንጺ ምፍጣር፣ ሂወት ሰባት ምሕላፍ፣ ኣካል ምጉዳልን ንብረት ምብራስን’ውን ይኽሰት ኣሎ’ ይብል። ብዘይካ’ዚ ‘መእንተ ሰላም፣ ዴሞክራሲን ልምዓትን ህዝቢታት ኢትዮጵያ ኢሉ ከቢድ መስዋእትነት ዝኸፈለ ህዝቢ ትግራይ፣ ንስሙን ክብሩን ብዘይምጥን ኣገባብ መጥቃዕቲ ይፍጸሞ ከምዘሎ’ ጠቒሱ። እቲ መግለጺ ወሲኹ ‘ጉዳይ ኢትዮጵያን ኤርትራን ብሰላም ንክዛዘም ድልየቱ ከምዝኾነ፣ እንተኾነ ትግባረ ውዕል ኣልጀርስ ግልጽነት ብዘለዎን ህዝቢ ብዘሳተፈን ኣገባብ ንክፍጸም’ ጻውዒት ኣቕሪቡ’ሎ። No media source currently available


ጅቡቲ: ኣብ ኣፍሪቃ ዝዓበየ ነጻ ናይ ንግዲ ዞባ ተመሪቑ

ኣብ ኣፍሪቃ ዝዓበየ ነጻ ናይ ንግዲ ዞባ ጅቡቲ ትማሊ ሓሙስ ተመሪቑ። ኣብቲ ስነ ስርዓት ምረቓ ፕረዚደንት’ታ ሃገር ኢስማዒል ዑመር ገለ እዚ ናይ ትሕቲ ቅርጺ ፕሮጀክት ንቦታ ጅቡቲ ኣብ ዓለምለኸ ንግድ ክብ ዘብል’ዩ ክብሉ ንዒዶም። እዛ ኣብ ኣፍደገ ቀይሕ ባሕሪን ናይ ስወዝ መትረብ ትርከብ ቀርኒ ኣፍሪቃዊት ሃገረ ጅቡቲ ኣብ 2017 ሰለስተ ሓደሽቲ ወደባት ዝኸፈተት ኮይና ብተወሳኺ ምስ ኢትዮጵያ ዘራኽባ መስመር ባቡር ምድሪ ምዝርጋሓ’ውን ይፍለጥ። ፕረዚደንት ሶማል መሓመድ ዓብዱላሂ መሓመድ እቲ ዞባ ነጻ ንግዲ ጅቡቲ “ዓወት ምብራቕ ኣፍሪቃ’”ዩ ክብሉ ዝገለጹ ኮይኖም እዚ ርእይቶ ፕረዚደንት ሶማል ኣብቲ ስነ ስርዓት ምረቓ ብዝተረኽቡ ቀዳማይ ሚንስትር ኢትዮጵያን ፕረዚደንት ኡጋንዳን’ውን ተቃሊሑ’ዩ። No media source currently available  እቲ ምስ ቀንዲ ወደብ ጅቡቲ ዝተራኸበ ዞባ ነጻ ንግዲ ካብ ቀረጽ ነጻ ዝኾነ መተባብዒን ምሉእ ዝኾነ ናይ ሎጀስቲክ ሓገዝ ብምሃብ ንምስፋሕ ቁጠባ፡ ምፍጣር ስራሕን ናይ ወጻኢ ወፍሪ ንስሓብ ዝዓለመ ምኳኑ ተገሊጹ’ሎ። እቲ ትማሊ ሓሙስ ዝተመረቐ ፕሮጀክት ኣብ 240 ሄክታር መሬት ስፍሓት ዘለዎ ቦታ ምዃኑን ድሕሪ 10 ዓመት ምሉእ ንምሉእ ከምዝዛዘም ተሓቢሩ’ሎ። እቲ ዞባ ነጻ ንግዲ ብመሪሕነት ጅቡቲን አጋርነት ሰለስተ ናይ ቻይና ኩባንያታት ዝካየድ ምኳኑ’ውን ተፈሊጡ’ሎ።


ፓርላማ ኢትዮጵያ ን3 ውድባት ካብ ዝርዝር ፈጠርቲ ራዕዲ ሓኺኹወን

ቤት ምኽሪ ወከልቲ ኢትዮጵያ ንሓርበኛን 7 ግንቦትን፣ ግንባር ሓርነት ኦጋዴንን ግንባር ነጻነት ኦሮሞን ካብ ዝርዝር ጉጅለታት ፈጠራ ራዕዲ ሓኺኹዎም። እዚ ስጉምቲ’ዚ ንሰላማዊ ኣገባብ ቃልሲ ዘጠናኽር ከምዝኾነ’ውን ተገሊጹ። ቤት ምኽሪ ካቢነ ኢትዮጵያ ኣብ ልዕሊ’ቶም ጉጅለታት ተነቢሩ ዝነበረ መጸውዒ ቅድም ኢሉ ኣልዒሉዎ’ዩ፣ ከምኡውን ናብ ዛዛሚ ውሳነ ንቤት ምኽሪ ወከልቲ ኣቐቢሉ’ዩ። እቲ ፓርላማ ሎሚ ሓሙስ ኣብ ዘሕለፎ ውሳነ ሰለስቲኦም ጉጅለታት ነቲ ካብ ዝርዝር ጉጅለ ፈጠራ ራዕዲ ንክሕከኹ ዝጽውዕ ረቒቅ ውሳነ ብሙሉእ ድምጺ ተቐቢልዎ’ሎ። እቲ ውሳነ ኣብ’ታ ሃገር ንዝራኣይ ዘሎ ሰላማዊ ኣገባብ ከጠናኽር’ዩ ዝብል እምነት ኣሕዲሩ’ሎ። ሓደ ኣባል ፓርላማ ምስ’ዚ ገምጋም’ዚ ዝጣዓዓም ሪኢቶ ሂቦም ኣለው። ‘ንፖለቲካዊ ባይታ ምስፋሕን ንዴሞክራሲ ምህዳስን ዝብል ዕላማ ዝሓዘ ስለዝኾነ ብመንጽር’ዚ ብሰላማዊን ሕጋዊን ኣገባብ ምምራሕን ንህዝቢ ድማ ሰላም ምፍጣር ዝካኣለሉ ባይታ እናጣጠሐ ስለዝኾነ ኣዝዩ ኣገዳሲ’ዩ’ በሉ እቶም ኣባል ቤት ምኽሪ። እዚ ከም’ዚ’ሉ ከሎ፣ ፓርላማ ኢትዮጵያ ንናይ ቀጻሊ ዓመት በጀት ከጽድቖ’ዩ ዝብል ትጽቢት’ውን ኣሎ። 346.9 ቢልዮን ቅርሺ፣ ካብ’ቲ ናይ ሎም ዘበን ብ3 ቢልዮን ቅርሺ ዝወሰኸ ዓመታዊ በጀት’ዩ።


ክልላዊ መንግስቲ ትግራይ ምስ ሰብ ሞያ ኪነ-ጥበብን ሚድያን ትግራይ ተራኺቦም፡ተዛትዮም

ኣብ መንጎ ኢትዮጵያን ኤርትራን ዝካየድ ርክብ “ነባሪ ሰላም ዘየምጽእ እንተኾይኑ ሕጂ’ውን ገደል ይእቶ ዝብል’ዩ ኣብ ውድብ ዘሎ መርገጺ” ክብሉ ሓላፊ ቤት ጽሕፈት ህውሓት አቶ አለም ገብረዋህድ ተዛሪቦም። “ኣብ መሰረታዊ ነባሪ ሰላም መፍትሒ ከይተረኽቦ ዝኾነ ይኹን ሓይሊ ክንቀሳቀስ’ዩ ክለዓል’ዩ ዝብል’ዉን ፈፂምና አይንቅበሎን” ክብሉ’ውን ገሊጾም። አቦ መንበር ህውሓት ዶ/ር ደብረጽየን ገብረሚካኤልን አቶ አለም ገብረዋህድን ምስ ስነ ጥበብዊያን ተወላዶ ትግራይ ኣብ ዘካየድዎ አኼባ ንዝቀረበሎም ሕቶታት ኣብ ዝሃብዎ ምላሽ ነዚ ዝበሉ፡ ንዝሓለፈ 17 ዓመታት’ታ ሃገር ኣብ ዝነሃረ ለውጢ’ያ ኔራ ሕጂ ካልእ ሓድሽ ለውጢ ዝስምዓሉን ዝረአየሉን ምኽንያት ፈጺሙ የለን ክብሉ’ውን ብዛዕባ ኣብ ኢትዮጵያ ዝረአ ዘሎ ኩነታት አቶ አለም ገብረዋህድ ተዛሪቦም ኣለው። እዞም ክልተ መራሕቲ ህውሓትን ሰብ ስልጣን ክልል ትግራይን ምስ ስነጥበበኛታት ትግራይ ዘካየድዎ ኣኬባ ዝምልከት አለም ፍሰሃ ካብ መቐለ ዝለኣኾ ጸብጻብ ኣብዚ ምስማዕ ይክኣል። No media source currently available


ፕረ. ኢሰያስ ምስ ምስ ወራሲ ዙፋን ኣቡዳቢ ተራኺቦም: ተዘራሪቦም

ናይ ኤርትራ ፕረዚደንት ኢሳያስ ኣፈወርቂ ምስ ወራሲ ዙፋን አቡዳቢ ልኡል ሸክ መሓመድ ቢን ዛይድ ትማሊ ኣብ ሕቡራት ዓረብ ኢማራት ተራኺቦም: ኣብ መንጎ ክልቲኣን ሃገራት ንዘሎ ርክብ ንምሕያል ከምዝተዘራረቡ ተገሊጹ። ሚኒስትር ዜና አቶ የማነ ገብረ መስቀል ኣብ ናይ ትዊተር መልእኽቶም ክልቲኦም መራሕቲ ኣብ ትምህርቲ: ጥዕና : ትሕቲ ቅርጺ: ሕርሻን ፈብሪካታትን ሓዊሱ ኣብ ዝተፈላለየ ጽፍሕታት ወፍሪ ሃብቲ ኣብ ልዕሊ ዝውስኽሉ ከምዝተሰማምዑ ገሊጾም ኣለው።  ብተወሳኺ ክልቲኦም መራሕቲ ኣብ ቀረባ ዝተራእየ ዓለምለኸን ዞባዊን ምዕባለታት ኣመልኪቶም ኣብ ሓባራዊ ረብሓታት ከምዝተመያየጡ አቶ የማነ ገብረመስቀል ገሊጾም ሕቡራት ዓረብ ኢማራት ኣብ ጸጥታ የመን ትግብሮ ወፍሪ ኣብ ኤርትራ ወታደራዊ መደበር ከምዘለው ይፍለጥ። ኣብ ዝሓለፈ ወርሒ ሚያዝያ ስልጣት ዝሓዙ ሓድሽ ቀዳማይ ሚንስትር ኢትዮጵያ ዝገብርዎ ዘለው ለውጢ ንፖለቲካ’ቲ ዞባ ቀይርዎ’ዩ ኢትዮጵያ ንኢኮኖሚያዊ ብዝምልከት ዝወሰደቶ ስጉምቲ ምስ ኤርትራ ንዝተገብረ ውዕል ሰላም ንምኽባሩን ቃል ምእታዋ ይፍለጥ። ኣብ ዝሓለፈ ወርሒ’ውን ኤርትራ ኣብ ውሽጢ 20 ዓመታት ንፈለማ ጊዜ ዝለዓሉ ብርኪ ልኡኻት ናብ አዲስ አበባ ምልኣኻ ይዝከር።


ቀ/ሚ አብይ አሕመድ ምስ ኢትዮጵያዊያን ንምዝርራብ ናብ ኣሜሪካ ክመጹ'ዮም

ቀዳማይ ሚንስትር ኢትዮጵያ ዶ/ር አብይ አሕመድ ድሕሪ 3 ሰሙን ናብ ኣሜሪካ ዘካይድዎ ጉዕዞ ዕላምኡ ምስ ነበርቲ ኣሜሪካ ዝኾኑ ኢትዮጵያዊያንን ትውልደ ኢትዮጵያዊያንን ንምምይያጥ’ዩ ክብል ኣብ አዲስ አበባ ዝንሳቀስ ኮሚተ ኣፍሊጡ።  ኣብ ውሽጢ ሃገር ኣብ 9 ክልላት ተንቀሳቂሶም ምስ ህዝቢ ዝተመያየጡ ቀዳማይ ሚንስትር አብይ አሕመድ ናብ ኣሜሪካ ከይዶም ምስ ዲያስፖራ ኢትዮጵያዊያን ንምዝርራብ ቀጻሊ ውጥኖም ምዃኑን ነዚ ጉዕዞ ንምትሕብባር ዝተመስረተ አብ ሚንስትሪ ወጻኢ ጉዳያት ሚኒስትር ደኤታ አምባሳደር ብርቱኳን አያነው ዝምራሕ ህቡባት ሰባት ብወለኝትነት ዝሳተፍሉ ዘለው ኮሚተ ሎሚ ኣብ ዝሃቦ መግለጺ ኣፍሊጡ።  ኣብ ዝተፈላለየ ሃገራት ይርከቡ’ዮም ተባሂሎም ካብ ዝግመቱ 3 ሚልዮን ኢትዮጵያዊያን እቶም 1 ሚልዮን ኣብ ሰሜን ኣሜሪካ ከምዝርከቡ ዝገለጻ’ተን አምባሳደር: እቶም ቀዳማይ ሚንስትር አብዚ ናይ ኣሜሪካ ዑደቶም ምስ ሰበ ስልጣን ኣሜሪካ ንምዝርራብ ቆጸራ ኣይሓዙን ኢለን።እቲ ዑደት ምስ ኢትዮጵያን ንምዝርራብ ጥራይ እዩ ክብላ’ውን ወሲኸን አረዲአን።


መስርሕ ሰላም ኢትዮጵያን ኤርትራን ካብ'ዚ ከ ናበይ?

ፈጻሚ ስራሕ ኢህወዴግ ንውዕል ኣልጀርስን ብይን ኮምሽን ዶብን ተቐቢሉ ንክትግብር ድሕሪ ዘሕለፎ ውሳነ፣ ኣብ ሞንጎ ኢትዮጵያን ኤርትራን ርክባት ተጠናኺሩ ከምዝቀጸለ ዝዝከር’ዩ። ብመሰረት’ዚ ልኡኽ ኤርትራ ኣብ ኣዲሳበባ በጺሑ ተመሊሱ፣ ልኡኽ ኢትዮጵያ ድማ ናብ ኣስመራ ክገይሽ ይኽእል’ዩ ዝብል ቅድመ ግምት ኣሎ። ርክብ ክልቲኤን ሃገራት ናብ ንቡር ንክምለስ እንታይ ክግበር ኣለዎ? እንታይ ዕንቅፋት’ከ ከጓንፍ ይኽእል? ስለምንታይ’ዩ መንግስቲ ኢትዮጵያ ንውዕል ኣልጀርስ’ውን ጠቂሱ? ፕረዚደንት ኢሳያስ ኣፈወርቂ ኣብ’ዚ ቀረባ ኣብ ዘስምዕዎ ቃል ንህዝባዊ ወያነ ሓርነት ትግራይ (ህወሓት) ክነቕፉ ከለው ‘ምስ ኤርትራ ወጥሪ ከምዝቕጽልን ዘይሕጋዊ እገዳ ከምዝዕቀብን ምስራሕ ስለዝኾነ፣ ነቲ ብዘይምኽኒት ዘባርዕዎ ትርጉም ዘይብሉ ግጭት ዶብ ተንጠልጢሉ ከምዝጸንሕ ንምግባር፣ ኣብ’ዚ ዝሓለፈ ቅንያት ከጋውሕዎ ዝፈተኑ ‘ሕራይ…ግን’ ዝዓይነቱ ጣቋ መርኣይኡ’ዩ ነይሩ’ ከምዝበሉ ዝዝከር’ዩ። ንመደረ ፕረዚደንት ኢሳያስን ካልኦት ሕቶታትን ተመርኹስና ምስ ክልተ ኣጋይሽ ተዘራሪብና ኣለና። ዶ/ር ገላዴዎስ ኣርኣያ ካብ ኒውዮርክ ኣሜሪካ፣ ዶ/ር በርሀ ሃብተ-ጊዮርርጊስ ካብ ኣስመራ ኤርትራ ኣጋይሽ በትረ ስልጣን ኮይኖም ኣለው። No media source currently available


ኣብ መንጎ ኢትዮጵያዊያን ሓረስቶትን ሱዳናዊያን ዕጡቓትን ኹናት ምክያዱ ነበርቲ ገሊጾም

ኣብ ዶብ ኢትዮጵያን ሱዳንን “ደለሎ ቁጽሪ 4” ተባሂሉ ኣብ ዝጽዋዕ ቦታ ሕርሻ ኣብ መንጎ ኢትዮጵያዊያን ሓረስቶትን ዕጡቓት ሱዳን ኹናት ምኽያዱ ነበርቲ’ቲ ከባቢ ተዛሪቦም። ካብ ሆስፒታል ዝተረኽበ ሓበሬታ ኸአ ዝቆሰሉ ሰባት ካብ ዝተፈላለየ ከባቢታት ይመጹ ከምዘለውን በቲ ኹናት ዝሞቱ ሰባት ከምዘለው’ውን ይሕብር። ኣብ ደቡብ ጎንደር ከተማ ገንደወሃ ዝርከቡ ድምጺ ኣሜሪካ ብቴሌፎን ዘዘራረቦም ነበርቲ፡ ምስ ሱዳን ካብ ዘዳውብ ቦታታት ሕርሻ “ደለሎ ቁጽሪ 4” ዝበሃል ቦታ ዝነብሩ ሓረስቶት ካብ ወገን ሱዳን መጥቓዕቲ ከምዝኸፈትሎምን ድሒሩ ውግእ ምጅማሩን ገሊጾም። ኣብ ከተማ ገንዳውሃ ሆስፒታል መተማ ምስቶም ዝቆሰሉ እየ ዘለኹ ዝበለ ሓደ ውልቀሰብ ኣብ ደለሎ ቦታ ሕርሻ ከምዘለዎምን እቲ ግጭት ኣብቲ “ደለሎ ቁጽሪ 4 “ ዝተባህለ ቦታ ዘጋጠመ ምዃኑ ገሊጹ ኣሎ። ምሉእ ትሕዝቶ ኣብዚ ምስማዕ ይክኣል። No media source currently available


ቀይሕ ወርሒ 17 ሬሳታት ኣብ ገማግም ባሕሪ ሊብያ ምርካቡ ኣፍሊጡ

ቀይሕ ወርሒ እቲ ዝተረኽበ ሬሳታት ስደተኛታት ጽዒና ዝነበረት ብዓርቢ ዝጠሓለት መርከብ ክከውን ከምዝክእል ብምግላጽ ኣብ ገማግም ታጁራ ዝተባህለ ከባቢ ትማሊ ሶኑይ ከምዝተረኸበ ኣፍሊጡ’ሎ። ሓለዋ ባሕሪ ብወገኑ ድሕሪ ብዓርቢ ዘጋጠመ ምጥሓል ስደተኛታት ዝጸዓንት መርከብ ሃለዋቶም ዘይተፈልጠ ኣስታት 100 ስደተኛታት ከምዘለው ይሕብር። No media source currently available  ወሃቢ ቃል ሓለዋ ባሕሪ ሊብያ ኣዩብ ጋሲም ካብቲ ሓደጋ 14 ስደተኛታት ጥራይ ምድሓኖም ብምግላጽ ብዛዕባ ብዝሒ እቶም ኣብታ መርከብ ተጻዒኖም ዝነበሩ ስደተኛታት ኮነ ዜግነት እቶም ዝደሓኑ ግን ብርግጽ ክሕብር ከምዘይፈቕድ ንAFP ሓቢሩ።


ባህርዳር፡ ንደገፍ ቀ/ሚ አብይ አሕመድ ሰልፊ ተኻይዱ

ትማሊ ኣብ ኢትዮጵያ ክልል ኣምሓራ ከተማ ባህርዳር ንደገፍ ቀዳማይ ሚንስትር አብይ ኣሕመድ ዓብይ ናይ ደገፍ ሰልፊ ተኻይዱ። ብዘይገለ ጎስጋስን ድፍኢትን ናብቲ ዓብይ ስታድዮም ባህርዳር ህዝቢ ብንግሆ’ዩ ውሒዙ ዝበለ ሪፖርተር ድምጺ ኣሜሪካ መለስካቸው አምሃ ህዝቢ ነቲ ስታድዮም መሊኡ ከምዝነበረን ኣመሓዳር’ቲ ክልል አቶ ገዱ አንዳርጋቸው ዝተፈላለየ ዕዱማትን ስበ ስልጣን ዝተረኸቡ ክኾኑ ከለው እቶም ኣመሓዳሪ’ቲ ክልል ንመንእሰያት ሓይሊ ለውጢ ዝኾንኩም መንእሰያት ክብሉ ጸዊዖም።  ንሶም ብተወሳኺ “ ኣብታ ሃገር ኣብዚ ዝሓለፈ ሒደት ኣዋርሕ ኣንጻራዊ ሰላም ምዕሳሉን ህዝብታት ሓደ ዝኾነሉ ጊዜ ከምዝርከቡ” ጠቂሶም ። ምሉእ ትሕዝቶ ኣብዚ ምስማዕ ይክኣል። No media source currently available


ው/ሕ/ሃ ኣብ ትግባረ ብይን ዶብ ክተሓጋገዝ ድልው ምህላው ኣፍሊጡ

ላዕለዋይ ጉጀለ ልኡኽ ኤርትራ ናብ ኢትዮጵያ ምብጽሑ ርክብ ክልቲአን ሃገራት ናብ ንቡር ዘኽእል ፈላማይ ጭቡጥ ስጉምቲ እዩ ክብሉ ዋና ጸሓፊ ውድብ ሕቡራት ሃገራት ኣንቶንዮ ጉተረዝ ገሊጾም። እቶም ዋና ጸሓፊ ብተወሳኺ: ኣብ ሞንጎ ክልቲኤን ሃገራት ከሪሩ ዝጸንሐ ውጥረት ንምህዳእን ንነዊሕ ዝቐጸለ ምስሕሓብ መፍትሒ ንምርካብን ዝግበር ጻዕሪ ዲፕሎማሲ ኣብ ሙሉእ እቲ ዞባ ኣወንታዊ ጽልዋ ክህልዎ ምዃኑ ምግላጾም ወሃቢ ቃሎም ኣፍሊጦም። ክልቲኤን ሃገራት ንብይን ዶብ ኣብ ዝትግብራሉ እዋን: ሓገዝ ውድብ ሕቡራት ሃገራት የድሊዩ ኢሎም ኣብ ዝኣመኑሉ እቲ ውድብ ክተሓጋገዝ ድልው ምህላው ዋና ጸሓፊ ውድብ ሕቡራት ሃገራት ኣንቶን ዮ ጉተረዝ ኣፍሊጦም።


ብሪጣንያ ኣብ ናይ አዲስ አበባ መጥቓዕቲ ንዝካየድ መርመራ ንምስታፍ ድልውነታ ገሊጻ

ኣብ ኢትዮጵያ ናይ ብሪጣንያ ኣምባሳደር ሱሳና ሞረሄድ ነቲ ኣብ ዝሓለፈ ቀዳም ኣብ ሰልፊ ድጋፍ ንቀዳማይ ሚንስትር አብይ አሕመድ ዘጋጠመ መጥቓዕቲ ዝምልከት ዝካየደ መርመራ ንምስታፍ ሃገረን ድልውቲ ምዃና ሓቢረን። ንሰን ነዚ ዝገለጻ ምስ በዓል ስልጣን ጉዳያት ወጻኢ ፕሮፌሰር ኣፈወርቂ ካሱ ዝተዘራረባሉ እዋን’ዩ። ሃገረን ኣብቲ ዝኻየድ መርመራ ንኢትዮጵያ ንምሕጋዝ ድልውቲ ምዃና ገሊጸን: ንግዳያት ድማ መልእኽቲ ጽንዓት ይሃብኹም ኣሕሊፈን። እቲ ኣብ መንጎ ናይ ክልቲኣን ሃገራት ሰበ ስልጣን ዝተኻየደ ዘተ ነቲ ብቀዳማይ ሚንስትር አብይ አሕመድ ዝተአታተው ዘሎ ለውጢ ብሪጣንያ ከምትደግፍ ንምግላጽ ኾይኑ ኢትዮጵያ ንተዋጋእቲ ወገናት ደቡብ ሱዳን ንምሽምጋል ተኻየዶ ዘሎ ጻዕርታት’ውን ከምዝመዓዳ መሓውራት ዜና ውሽጢ ሃገር ሓቢረን።


ኣዛዚ ሰራዊት ኦብነግ ምፍትሖም ዓበይቲ ዓዲ ይገልጹ

መንግስቲ ኢትዮጵያ ኣሲርዎ ዝጸንሓ ኣዛዚ ሰራዊት ግንባር ሓርነት ኦጋዴን ዓብደልከሪም ሙሳ ትማሊ ከምዝተፈትሓ ዓበይቲ ዓዲ’ቲ ከባቢ ብምጥቃስ ድምጺ ኣሜሪካ ቋንቋ ሶማል ሓቢሩ። ቐልቢ ዳጋ ብዝብል ስም ዝፍለጥ አዛዚ ሰራዊት ግንባር ሓርነት ኦጋዴን ዝተፈትሑ አብ አዲስ አበባ ምዃኑ ሱልጣን መሓመድ ዓሊ ዝተባህሉ ሽማግለ’ቲ ከባቢ ገሊጾም። ቐልቢ ዳጋ ንክፍታሕ ፈደራል መንግስቲ ኣዚዙ ሎሚ አብ ኢድና ኣሎ ክብሉ ንሶም ሓቢሮም ኩነታት ጥዕንኦም ጽቡቅ ከምዘሎን ኣብ ውሽጢ ኢትዮጵያ ከምዝጸንሑን ዝሓበሩ ሱልጣን ምስ ሰበ ስልጣን መንግስቲ ከምዝተዘራረቡን ገሊጾም። ብካልእ ወገን ድምጺ ኣሜሪካ ዘዘራረቦም ወሃቢ ቃል ግንባር ሓርነት ኦጋዴን ዓብደልቓድ ሓሰን ሄርሞጌ ብዛዕባ ምፍታሕ ቐልቢ ዳጋ ግንባሮም ዝተረጋገጸ ሓበሬታ ከምዘይብሉ መንግስቲ ኢትዮጵያ ብርግጽ ፈቲሕዎ እንተኾ ይኑ ድማ ንዓበይቲ ዓዲ ክህቦም ኣይነበሮን ስለዚ ሓላፍነት ድሕነቶም ኣብ ኢዱ እዩ ኢሎም። ንሶም ብተወሳኺ ቐልቢ ዳጋ ምስ ኣብ መዓስከር ዳዳብ ዝርከቡ ስድራ ቤቶም ኽ ጽንበሩ ድልየት ግንባሮም ምዃኑ ገሊጾም።


ሻምፒዮን ቕድድም ብሽክለታ ኤርትራ 2018 ተኻይዱ

ሻምፒዮን ቕድድም ብሽክለታ ኤርትራ ዝሓለፈ ሰንበት ሰነ 29 ኣብ ጎደናታት ኣስመራ ተኻይዱ። ኣብ`ቲ ካብ ሓሙሽተ ሃገራት ዝመጹ 11 ፕሮፈሽናል ተቐዳደምቲ ዝተሳተፍዎ ውድድር፡ ኤርትራዊ ኣባል ናይ ደቡብ ኣፍሪቃ ጋንታ ዳመንሽን መርሃዊ ቕዱስ ሻምፒዮን ኤርትራ 2018 ብምዃን ናይ ፈለማ ዓወቱ ኣመዝጊቡ።  ካብ ደቀንስትዮ ድማ፡ ዝናር ፍጹም ካብ ጋንታ ዓራግ ዝቐልጠፈት ተቓዳዳሚት ተባሂላ ተሸሊማ`ላ። ምሉእ ትሕዝቶ ኣብዚ ምስማዕ ይክኣል። No media source currently available


ነበርቲ ኣስመራ ብዛዕባ ሓዲሽ ምዕባለ ሰላም ኤርትራን ኢትዮጵያን እንታይ ይብሉ?

ነበርቲ ኣስመራ ብዛዕባ ሓዲሽ ምዕባለ ሰላም ኤርትራን ኢትዮጵያን ስምዒቶም ገሊጾም ኣለዉ። ሓደ ካብኦም ፍሉጥ ስነ-ጥበባዊ ሳሙኤል ገብረኣዶናይ`ዩ። ርእይቶታት ኣብ`ዚ ምስማዕ ይክኣል፡ No media source currently available ላዕለዋይ ጉጅለ ልኡኻት ኤርትራ ናብ አዲስ አበባ ዝኸደ ኢትዮጵያ ንስምምዕ አልጀርስን ብይን ኮሚሽን ዶብን ምሉእ ንምሉእ ከምዝተቐበለቶን ከምትትግብሮን ድሕሪ ምግላጻ’ዩ።


ቀ/ሚ አብይ አሕመድ ናብ ከተማ ሰመራ በጺሖም

ቀዳማይ ሚንስትር ኢትዮጵያ አብይ አሕመድ ሎሚ ኣብ ክልል ዓፋር ከተማ ሰመራ ምብጻሕ አካይዶም ምስ ህዝቢ’ቲ ክልል ተዘራሪቦም ኣለው። ኣብቲ ቀ/ሚ አብይ ምስ ኣመሓደርቲ’ቲ ክልል ልዝብ ዘካይድሉ ዝነበረ እዋን እቶም ኣመሓደርቲ ንሕቶና ብግቡእ ኣየቕርቡልናን እዮም ስለዚ ባዕላትና ከነቕርብ ዝብሉ መንእሰያት ኣብ ኣፍደገ’ቲ ልዝብ ዝተኻየደሉ አዳራሽ ምስ ፖሊስ ምግጫዎም ድምጺ ኣሜሪካ ዘዘራረቦም ነበርቲ ሓቢሮም። እንተኾነ ግን ሓደ ናይቲ ክልል ኣመሓዳሪ እቲ ዘተ ብሰላም ምዝዛሙን እቶም ቀዳማይ ሚንስትር ምምላሶምን ብምግላጽ ብዛዕባ’ቲ ኣብ ደገ’ቲ ህንጻ ተኻይዱ ዝተባህለ ግጭት ኣፍልጦ ከምዘይብሎም ሓቢሮም ኣለው።


ኢትዮጵያ ፈተነ ምውጻእ ዘይተጻረየ ነዳዲ ብወግዒ ጀሚራ

ኢትዮጵያ ሎሚ ፈተነ ምውጻእ ዘይተጻረየ ነዳዲ ብወግዒ ጀሚራ። ኢትዮጵያ ነዳዲ ዘይቲ ምውጻእ ሎሚ ከምትጅምርን ምንዳይ ነዳዲ ዘይትን ላምባን ፍረ ከምዘፍረየ ቀዳማይ ሚንስትር ዶ/ር አብይ አሕመድ ትማሊ ገሊጾም ኔሮም።  ብኩባንያ ቻይና ፖሊጂሲኤል ኣብ ኢትዮጵያ ክልል ሶማልያ ክግበር ዝጸንሓ ዳህሳስ ነዳዲ ዘይትን ላምባን ፈረ ከምዝተረኽቦን ኢትዮጵያ ናብ ወጻኢ ምሻጥ ከምትጅምርን ቀዳማይ ሚንስትር አብይ አሕመድ ትማሊ አፍሊጦም’ዮም። ንሶም ዝህልዎ ረብሓ’ውን ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


“መራሕቲ ኤርትራን ኢትዮጵያን ኣብ ቀረባ ክራኸቡ’ዮም” ሚ. ጉ. ወ. ኢትዮጵያ

ናይ ኤርትራ ፕረዚደንት ኢሳያስ ኣፈወርቂን ቀዳማይ ሚንስር ዶ/ር አብይ አሕመድን ኣብ ቀረባ ክራኸቡ ከምዝኽእሉ ሚንስትር ጉዳያት ወጻኢ ኢትዮጵያ ዶ/ር ወርቅነህ ገበየሁ አፍሊጦም። ኣብ ኢትዮጵያ ናይ ሰለስተ መዓልታት ታሪኻዊ ምብጻሕ ዝገበረ ላዕላዋይ ጉጅለ ልኡኽ ኤርትራ ብዝምልከት መግለጺ ዝሃበ ሚንስተር ወጻኢ ኢትዮጵያ ወርቅነህ ገበየሁ፡ እቲ ምብጻሕ ኣብ`ዚ ዘብቅዕ ኣይኮነን፡ ኣብ መጻኢ መራሕቲ ክልቲኤን ሃገራት ዝራኸብሉ ኩነታት ክመቻቸ`ዩ፡ ዝምድና ናብ ንቡር ንምምላስ `ውን ብተኸታታሊ ክስርሓሉ`ዩ ኢሉ። “እዚ ምብጻሕ ኣብዚ ጥራይ ዘብቕዕ ኣይኮነን። ኣብ መጻኢ መራሕቲ ክልቲኣን ሃገራት ዝራኸብሉ ኩነታት ክዳለው እዩ። እዚ’ውን ኣብ ቀረባ ጊዜ ክከውን’ዩ ኢልና ኢና ንሓስብ። ብተወሳኺ’ውን ካልኦት ጉዳያት ናብ ንቡር ኣብ ምምላስን ሓቢርና ኣብ እንጉዓዘሉ ኩነታት’ውን ንሰርሖም ስርሓት ብፍላይ ክልቴና ሚንስትራት ጉዳያት ወጻኢ ኣበርቲዕና ክሰርሕ ኢና።” ቀ/ሚ ኣቢይ ኣሕመድ ነቲ ብሚንስተር ወጻኢ ዕስማን ሳልሕን ፕረሲደንታዊ ኣማኻሪ የማነ ገብረኣብን ዝተመርሐ ጉጅለ ኣብ ኣብ ቤት-ጽሕፈቱ ኣብ ዝተፋነወሉ እዋን፡ ናብ ፕረሲደንት ኢሳያስ ደብዳበ ዝለኣኸ ክኸውን ከሎ፡ ህያብ `ውን በቶም ልኡኻት ጌሩ ሰዲድሉ። ላዕለዋይ ጉጅለ ልኡኻት ኤርትራ ናብ አዲስ አበባ ዝኸደ ኢትዮጵያ ንስምምዕ አልጀርስን ብይን ኮሚሽን ዶብን ምሉእ ንምሉእ ከምዝተቐበለቶን ከምትትግብሮን ድሕሪ ምግላጻ’ዩ። ምሉእ ትሕዝቶ ኣብዚ ምስማዕ ይክኣል። No media source currently available


'ኢትዮጵያ ጽባሕ ሓሙስ ምውጻእ ነዳዲ ብዕሊ ከምትጅምር' ቀ/ሚ ኣብዪ ኣሕመድ ኣፍሊጦም

ኢትዮጵያ ካብ ጽባሕ ሓሙስ ጀሚሩ ነዳዲ ምውጻእ ከምትጅምር ቀ/ሚ ኣብዪ ኣሕመድ ሎሚ ገሊጾም። እቶም ቀ/ሚ ሎሚ ረቡዕ ሎሚ ኣብ ዝሃብዎ መግልጺ ‘ፖሊ ጂሲኤል ዝተባሃለ ኩባንያ ቻይና ንዓመታት ኣብ ልዕሊ ዘይተጻረየ ነዳዲን ላምባን ኣብ ዳህሳስ ተዋፊሩ ድሕሪ ምጽናሕ፣ ብሕልፊ ኣብ ልዕሊ ላምባ ዝተገብረ ኣለሻ ኣዕጋቢ ኮይኑ ስለዝተረኸበ፣ ኣብ ሓደ ዓመት ክሳብ ሓደ ቢልዮን ዶላር ዘርክብ ሰደድ ክህሉ ምኳኑ’ ገሊጾም። እቲ ተረኺቡ ዘሎ ዕቑር ጸጋ ላምባ ምስ’ቲ ኢትዮጵያ ዘለዋ ጥቅሉል ጸጋ ክነጻጸር ከሎ ኣዝዩ ዝታሓተ ከምዝኾነን ዝያዳ እንተተሰሪሑ ዝሓሸ ውጽኢት ክርከብ ከምዝኽእል’ውን ሓቢሮም። ጽባሕ ፈተነ ፍርያት ዝግበረሉ ግና ዘይተጻረየ ነዳዲ ከምዝኾነን እዚ ድማ ንኢትዮጵያ ፈላማይን ውጽኢቱ ጽባሕ ንሪኦን’ዩ ዝኾን ኢሎም ቀ/ሚ ኣብዪ ኣሕመድ’ ብመሰረት መንግስታዊ ሚድያ።


ጉጅለ ልኡኽ ኤርትራ አዲስ አበባ ምእታው ከምዘሓጎሶ ዋና ጸሓፊ ኢጋድ አፍሊጦም

ኣብ መንጎ ኤርትራን ኢትዮጵያን ዝነበረ ርክብ ድሕሪ ምቁራጹ ንፈለማ ልዝብ ዝለዓለ ጉጅለ ልኡኽ ኤርትራ አዲስ አበባ ምእታው ከምዘሓጎሶ ዋና ጸሓፊ በዓል ስልጣን ልምዓት በይነ መንግስታት ሃገራት ምብራቅ ኣፍሪቃ ማሕቡብ መዓሊም አፍሊጦም።  ቀዳማይ ሚንስትር ኢትዮጵያ አብይ አሕመድ ዝወሰድዎ ተበግሶ ‘ተባዕ’ ክብሉ ዝጸውዕዎ ክኾኑ ከለው ብዙሕ ዝተአሳሰረን ጸጋታት ዘለወን ክልቲኣን ጎረባብቲ ሃገራት ናብዚ ፈላማይ ስጉምቲ ከምዘብጸሓን እቶም ዋና ጸሓፊ ኢጋድ ኣብቲ ዘውጽእዎ መግለጺ ገሊጾም። “እቲ ልዝባት ኣብ መንጎ ህዝብታት ኢትዮጵያ ኤርትራን ብሓፈሻ ኸአ ኣብቲ ዞባ ዝነአድ ፈረ ከምዝርከቦ እምነት ኣምባሳደር መዓሊም’ዩ” ዝበለ’ቲ መግለጺ እቲ ልዝባት ብዕውት ንክኻየዱ ኢጋድ ክገብሮ ዝከአል ኹሉ ንምግባር ውፉይ’ዩ ኢሉ’ሎ። እቲ መግለጺ ወሲኹ ናይዞም ሓደሽቲ ለውጢታት ብዝለዓለ ብርኪ ተረባሕቲ ንዝብልዎም ህዝብታት ክልቲኣን ሃገራት እንዃዕ ሓጎስኩም ኢሉ'ሎ።


ክልላዊ መንግስቲ ትግራይ ዘፃሪ ጉጅለ ናብ ክልል ኣምሓራ ክልእኽ እየ ኢሉ

ኣብ ኢትዮጵያ ክልል ኣምሓራ ፍሉይ ዞባ ከምሴ ኣብ ባቲን ካልኦት ከተማታትን ኣብ ልዕሊ ተጋሩ ንዝወረደ መጥቓዕቲ ዘፃሪ ጉጅለ ናብቲ ከባቢ ከምዝልኽ ክልላዊ መንግስቲ ትግራይ ኣፍሊጡ።ተቓዋሚ ውድብ ዓረና ትግራይ እውን ነቲ መጥቓዕቲ ዝኹንን መግለፂ ኣውፂኡ’ሎ።ብተመሳሳሊ ክልላዊ መንግስቲ ኣምሓራ ነቲ ጉዳይ ዘፃርን ዘረጋግእን ጉጅለ ናብቲ ከባቢ ልኢኸ ኣለኹ ኢሉ። ኣብ ክልል ኣምሓራ ፍሉይ ዞባ ከምሴ ብፍላይ ድማ ኣብ ባቲ፣ከምሴ፣ሮቢትን ካልኦት ከተማታትን ዝሓለፈ ቀዳም 16 ሰነ 2010 ዓ/ም ብሄር መሰረት ዝገበረ መጥቓዕቲ ኣብ ልዕሊ ተወለድቲ ትግራይ ተፈፂሙ’ሎ።ጉድኣት ዝወረዶም፣ንብረቶም ዝተዘረፎም ዝዓነዎምን ከምኡ እውን ዝተመዛበሉ ኣለው። ሓላፊ ቢሮ ርክብ ህዝብን መንግስትን ክልላዊ መንግስቲ ትግራይ ኣቶ ረዳኢ ሓለፎም ኣብ ልዕሊ ተወለድቲ ትግራይ መጥቓዕቲ ምፍፃሙ ከምዝፈልጡ ብምግላፅ መንግስቶም ብቐረባ ይከታተሎ ኣሎ ኢሎም። በዝሒ ተመዛቢሎም ናብ ትግራይ ዝመፁ በቢከባቢኡ ምዝገባ እናተኻየደ ብምዃኑ ተፃሪዩ ምስተወድአ ንህዝቢ ብወግዒ ክግለፅ እዩ ኢሎም ኣቶ ረዳኢ። ተቓዋሚ ውድብ ዓረና እውን ኣብ ክልል ኣምሓራ ከተማታት ባቲ፣ከምሴን ካልኦትን ከተማታት ኣብ ልዕሊ ዝነብሩ ተወለድቲ ትግራይ ብሄር መሰረት ዝገበረ ብሰንኪ ዝበሎ መጥቓዕቲ ኣብ ልዕሊ ህይወትን ንብረትን ዝወረደ ጉድኣት መነወሪ ተግባር ካብ ምዃን ሓሊፉ መንቀሊ ዝኸፍአ ጥፍኣት እውን ዝኸውን ከቢድ ገበን እዩ ክብል ሎማዕንቲ መግለፂ ኣውፂኡ። ወሃቢ ቃል ክልላዊ መንግስቲ ኣምሓራ ኣቶ ንጉሱ ጥላሁን መንግስቶም ነዚ ዘፃርን ዘረጋግእን ሓደ ጉጅለ ናብ ከባቢ ባቲ ምልኣኹ ገሊፆም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


139 ኤርትራዊያንን ሶማልያዊያን ስደተኛታት ኢጣልያ ኣትዮም

ኢጣልያ ስደተኛታት ኣብ ክንዲ ሊብያን ማእከላይ ባሕሪን ብምቁራጽ ሓደገኛ ጉዕዞ ብምፍጻም ኢጣልያ ምብጻሕ ብሕጋዊ መንገዲ ናብ ሃገራ ዝአትውሉ መንገዲ ብምድላው 139 ስደተኛታት ካብ መዓስከር ስደተኛታት ኢትዮጵያ ሎሚ ረቡዕ ተቐቢላ’ላ። እቶም ስደተኛታት ኣብ ክልል ትግራይ ካብ ዝርከብ መዓስከር ስደተኛታት ናብ ኢጣልያ ዝኸዱ ኮይኖም 62 ትሕቲ ዕድመ ህጻናት ከምዝርከብዎም’ውን ተፈሊጡ’ሎ። ነብያት ገብረ እግዚኣብሄር ሓንቲ ካብቶም ስደተኛታት ኮይና “ ንህይወተይ ኣብ ሓደጋ ዘእትው ተደጋጋሚ ፈተናታት አኻይደ’የ። ዳግማይ ብሊብያ አቢለ ኣውሮጳ ናብ ምብጻሕ ፈተነ አየካይድን። ሕጂ ንክሓስቦ ዘጸግመኒ ኣብ አካላተይን ኣእምሮይን በሰላ ዝገድፍ ፍጻሜታት አጋጢሞኒ እዮም።ስለዚ ዳግማይ ብሊብያ አቢለ አውሮጳ ንምብጻሕ ኣይፍትንን” ትብል። ጠዓመ ሃይለበርሳ ምስ ኣርባዕተ ደቁ ንኢጣልያ ዝመጸ ኮይኑ ኣብቲ መዓስከር ስደተኛታት ን10 ዓመታት ከምዝጸንሓ ይገልጽ። “ካብ ሃገረይ ወጺኣ ናብ መዓስከር ስደተኛታት ቅድሚ 10 ዓመታት እየ መጺኣ። ካብቲ መዓስከር ክወጽእ ኮነ ካልእ ተስፋ ኣይነበረንን ስለዚ ምስጋነይ ንመንግስቲ ኢጣልያን ናይ ኢጣልያ ካቶሊክ ጉጅለታትን የብጽሕ” ኢሉ። ካብ የካቲት 2016 ጀሚሩ ኣስታት 1,627 ስደተኛታት በዚ መንገዲ ኣብ ኢጣልያ ምጥያሶም ይፍለጥ።


"ኤርትራን ኢትዮጵያን በሪ ሰላም ተኸፊቱለን ኣሎ" ሚኒስተር ጉዳያት ወጻኢ ኤርትራ ኣቶ ዑስማን ሳልሕ

ቀዳማይ ሚንስተር አብይ አሕመድ ትማሊ ምሸት ንካብ ኤርትራ ዝመጸ ልኡኽ ናይ ድራር እንግዶት ኣብ ዘዳለውሉ ሚኒስተር ጉዳያት ወጻኢ ኤርትራ ኣቶ ዑስማን ሳልሕ: ንዝተገብረሎም ድሙቕ ኣቀባብላ ድሕሪ ምምስጋን "ክልቲአን ሃገራት: ኤርትራን ኢትዮጵያን ሎሚ መዓልቲ በሪ ናይ ሰላም ተኸፊቱልና ኣሎ" ክብሉ ኣብቲ ቤተ መንግስቲ ብቀዳማይ ሚኒስተር ዝተገብረሎም ናይ መቐበሊ ድራር እንግዶት ገሊጾም። No media source currently available   ሚኒስተር ዑስማን ሳልሕ ብተወሳኺ "እዚ ተኸፊቱ ዘሎ ናይ ሰላም ናይ ልምዓት ክኾነልና ድማ ንምነ"ድሕሪ ምባል "እቲ ሰላም ሕጂ መጺኡ ደው ዝብል ዘይኮነ ዘለኣለማዊ ሰላም ክኾነልና ድማ ንምነ" ኢሎም።  ሚኒስተር ዑስማን ብዘይካ'ዚ "ክልተ ህዝብታት ዘይኮነ ሓደ ህዝቢ ኢና "ድሕሪ ምባል "ብሓባር'ውን ክንነብር ንደሊ ኢና። ዶብ ዝጋርደና ዓይነት ክኸውን ኣይክእልን እዩ " ክብሉ ኣብቲ ናይ ድራር እንግዶት ኣብ ዘስምዕዎ ቃል ገሊጾም። ከምቲ ኣብ ኣዲስ ኣበባ ዝረኣዩዎ ናይ ሓጎስ ስምዒት ኣብ ኣስመራ'ውን ተመሳሳሊ ስምዒት ከምዘሎ ብተወሳኺ ሓቢሮም። ኣማኻሪ ፕረዚደንት ኤርትራ ኣቶ የማነ ገብረኣብ ወገኖም "ሓደ ዘሕዝን ምዕራፍ ታሪኽ ዓጺና ናብ ሓድሽ ምዕራፍ ኣቲና ዝብል እምነት ኣሎና" ኢሎም። እዚ እምነት ዝምርኮሶ ድማ "ኣዚ ዝተጀመረ ጉዕዞ ናይ ክልቲኡ ህዝብታት ናይ ክልቲኡ ሃገራት ናይ ክልቲኦም መራሕቲ ቆራጽ ውሳነን ድሌትን ብምዃኑን እዩ ክብሉኣቶ የማነ ገብረኣብ ኣብቲ ኣጋጣሚ ጠቒሶም። ኣብቲ ዝተገብረ ናይ ድራር እንግዶት "ኢትዮጵያውያን ዘምሕረልኩም ፍቕሪ ጥራይ እዩ" ዝበሉ ቀዳማይ ሚኒስተር ኢትዮጵያ ዶክተር ኣብይ ኣሕመድ፤ ኣብ ዘመሓላለፍዎ ናይ ሰላምን ሰናይን መልእኽቶም ስነጥበባውያን ኣብ ዝመጽእ መስከረም ኣብ ዝግበር በዓል ሓድሽ ዓመት ኣብ ኣዲስ ኣበባን ኣስመራ ስለዝኾነ ኣቐዲሞም ምድላው ክገብሩ ኣዘኻኺሮም። ኣብ ባጽዕ ምዝዋር ንዝናፈቖም ኢትዮጵያውያን ድማ መንገዲ ኣየር ኢትዮጵያ ስራሕ ከምዝጀምር ብምግላጽ ክዳለውን ካብ ኤርትራ ንዝመጹ ኣሕዋትን ኣሓትን ድማ "እንቋዕ ደሓን መጻእኩም" ኢሎም ክቕበሉ ኣዘኻኺሮም።  "ምስ ኤርትራውያን ኣሕዋትና ዘዋጽኣና ፍቕሪ ጥራይ እዩ" ዝበሉ ቀዳማይ ሚኒስተር ኢትዮጵያ ዶክተር ኣብይ ኣሕመድ "እቲ ጽልኢ ፈቲናዮ ኢና ብኽልቲኡ ወገን ኣኽሳሪ እዩ" ድማ ኢሎም።


መኢኣድን መድረኽን ንመጥቓዕቲ ቦምብ አዲስ አበባ ብትሪ አውጊዞም

ፓርቲ ናይ ኢትዮጵያ መላእ ሓድነትን ፓርትን መድረኽ ፈደራላዊ ዲሞክራሲያዊ ሓድነትን ቀዳም አብ አዲስ አበባ ንቀዳማይ ሚንስትር አብይ አሕመድ ደገፍ ንምሃብ ኣብ ዝተጸወዓ ሰልፊ ዝተኻየደ ናይ ቦምብ መጥቓዕቲ አውጊዞም። መኢአድ እዛ ዕለት ኣብ ነፍሲ ወከፍ ዓመት መዓልቲ እቶም ዝሞቱን ዕለት ሓድነትን ኮይና ክትዝከር’ያ ክብል ጻውዒት ኣቕሪቡ’ሎ። ሰማያዊ ፓርቲ ብወገኑ ሉአላዊነት ኢትዮጵያን ምፍቃድ ህዝባን ብድልዱል ትካላት ምምስራት የድልይ’ዩ ኢሉ’ሎ። ክልቲኦም ፓርቲታት ነዚ ዝገለጹ ሎሚ ኣብ ዘውጽእዎ መግለጺ ኮይኑ እቲ ተግባር አካይዳ ናይቶም ሓድሽ ቀዳማይ ሚንስትር ዘይጠዓሞም ወገናት ኣለው እቲ ዝተፈጸመ ተግባር’ውን ወልፊ ግብረ ሽበራ ዝሓዞም አካላት’ዮም ክብል’ውን መኢአድ አትሪሩ ብምንቃፍ ናብ መንግስቲ ሕቶታት አቕሪቡ’ሎ። አቶ ይልቃል ደሳለኝ ናይቲ ውድብ ሓላፊ ጉዳይ መንእሰያት’ዮም። “እቲ ጸገም ቅድሚ ምፍጣሩ ስርሖም ብዝግባእ ዘይፈጸሙን ብሸለልትነቶም ንዝተፈጥረ ጸገም ጸጥታ ምክንያት ዝኾኑ ሓለፍቲ ጸጥታ መንግስቲ ዝጀመሮ ምርመራ አሓይሉ ክቅጽል ንሓትት።” ብካልእ ወገን ጉባኤ ሰብኣዊ መሰላት እውን ተመሳሳሊ መግለጺ አውጺኡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኢጣልያ ስደተኛታት ካብ ማእከላይ ባሕሪ ምድሓን ናይ ሊብያ ሓላፍነት’ዩ ክትብል ስደተኛታት ዝጸዓና መራኽብ ምቕባል ትነጽግ

ኢጣልያ ብግብረ ሰናይ ትካላት ካብ ማእከላይ ባሕሪ ንዝደሓኑ ስደተኛታት ዝጸዓኑ ጀልባታት ኣብ ወደባታ ከይዓርፉ ዘሕለፈቶ ውሳነ ቀጺላቶ’ላ፡ ብተወሳኺ ግብረ ሰናይ ትካላት ስደተኛታት ካብ ማእከላይ ባሕሪ ናይ ምድሓን ስርሒት ደው ከብላን እቶም ስደተኛታት ብሓለዋ ባሕሪ ሊብያ ክድሕኑ ክገድፍዎም ምትእትታዎም ደው ከብሉ ክትብል ጻውዒት ኣቕሪባ’ላ። ሚንስትር ውሽጣዊ ጉዳያት ኢጣልያ ማትዮ ሳልቪኒ “ ሰበ ስልጣን ሊብያ ነቲ ስደተኛታት ናይ ምርካብን ምድሓን ስርሒት ከካይዱን ነቶም ስደተኛታት ናብ ሃገሮም ናይ ምምላስ ስራሕ ክሰርሑ፡ ብግብረ ሰናይ ትካላት ዝውነና መራኽብ ጣልቃ ካብ ምእታው ደው ክብላ ኣለወን። ወደባት ኢጣልያ ድማ ነዞም ንዘይሕጋዊያን ኣስገርቲ ሰባት ዝሕግዙ መራኽብ ግብረ ሰናይ ዕጽው ኮይኑ ክቕጽል’ዩ” ኢሎም። ብሰንበት ሓለዋ ባሕሪ ኢጣልያ ኣስታት 1,000 ስደተኛታት ካብ ዝጸዓኑ ሽዱሽተ መራኽብ ናይ ርድኡና መልእኽቲ እንተበጽሖም ፡ ነቲጻውዒት ንሓለዋ ባሕሪ ሊብያ ብምትሕልላፍ እቶም ስደተኛታት ብሓለዋ ባሕሪ ሊብያ ክለዓሉ ጌሮም።ከም ፕሮኣክቲቭያ ዝተባህለ ጉጅለ ግብረ ሰናይ ሓገዝ ምሃብ ዝፈተኑ ትካላት ድማ ሓገዞም ከምዘየድልይ ብሓለዋ ባሕሪ ኢጣልያ ከምዝተነግሮም አባላት እተን ጉጅለታት ይገልጹ። እዚ ከምዚ ኢሉ ከሎ ክልተ ስደተኛታት ዝጸዓና መራኽብ ትካላት ግብረ ሰናይ ኣንፈተን ናበይ ምኳኑ ንምፍላጥ ኣብ ማእከላይ ባሕሪ ደው ኢለን ከምዘለዋ ይግለጽ ኣሎ።እዘን ስደተኛታት ዝጸዓና ክልተ መራኽብ ኣብ ወደባት ኢጣልያ ኮነ ማልታ ከይዓርፋ ተኸልኪለን ኣለዋ። ትካላት ተሓለቕቲ ሰብኣዊ መስላት ነቲ ውሳነ ኢጣልያ ብተሪር ብምንጻግ፡ እቶም ስደተኛታት ኣብ ልዕሊ’ቲ ናብ ዘይውሕስቲ ሃገር ሊብያ ክምለሱ ምፍቓዳ፡ እዞም ስደተኛታት ንዝያዳ ዓመጽ ክቓልዑ ተፍቕድ ኣላ ክብሉ ይገልጹ።


አቦ መንበር ደኢህዴግ አቶ ሽፈራው ሽጉጤ ካብ መዝነቶም ብፍቓዶም ለቒቆም

ኣቦ መንበር ናይ ደቡብ ኢትዮጵያ ህዝብታት ዴሞክራሲያዊ ምንስቅስቓስ ኣቶ ሽፈራው ሽጉጤ ብገዛእ ፍቓዶም ካብ መዝነቶም ወሪዶም። ኣፈ ጉባኤ ፓርላማ ኢትዮጵያ ወ/ሮ ሙፍሪያት ካሚል ኣደ መንበር ብምዃን ተመሪፀን ክብሉ ማዕኸናት ዜና ውሽጢ ሃገር ኣፍሊጦም። ካብ መዝነት ኣቦ መንበርን ኣባል ፈፃሚ ስራሕ ኢህወዴግን ንምልቃቕ ናብ ማእኸላይ ኮሚቴ ዘቕረብዎ ሕቶ ተቐባልነት ምርካቡን ዝገለፁ ኣቶ ሽፈራው ሽጉጤ ኣብ ኢትዮጵያ ይካየድ ንዘሎ ለውጢ ከምዝድግፉ ሓቢሮም።ነቲ ለውጢ ዝመርሕ ሓድሽ መሪሕነት ናብ ቕድሚት ከምፅእ ድልየት ኣባላትን መናእሰይን ምኽባር ኣገዳሲ እዩ እውን ኢሎም። “ኣብ ዝተወሰኑ ከባቢታት ናይቲ ክልል ኣዚዩ ሕማቕን ዘሕዝንን ግጭታት ተኸሲቱ እዩ።ነዚ መርገፂ ክሕዝ ዝደረኸኒ ቀንዲ ምኽንያት እውን እዚ እዩ።ኣብዞም ከባቢታት ዝተለዓሉ ግጭታት ካብ ምምሕዳራዊ መሓውር ብዝዘለለ ንዘላቒ ርክብ ህዝብታት ዝጎድእ ብምዃኑ ኣነ ዝመርሖ ውድብ ኣብ ዘመሓድሮ ክልል ከምዚ ዝበለ ኩነታት ተፈጢሩ እናሃለው ኣብ ስልጣን ምቕፃል ግቡእ መሲሉ ኣይተሰመዐንን።ነዚ ክብል ስልጣን ንምልቃቕ ወሲነ ኣለኹ።” ሚንስትር ሕርሻን ሃብቲ ተፈጥሮን ኢትዮጵያ ዝኾኑ ኣቶ ሽፈራው ሽጉጤ ቀዳማይ ሚንስትር ዝነበሩ ሃይለማሪያም ደሳለኝ ካብ መንግስታውን ውድባውን ስልጣኖም ምስለቐቑ ዝተተክኡ መራሒ እዮም። እዚ ከምዚ ኢሉ እንከሎ ማእኸላይ ኮሚቴ ደኢህዴግን ሎሚ ኣብዘካየዶ ህፁፅ ኣኼባ ንወ/ሮ ሙፍሪያት ካሚል ኣደ መንበር ገይሩ ሓሪዩወን።ንሰን ኣብዚ ሕዚ እዋን ኣፈጉባኤ ቤት ምኽሪ ወከልቲ ህዝቢ ብምዃኑ ኣብ ምስራሕ ይርከባ። ቀዳማይ ሚንስትር ኢትዮጵያ ኣብይ ኣሕመድ ኣብ ቀረባ ኣብ ደቡብ ክልል ዝተፈላለያ ከተማታት ብዝተፈጥረ ህውከት ሰባት ምሟቶምን ምቑሳሎም ከምኡ እውን ንብረት ምዕናውን ድሕሪ ምውራዱ ኣመሓደርቲ ዞባታትን ወረዳታትን ግጭት ናይ ዝነበረን ከባቢታት ስልጣኖም ብፍቓዶም ክለቁ ሓቲቶም ነይሮም። ምሉእ ትሕዝቶ ኣብዚ ምስማዕ ይክኣል። No media source currently available


ልኡኻት ኤፍቢኣይ መጥቓዕቲ ቦምብ መስቀል አደባባይ ንምጽራይ አዲስ አበባ ኣትዩ

ቢሮ ፌደራላዊ ምርመራ ኣሜሪካ/ FBI/ ነቲ ኣብ ኢትዮጵያ ብቀዳም ዝነበረ ሰላማዊ ሰልፊ ዘጋጠመ ፍንጀራ ቦምብ ንምፅራይ ልኡኻት ኣዲስ ኣበባ ኣትዩ ምርመራ ከምዝጀመረ ተገሊፁ። ኣብ መጥቓዕቲ መስቀል ኣደባባይ ዝሞቱ ክልተ ሰባት መንነቶም ብወግዒ ተፈሊጡ’ሎ። ቀዳማይ ሚንስትር ኣብይ ኣሕመድ ንቤተሰብ መወቲ ደዊሎም ኣፀናኒዖም ኣብ ሕክምና ንዝርከቡ ድማ ደም ለጊሶም ኣለው። ምስዚ መጥቓዕቲ ብዝተተሓሐዘ ተጠርጢሮም ካብ መንጎ ዝተትሓዙ ሰባት 26 ሎሚ ቤት ፍርዲ ቐሪቦም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ንልዝብ ናብ አዲስ አበባ ዝኸዱ ልኡኻት ኤርትራ ኣብዚ ሰሙን’ዚ ክኣትው’ዮም ክትብል ኢትዮጵያ ኣፍሊጣ። ፕረዚደንት ኢሳያስ ኣፈወርቂ ኣብ ዝሓለፈ ሰሙን ንመጸዋዕታ ሰላም ቀዳማይ ሚንስትር አብይ አሕመድ ብዝምልከት ልኡኻት ከምዝልእኹ ድሕሪ ምግላጾም’ዩ። ልኡኻት ኤርትራ ኣብዚ’ዚ ሰሙን’ዚ አዲስ አበባ ከምዝአተው ኢትዮጵያ ኣፍሊጣ’ላ። ዕላማ’ቲ ጉጅለ ልኡኻት ኤርትራ ነቲ ኣብታ ኣህጉር’ቲ ዝነውሓ እዋን ዝጸንሓ ምኳኑ ዝንገረሉ ግጭት ክልቲኣን ሃገራት ናብ መወዳእታ ንምዕላብ ልዝብ ንምክያድ’ዩ። ሚንስትሪ ወጻኢ ጉዳያት ኢትዮጵያ እቶም ልኡኻን ኣብዚ ሰሙን’ዚ አዲስ አበባ ክኣትው ትጽቢት ይግበር ምህላው ሎሚ ዝገለጹ እንተኾነ ካልእ ተወኺ ሓበሬታ ግን ኣይሃቡን። ሓላፊ ቤት ጽሕፈት ቀዳማይ ሚንስትር አብይ አሕመድ ዝኾኑ አቶ ፍጹም አረጋ ብዛዕባ’ዚ ንድምጺ ኣሜሪካ ኣብ ዝሃብዎ ቃል “ዛጊት እቶም ል ኡኻት ከምዘይኣተው’የ ዝፈልጥ። መዓስ ከምዝመጹ ብርግጽ ምዝራብ የጸገም’ዩ። ግን ኣብ ዝሓለፈ ከምዝተገልጸ ኣብዚ ሰሙን’ዚ ከምዝኸውን’ዩ” ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ አዲስ አበባ ብዘጋጠመ ናይ ፍንጀራ መጥቓዕቲ ክልተ ሰባት ሞይቶም፡ ኣስታት 156 ድማ ቆሲሎም

ኣብ አዲስ አበባ ንቀ/ሚ አብይ አሕመድ ድጋፍ ንምሃብ ኣብ ዝተኻየደ ሰልፊ ብዘጋጠመ ናይ ፍንጀራ መጥቓዕቲ ክልተ ሰባት ሞይቶም፡ ኣስታት 150 ድማ ቆሲሎም። ብመሰረት ካብ ሚንስትር ጥዕና ኢትዮጵያ ዝተረኽበ ሓበሬታ እቶም ዝሞቱ ክልተ ሰባት ከቢድ ጉድኣት በጺሕዎም ኣብ ሆስፒታል ሕክምና ክከታተሉ ዝጸንሑ ምኳኖም ሓቢሮም ኣለው። ናይ ኢትዮጵያ ሚንስትር ጥዕና አቶ አሚር አማን ኣብ ዝለአኽዎ ናይ ትዊተር መልእኽቲ “ ሓደ ተወሳኺ ኢትዮጵያዊ ግዳይ ህይወቱ ብምስኣኑ ብጣዕሚ ይሓዝን” ኢሎም።  ሚንስትሪ ጥዕና’ታ ሃገር ኣስታት 40 ሰባት ኣብ ሆስፒታል ተዓቑቦም ከምዘለውን ሓሙሽተ ካብኦም ከቢድ ጉድኣት ዝበጽሖም ምኻኖም ሓቢሩ’ሎ። ቀዳማይ ሚንስትር አብይ አሕመድ ዘተኣታትውዎ ዘለው ለውጢ ድጋፍ ንምሃብ ኣብ ከተማ አዲስ አበባ ብቐዳም ዓብይ ሰልፊ ኣብ ዝካየደሉ ዝነበረ እዋን እቲ ናይ ፍንጀራ መጥቓዕቲ ምግጣሙ ይፍለጥ። እዚ ከምዚ ኢሉ ከሎ ደገፍቲ ጋንታ ኩዕሶ እግሪ ቅዱስ ጊዮርጊስ ዝኾኑ መንእሰያት በቲ ናይ ቐዳም ናይ ፍንጀራ መጥቓዕቲ ንዝተጎድኡ ወገናት ደም ለጊሶም። No media source currently available  እቶም መንእሰያት ኣብ ቀይሕ መስቀል አዲስ አበባ ኣቐዲሞም ናይ ምትእኽካብን ደም ምልጋስ መደብ እንተነበሮም በቲ ዘጋጠመ ሓደጋ ዝተሰምዖም ሓዘን ንምግላጽ እቲ ዝተለገሰ ደም በቲ ፍንጀራ ንዝተጎዱ ወገናት ክውዕል ከምዝወሰኑ ኣፍሊጦም።


"ኣብ አዲስ አበባ ብዘጋጠመ ናይ ፍንጀራ መጥቓዕቲ 98 ሰባት ቆሲሎም፡ዝሞተ ሰብ ግን የለን" ኮሚሽነር ኮሚሽን ፈደራል ፖሊስ ዘይኑ ጀማል

ሎሚ ኣብ አዲስ አበባ ብዘጋጠመ ናይ ፍንጀራ መጥቓዕቲ 98 ሰባት ምቁሳሎም ዝሞተ ሰብ ግን ከምዘየለ ኮሚሽን ኮሚሽነር ፈደራል ፖሊስ ዘይኑ ጀማል ንድምጺ ኣሜሪካ ኣፍሊጦም። ካብቶም ዝቖሰሉ 15 ከቢድ ጉድኣት ዝበጽሖም ምኳኑ በተወሳኺ ተፈሊጡ'ሎ። ቀዳማይ ሚንስትር አብይ አሕመድ ንዘተአታትውዎ ዘለው ለውጢ ንምድጋፍ ሎሚ አብ አዲስ አበባ ዝተኻየደ ሰልፊ ካብ ዝተሓባበሩ ሓደ ኣብ ዩኒቨርሲቲ አምቦ መምህር ዝኾነ ስዩም ተሾመ “ ኣብቲ መድረኽ ስለዝነበርኩ ቁሩብ ነገራት ክርእይ ክኢለ እየ። ቅድሚ’ቲ ፍንጀራ ቁሩብ ዕግርግር ኔሩ” ድሕሪ ምባል ድሒሩ ኣብ ናይ ፖሊስ መኪና ዝተጻወዱ ነታጊ ከምዝተረኽበ'ውን ሓቢሮም። No media source currently available  እቶም ፖሊስ ኮሚሽነር ብተወሳኺ ብምክንያት’ቲ ፍንጀራ ዝሰዓበ ምድፍፋዕን ምርግጋጽን ሓደጋ ዝበጽሖም ሰባት ከምዘለው ገሊጾም ኣለው። ንሶም ብተወሳኺ ካብቶም ዝቖሰሉ ሰባት 57 ኣብዚ ሕጂ እዋን ኣብ ጥቁር አንበሳ ሆስፒታል አገልግሎት ሕክምና ይግበረሎም ከምዘሎ ሓቢሮም።


ኤርትራ ነቲ ሎሚ ኣብ አዲስ አበባ ዘጋጠመ ናይ ፍንጀራ መጥቓዕቲ ብትሪ ኮኒና

ኣብ ጃፓን ኣምባሳደር ኤርትራ እስቲፋኖስ ኣፈወርቂ ኣብ ዘለኣኾ ናይ ቲዊተር መልእኽቲ ኤርትራ ነቲ ህውከት ንምቕስቃስ ዝተገበረ ፈተነ ብጽኑዕ ትኹንኖ ኢሉ።እቲ ኣብ ታሪኽ ኢትዮጵያ ብዓይነቱ ናይ መጀመርያ ዝኾነ ንሰላም ዝተገብረ ሰላማዊ ሰልፊ ንምህዋኽ ዝተገብረ ፈተነ ምኳኑ ኣምባሳደር እስቲፋኖስ ኣብቲ ናይ ትዊተር መልእኽቶም ይገልጹ።  ፖሊስ ኣብ ምጽራይ እቲ ኩነታት ከምዝረከብን ምርመረኡ ምስ ወደአ ሓበሬታ ንህዝቢ ወግዓዊ ከምዝኸውን'ውን ቀ/ሚ አብይ ኣብቲ ብቴሌቭዥን ዝሃብዎ መግለጺ ኣፍሊጦም ኣለው። "ብዝተሰነፈን ዝወደቐን ሓሳብ ደው ከምዘይንብል ከረጋግጸልኹም ይፈትው።" ቀ/ሚ አብይ ኣብ ህይወት ሰብ ጉድኣት ከምዝወረደ ድሕሪ ምሕባር ምጽንናዕን ቅልጡፍ ሕውየትን ተመንዮም። ድሕሪ'ቲ መጥቓዕቲ ሓለወቲ ቀ/ሚ ቀልጢፎም ናብ መኪነኦም ከምዝወሰድዎም ካብ ወኪልና ዝተረኽበ ሓበሬታ የመልክት። ኣብቲ አደባባይ ዝነበረ ሰብ ግን ኣብ ክንዲ ምስንባድን ምሕዳምን "ንአብይ ዝትንክፍ የለን" እንዳበለ ናብቶም ቀ/ሚ ገጹ ከምዝወሓዘ ተሓቢሩ'ሎ። ብርክት ዝበሉ መንእሰያት ናብቲ መድረኽ ደይቦም ንቀ/ሚ እንዳጸውዑ የመጉስዎም ኔሮም። ቀ/ሚ አብይ ድሕሪ'ቲ ፍንጀራ ብቴሌቭዥን ንህዝቢ ኣብ ዝተዛረብሉ እዋን ኣብቲ አደባባይ ተኸዲኖሞ ዝነበሩ ማልያ ለቢሶም ኔሮም። ቀ/ሚ መደረኦም ዛዚሞም ቦትኦም ምስ ሓዙ ኣወሃሃዲ መደብ ዝቕጽል መደብ ከፋልጥ ኣብ ዝጀመረሉ ህሞት'ዩ እቲ ፍንጀራ ተሰሚዑ።ኣብ ከባቢ'ቲ ፍንጀራ ዝበጽሓ ወኪልና ናይ ደም ነጠብጣብን ዝወደቐ አሳእንን ከምዝረአየን ዝቖሰሉ ሰባት ናብ ሕክምና ከምዝተወስዱ ከምዝተሓበሮን ነጊሩና አሎ። ኣብዚ ሰዓት'ዚ እቲ ኩነታት ዝተረጋገአ ምዃኑን በብመዳዩ ንድጋፍ'ቲ ሰልፊ ዘንጸባርቑ ጭፈራታት ቀጺሉ ከምዘሎ ወኪልና ወሲኹ ሓቢሩ'ሎ።


ንቀ/ሚ አብይ አሕመድ ድጋፍ ንምሃብ ኣብ ዝተጸወዓ ሰልፊ ናይ ፍንጀራ መጥቓዕቲ ተፈጺሙ

ቀ/ሚ ኣቢይ ኣሕመድ ድሕሪ'ቲ ፍንጀራ ብተለቪዥን ንህዝቢ ኣብ ዘስምዕዎ ዘረባ፡ እቲ ብ “እኩያት” ዝተፈጸመ መጥቃዕቲ ካብ ግስጋሰና ዝመልሰና ኣይኮነን ኢሎም። ፖሊስ ኣብ ምጽራይ እቲ ኩነታት ከምዝርከብን መርመረኡ ምስ ወደአ ሓበሬታ ንህዝቢ ወግዓዊ ከምዝኸውን'ውን ቀ/ሚ አብይ ገሊጾም። "ብዝተሰነፈን ዝወደቐን ሓሳብ ደው ከምዘይንብል ከረጋግጸልኹም ይፈትው።" ቀ/ሚ አብይ ኣብ ህይወት ሰብ ጉድኣት ከምዝወረደ ድሕሪ ምሕባር ምጽንናዕን ቅልጡፍ ሕውየትን ተመንዮም። No media source currently available  ድሕሪ'ቲ መጥቓዕቲ ሓለወቲ ቀ/ሚ ቀልጢፎም ናብ መኪነኦም ከምዝወሰድዎም ካብ ወኪልና ዝተረኽበ ሓበሬታ የመልክት። ኣብቲ አደባባይ ዝነበረ ሰብ ግን ኣብ ክንዲ ምስንባድን ምህዳምን "ንአብይ ዝትንክፍ የለን" እንዳበለ ናብቶም ቀ/ሚ ገጹ ከምዝወሓዘ ተሓቢሩ'ሎ። ብርክት ዝበሉ መንእሰያት ናብቲ መድረኽ ደይቦም ንቀ/ሚ እንዳጸውዑ የመጉስዎም ኔሮም። ቀ/ሚ አብይ ድሕሪ'ቲ ፍንጀራ ብቴሌቭዥን ንህዝቢ ኣብ ዝተዛረብሉ እዋን ኣብቲ አደባባይ ተኸዲኖሞ ዝነበሩ ማልያ ለቢሶም ኔሮም። ንቀ/ሚ አብይ አሕመድ ድጋፍ ንምሃብ ኣብ ዝተኻየደ ሰልፊ ፍንጀራ ከምዘጋጠመ ኣብ ሰባት ጉድኣት ከምዘውረደን ዝቆሰሉ ሰባት ናብ ሕክምና ከምዝተወስዱን ወኪል ድምጽ ኣሜሪካ ካብቲ ቦታ ሓቢሩ። እቲ ፍንጀራ እንታይ ዓይነት ፍንጀራ ምኳኑ ዛጊት ዝተፈልጠ ነገር የለን። ቀ/ሚ መደረኦም ዛዚሞም ቦትኦም ምስ ሓዙ ኣወሃሃዲ መደብ ዝቕጽል መደብ ከፋልጥ ኣብ ዝጀመረሉ ህሞት'ዩ እቲ ፍንጀራ ተሰሚዑ።ኣብ ከባቢ'ቲ ፍንጀራ ዝበጽሓ ወኪልና ናይ ደም ነጠብጣብን ዝወደቐ አሳእንን ከምዝረአየን ዝቖሰሉ ሰባት ናብ ሕክምና ከምዝተወስዱ ከምዝተሓበሮን ነጊሩና አሎ። ኣብዚ ሰዓት'ዚ እቲ ኩነታት ዝተረጋገአ ምዃኑን በብመዳዩ ንድጋፍ'ቲ ሰልፊ ዘንጸባርቑ ጭፈራታት ቀጺሉ ከምዘሎ ወኪልና ወሲኹ ሓቢሩ'ሎ። ሓድሽ ምዕባለታት ተኸታቲልና ክንሕብር ምዃና ነፍልጥ።


ንመስርሕ ሰላም ኤርትራንኢትዮጵያን ርእይቶ ዜጋታት

ቅልጡፍ ጉዕዞ ሰላም ኤርትራን ኢትዮጵያን ልዑል ዓለም-ለኻዊ ግብረ-መልሲ ምርካቡ ቀጺሉ`ሎ። ዜጋታት ክልቲኤን ሃገራት`ውን ድልየታቶም ትምኒቶምን ብዝተፈላለየ መልክዕ ይገልጹ`ለዉ። ካብ መንጎኦም ትማሊ ዘቕረብናዮም ኢትዮጵያዊ ነጋዳይ ኣቶ ዳዊት ገብረእግዚኣብሔር ተጠቃሳይ ክኾኑ ኸለዉ፡ ኤርትራዊ ዶ/ር ዓወት ወልደሚካኤል`ውን ካብ መንጎ ነዚ ጉዳይ`ዚ ብቐረባ ክከታተልዎ ዝጸንሑን ኣብ`ቲ ኣርእስቲ ብዙሕ ዝጸሓፉን ምሁራት ሓደ`ዩ። ምሉእ ርእይቶ ኣብዚ ምስማዕ ይክኣል።  No media source currently available


ተስፋ ጋንታ ናይጀርያ ኣብ ጽዋዕ ዓለም ለምሊሙ

ናይጀርያ 2 - ኣይስላንድ 0 ናይጀርያ ሳላ ሎሚ ዘመዝገበቶ ኣንጸባራቒ ዓወት ኣንጻር ኣይስላንድ ሰለስተ ነጥቢ ሒዛ ኣብ ካልኣይ ብርኪ ትርከብ። ኣይስላድ ሓደ ነጥቢ ሒዛ ሳልሳይ፣ ኣርጀንቲና ጭራ። ንናይጀርያ ክልቲኤን ሸቶታት ዘመዝገበ ኣሕመድ ሙሳ’ዩ። ኣዝየን ተደለይቲ ሸቶታት። ናይደርያን ኣርጀንቲናን ዝርካይደኦ ግጥም ኣዝዩ ክኾን’ዩ። ዝተዓወተት ጋንታ’ያ ናብ ቀጻሊ ብርኪ ምስ ክሮኤሽያ ካብ’ዚ ምድብ’ዚ ትሓልፍ። ጋንታ ብራዚል ኣብ ዛዛሚ ደቃይቅ ብምኽንያት ዝረኸበተን ኣጋጣሚታት ተጠቒማ ክልተ ንዜሮ ስዒራ፣ ሰለስተ ነጥቢ ሒዛ ወጺኣ። ጋንታ ኮስታሪካ ሓደ ግጥም እናተረፋ ከሎ ካብ’ቲ ጽዋዕ ዓለም ወጻኢ ኮይና ኣላ። ኣብ’ዚ ምድብ’ዚ፣ ትማሊ ንጋንታ ኣርጀንቲና ዘዋረደታ ጋንታ ክሮኤሽያ ሓደ ጸወታ እናተረፋ ከሎ ናብ ቀጻሊ ምዕራፍ ምሕላፋ ኣረጋጊጻ ኣላ። ጽባሕ ቀዳም፣ ቤልጅየም ምስ ቱኒስያ፣ ደቡብ ኮርያ ምስ ሜክሲኮ፣ ጀርመን ምስ ስዊድን ክጋጠማ እየን። No media source currently available


ኣሜሪካ ብሓዲሽ ምዕባለ ሰላም ኤርትራን ኢትዮጵያን ተተባቢዓ ምስ ክልቲኣን ሃገራት ናብ ምሉእ ንቡር ዝምድና ንምምላስ ትእምት

ኤርትራን ኢትዮጵያን ነቲ ንነዊሕ ዝጸንሓ ግጭት ንምፍታሕን ዝምድና ክልቲኣን ሃገራት ናብ ንቡር ንምምላስ ዘካይድኦ ዘለዋ ምዕባለታት ኣሜሪካ ብሓጎስ ተቐቢላቶ`ላ።ኣብ ዝሓለፈ 20 ዓመታት ኣብ መንጎ ክልቲኣን ሃገራት ዝጸንሓ ኣይ ሰላም ኣይ ኹናት ንርግኣትን ቁጠባዊ ምዕባለታት ዞባ ቀይሕ ባሕሪን ክዕንቅፍ ጸኒሑ እዩ።ዘላቒ ሰላም ኣብ`ቲ ዞባ`ምበኣር ንህዝብታት ኤርትራን ኢትዮጵያን ጥራይ ዘይኾነ ንጎረባብቲ ሃገራት፥ ንኣሜሪካን ንዓለምን ዝያዳ ጸጥታን ብልጽግናን ዘምጽእ’ዩ። ኣሜሪካ: ኢትዮጵያ ንአወንታዊ ፖለቲካዊን ቁጠባዊን ለውጢ ንምምጻእ ንስምምዕ ኣልጀርስ ከምትቅበል ኣብ ሰነ 5,2018 ዘሕለፈቶ ውሳነ ብምምስጋን ፕረዚደንት ኢሳያስ ኣፈወርቂ ንዝያዳ መስርሕ ሰላም ልኡኽ ናብ አዲስ አበባ ከምዝልእኽ ኣብ ሰነ 20,2018 ዘሕለፎ መልክኽቲ ከምዘሓጎሳ ትገልጽ። ቀዳማይ ሚንስትር ኣብይ አሕመድን ፕረዚደንት ኢሳያስ ኣፈወርቂን ንሰላም ብዝወሰድዎ ስጉምቲ ተባዓት መራሕቲ ምዃኖም ኣመስኪሮም እዮም። ኣብ ዞባ ቀርኒ ኣፍሪቃ ምርግጋእን ብልጽግናን ኣብ ምብርታዕ ኤርትራን ኢትዮጵያን አገዳሲ ተራ ኣለወን።ስለዝኾነ ድማ ኣሜሪካ ዝምድና ክልቲኣን ሃገራት ናብ ንቡር ንምምላስ ዘለዋ ተስፋን ክልቲኣን ሃገራት ሰላምን ምዕባለን ኣብ ምስትምቃር ዘሎ ሓባራዊ ትምኒት ክትገልጽ ትፈትው።ኣሜሪካ ከም ሓንቲ ካብ ምስክራት ስምምዕ ኣልጀርስ መሰረት ነዚ ምዕባለ`ዚ ከም ዝሳለጥ ኣብ ምግባር ድልውቲ ከምዘላ ትገልጽ።


ሪኢቶ ብዓል ሃፍቲ ዳዊት ገብረእግዝኣብሄር ኣብ ሰላም ኢትዮጵያን ኤርትራን

ኣብ መንጎ ኢትዮጵያን ኤርትራን ዝነበረ ሃውህው ኣይ ሰላም ኣይ ኲናት ከብቅዕ ተስፋ ዝተግብረሉ ፃውዒት መንግስቲ ኢትዮጵያን ግብረ መልሲ ፕሬዝዳንት ኢሳያስ ኣፈወርቅን ተሰምዓኒ ታሕጓስ ብቐሊሉ ኣይግለፅን ይብሉ ሃፍታም ነጋዳይ ኣቶ ዳዊት ገብረእግዛብሄር። ርክብ ክልቲኡ ህዝብታት ናብ ንቡር ንምምላስ ይደለን ይንቀሳቐስን ከምዝነበርኩ ሰብ መልክዕ ክሕዝ ምርኣይ ሕጉስ እየ ይብሉ።’’ጥራሕ መንገዲ ሰማይ ይከፈተልና እምበር ብነፈርተይ ኣቢለ ናይ መጀመሪያ ብነፃ ክወስደኩም እየ ኢለ ቃል ዝኣተኹሎም ሰባት ኣለው’’ ክብሉ ዝተዛረቡ ኣቶ ዳዊት ብናተይ እምነትን ሕልምን ኣብ ክልቲኡ ህዝቢ ካብቲ ናይ ቀደም ዝበለፀ ፍቕሪ ሃሊዩ ክርኢ እዩ ትምኒተይ ኢሎም።’’ሓደ ዓይነት ህዝቢ እውን ስለዝኾነ ፖለቲከኛታት ብዘምፅእዎ ኣፈላላይ ክንፈላለ የብልናን’’ኢሎም ብምውሳኽ። ዝርዝሩ ኣብዚ ምስማዕ ይክኣል። No media source currently available


ኤርትራ ልኡኽ ጉጅለ ናብ አዲስ አበባ ከምትልእኽ ምፍላጣ ስዒቡ ቀ/ሚ አብይ አሕመድ ዝሃብዎ ግብረ መልሲ

ናይ ኤርትራ ፕረዚዳንት ኢስያስ ኣፈወርቂ ሎሚ ረቡዕ ኣብ ኣስመራ ኣብ ዝተኻየደ መዓልቲ ሰማእታት ኣብ ዘስምዕዎ መደረ ኣብ መንጎ ኤርትራን ኢትዮጵያን ዘሎ ህልው ኩነታት ንምፍላጥን ንመጻኢ ውጥን ስራሕ ንምንዳፍ ጉጅለ ልኡኽ ናብ አዲስ አበባ ነበግስ ኣለና ኢሎም። ሓላፊ ቤት ፅሕፈት ቀዳማይ ሚንስትር ኢትዮጵያ ኣቶ ፍፁም ኣረጋ ነቲ ዜና ስዒቡ ኣብዝዘርግሑዎ ናይ ትዊተር መልእኽቲ ቀዳማይ ሚንስትር ኣብይ ንልኡኽ ኤርትራ ንምቕባል ድልው እዮም ኢሎም።  ኣብ መንጎ ኤርትራን ኢትዮጵያን ካብ 1998 ክሳብ 2000 ዓ.ም ኣብ ዝተኻየድ ናይ ዶብ ኲናት እንተወሓደ 70,000 ሰባት ሞይቶም። ፕረዚዳንት ኢሳያስ ኣብ መደርኦም ንሓባራዊ ቓልስን ኪሳራታትን ህዝብታት ኤርትራን ኢትዮጵያን ኣስሚሮምሉ ኣለው። ኣብ ሚንስትር ጉዳያት ወፃኢ ኣሜሪካ ተሓባባሪ ጉዳያት ኣፍሪቃ ኣምባሳደር ዶናልድ ያማማቶ ኣብ መወዳእታ ወርሒ መጋቢት ኣብ ኤርትራን ኢትዮጵያን ዑደት ፈፂሞም እንተነበሩ እውን ክልቲአን ሃገራት ዝርዝር ናይቲ ርክብ ኣይገለፃን። ቀዳማይ ሚንስትር ኣብይ ጉዳይ ዶብ ብዝምልከት ዝወሰድዎ መርገፂ ንሶም ይወስዱዎም ካብ ዘለው ብዙሓት ለውጥታት ሓደ እዩ። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ አብይ ኣብ ክልል ደቡብ ዝተፈጥረ ግጭት ከባቢ ዝርከቡ ሓለፍቲ ካብ ስልጣኖም ክወርዱ ከምዝግባእ ሓቢሮም

ኣብ ኢትዮጵያ ክልል ደቡብ ዝሓለፈ ሰሙን ዝነበረ ግጭትን ኣብ ልዕሊ ህይወትን ንብረትን ጉድኣት ዝወረደን ሰለስተ ከተማታት ዝርከቡ ሓለፍቲ ዞባን ወረዳን ብድልየቶም ካብ ስልጣኖም ክወርዱ ከምዝግባእ ቀዳማይ ሚንስትር ኣብይ ኣሕመድ ናብቲ ከባቢ ብምጉዓዝ ምስ ህዝቢ ኣብዝተራኸብሉ እዋን ምሕታቶም ሓላፊ ቤት ፅሕፈት ቀዳማይ ሚንስትር ኣቶ ፍፁም ኣረጋ ገሊፆም። “ቀዳማይ ሚንስትር ሕቶ ዘቕረቡ ግጭት ዝነበሮም ከባቢታት ብዋናነት ሲዳማ ከባቢ ሃዋሳ፣ወላይታ ሶዶ ከምኡ እውን ወልቂጤ እቲ ግጭት ኣብ ምጉህሃርን ሓላፍነት ወሲዶም ብዘይምፍትሖምን መሪሕነት ዞባ ይኹን ወረዳ ስልጣኖም ክሓድጉ እዮም።”  ናይቲ ክልል መንግስቲ እውን ገምጊሙ ብፍቓዶም ኣብ ልዕሊ ዘይወርዱ ሕጋዊ ስጉምቲ ክወስድ ምሕታቶም ገሊፆም።ጉድኣት ዝወረዶም ክጣየሹን ዝተበደሉ ተኻሒሶም ናብ ናይ ቀደም መነባብርኦም ክምለሱን እውን እዮም ኢሎም። ኣብ ከተማ ሃዋሳ ኣብ እዋን በዓል ፊቼ ጨንበላላ ብዝተፈጥረ ህውከትን ቀፂሉ እውን ኣብ ከተማ ወልቂጤ ኣብ መንጎ ደገፍቲ ኩዕሶ እግሪ ብዝተፈጥረ ግጭትን ህይወት 15 ሰባት ምጥፍኡ፣ኣስታት ሓደ ሚእቲ ምቑሳሎም ዝለዓለ ዕንወት ንብረት ምውራዱን ዝዝከር እዩ።


ኢትዮጵያ፡ ሰራሕተኛታት ሃገራዊ ድሕነት ካብ ፖለቲካዊ ወገንነት ነጻ ኮይኖም ከምዝሰርሑ ተገሊጹ

ሓድሽ ዳይረክተር ሃገራዊ ድሕነት ኢትዮጵያ ጀነራል ኣደም መሓመድ ሰራሕተኛታት ናይቲ ትካል ካብ ፖለቲካዊ ወገናውነት ነፃ ኮይኖም ክሰርሑ ክግበር እዩ ክብሉ ንመራኸቢ ብዙሃን ውሽጢ ሃገር ገሊፆም። “ኣብዚ ዝሰርሕ መሪሕነት ካብ ዝኾነ ይኹን ፖለቲካዊ ፓርቲ ክወፅእ ኣለዎ።ከም ዝኾነ ኢትዮጵያዊ ናይ ውልቂ እምነት ክህልዎ ይኽእል እዩ።ናይ ፖለቲካ ኣባል ኮይንኻ ግን ብዝኾነ ተኣምር ክልተ ስራሕ ክተሰርሕ ኣይትኽእልን ኢኻ።” ቀዳማይ ሚንስትር ኣብይ ንፓርላማ ኣብዝሃብዎ መብርሂ ትካላት ሃገራዊ ድሕነት ይኹን ምክልኻል ክሳብ ሎሚ ካብ ፖለቲካ ነፃ ከምዘይኮኑ ገሊፆም ነይሮም።እቶም ቀዳማይ ሚንስትር ሓደሽቲ ሓለፍቲ ሃገራዊ ድሕነትን ምክልኻልን ምሻሞም ይዝከር ።


መንግስታት ኢትዮጵያን ኤርትራን ኣብ ጎደና ሰላም!

መንግስታት ኢትዮጵያን ኤርትራን ንዝጸንሐ ምስሕሓብን ዘይምርድዳእን ንምፍታሕ ንክራኸቡ ቅሩባት ምዃኖም ገሊጾም። ብመሰረት ዕድመ ቀ/ሚ ኣብዪ ኤርትራ ልኡኽ ናብ ኣዲሳበባ ተብግስ ከምዘላ ፕረዚደንት ኢሳያስ ኣፈወርቂ ሎሚ ኣፍሊጦም ኣለው። ኣብ ልዕሊ’ዚ ይምዕብል ዘሎ ተርእዮታት ንምዝርራብ ክልተ ኣጋይሽ ዓዲምና ኣለና። ዶ/ር ገላዴዎስ ኣርኣያ ካብ ኣሜሪካ፣ ዶ/ር በርሀ ሃብተጊዮርጊስ ካብ ኣስመራ ኤርትራ። መግለጺ ፕረዚደት ኢሳያስ ኣፈወርቂ እንታይ ስምዒት ፈጠረልኩም? ዝብል ሕቶ ዝቀረበሎም ክልቲኦም ኣጋይሽ ‘ኣብ ውሽጢ ዕድመይ ክሪኦ ይምነዮ ዝነበርኩ ግዲ ክሪኦ’የ’ ኢሎም ዶ/ር በርሀ ሃብተጊዮርጊስ። ዶ/ር ገላዴዎስ ኣርኣያ ብወገኖም ‘ከመይ ኢሉ’ዩ እዚ ሓው ህዝቢ ተራሓሒቁ ዝነብር እናበልኩ’የ ይነብር ነይረ፣ ስለዚ ክልቲኡ ህዝቢ ክጥቀም’ዩ’ በሉ። No media source currently available


መግለጺ ናይ ኢትዮጵያ ተቓዋሚ ውድብ ግንቦት ሸውዓት ንመደረ ቀ/ሚ አብይ አሕመድ

ናይ ኢትዮጵያ ተቓዋሚ ውድብ ግንቦት ሸውዓተ ንመደረ ቀዳማይ ሚንስትር ኣብይ ኣሕመድ ብምድጋፍ መግለፂ ኣውፂኡ። ቀዳማይ ሚንስትር ኣብይ ብቕድሚ ትማሊ ንፓርላማ ኣብ ዘስምዕዎ መደረን ካብ ኣባላት ቤት ምኽሪ ንዝቐረበሎም ሕቶታት ዝሃብዎ መልስን "ብፅሞና ተኸታቲለዮ ኣለኹ’’ ዝበለ መግለፂ ግንቦት ሸውዓተ፡ እቶም ቀዳማይ ሚንስትር "ንሓቂ ደው ምባሎም ዘለዎም ድልውነትን ዝመርሑዎ ናይ ለውጢ ጉጅለ እውን ንሃገራዊ ምርድዳእ ዘርእዮ ዘሎ ድልውነት ተስፋ ዝህብ ምዃኑ ዝሕብር እዩ ’’ይብል። ቀዳማይ ሚንስትር ኣብይ ብምጥፍፋእ ስልጣን ምሓዝ ይኹን ኣብ ስልጣን ምፅናሕ ግዚኡ ዝሓለፎ "ድሑር ፖለቲካ እዩ’’ ክብሉ ዕጥቓዊ ቓልሲ የካይዱ ንዘለው ሸውዓት ግንቦት፣ኦነግን ኦብነግን ብሽም ብምፅዋዕ ንዓመፅ ገዲፎም ናብ ሰላማዊ ቓልሲ ክሰጋገሩ ንዘስምዕዎ ፃውዒት እቲ ውድብ ዝኣምነሉ ምዃኑ ኣብቲ መግለፂ ሓቢሩ አሎ።


" ንህልው ኩነታት ብቐጥታን ብዕምቆትን ክንፈልጦን ቀጻሊ ውጥን ስራሕ ምእንቲ ክንነድፍን ልኡኽ ናብ አዲስ አበባ ነበግስ አለና” ፕረ. ኢሳያስ

መንግስቲ ኤርትራ ንሰላማዊ ጽምዶ ሓደ ጉጅለ ልኡኽ ናብ ኢትዮጵያ ከም ዝሰደድ ፕረዚደንት ኢሳያስ ኣፈወርቂ ሎሚ ኣፍሊጡ።   ብምኽንያት 20 ሰነ መዓልቲ ሰማዕታት ሎሚ ኣብ መቓብር ሓርበኛታት ተረኺቡ መደረ ዘስምዐ ፕረዚደንት ኢሳያስ “ንህልው ኩነታት ብቐጥታን ብዕምቆትን ክንፈልጦን ቀጻሊ ውጥን ስራሕ ምእንቲ ክንነድፍን ልኡኽ ናብ አዲስ አበባ ነበግስ አለና”ኢሉ። ምሉእ ጸብጻብ ኣብ ናይ ሎሚ ፈነወ ተኸታተሉ። No media source currently available


`ምቕባል ውሳነ ኮሚሽን ዶብ፡ ብግብራውነት ክስርሓሉ ኣለዎ ` ሰልፊ ደሞክራሲ ህዝቢ ኤርትራ

ብኢህወደግ ዝምራሕ መንግስቲ ኢትዮጵያ፡ ኣብ ኣልጀርስ ንዝተፈረመ ውዕል ሰላም ኤርትራን ኢትዮጵያን ምሉእ ንምሉእ ከምዝተቐበሎን፡ ንውሳነ ኮሚሽን ዶብ ብዘይ ቅድመ-ኩነት ንምትግባሩ ከምዝወሰነን ቅድሚ ክልተ ሰሙን ኣፍሊጡ`ዩ። ብዛዕባ`ዚ ውሳነ ዝተፈላለዩ ግብረ-መልሲ ካብ ዝህቡ ዘለዉ ሓደ፡ ኤርትራዊ ተቓዋሚ ፓርቲ፡ ሰልፊ ደመክራሲ ኤርትራ: ሓደ መግለጺ ኣውጺኡ`ሎ። ምስ ኣቦ-መንበር`ቲ ሰልፊ ዝተኻየደ ቃለ መጠይቕ ኣብዚ ምስማዕ ይክኣል። No media source currently available


መምህር ዩኒቨርሲቲ መቐለ ኣቶ መሓሪ ዮውሃንስ፡ ዶብ ኤርትራን ኢትዮጵያን ኣርቲፊሻል ዶብ`ዩ ምስ ዝብል ኣበሃህላ ቀ/ሚ ኣብይ ኣሕመድ እሰማማዕ`የ ይብል

ቀዳማይ ሚንስትር ኣቢይ ኣሕመድ ትማሊ ሶኑይ ካብ ፓርላማ ኢትዮጵያ ሕቶታት ኣብ ዝቐረበሉ እዋን፡ ኣቐዲሙ ብፓርላማ`ታ ሃገር ተቐባልነት ዝረኸበ ውዕል ኣልጀርስ ምትግባር ናይ መንግስቱ ሓላፍነት ከምዝኾነ ኣስሚርሉ። ኣብ መንጎ ኢትዮጵያን ኤርትራን ዘሎን ዝህሉን ዶብ ኣርቲፊሻል ምዃኑን፡ ንዓለማዊ ሕጊ ምትግባር ንሓድነትን ሕውነትን ህዝብታት ሃገራት ምጽባእ ከምዘይኮነን`ውን ገሊጹ። ብዛዕባ`ዚ ኣበሃህላ ካብ ከባቢ ኽልል ትግራይ ርእይቶ ንምስማዕ ፡ ናብ መቐለ ብምድዋል፡ ንኣቶ መሓሪ ዮውሃንስ፡ ኣብ ዪኒቨርሲቲ መቐለ መምህር ፖለቲካል ሳይንስን ስትራተጂካዊ መጽናዕትን ኣዘራሪብናዮ’ለና። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኣብይ አሕመድ ብልሽውና ብዝምልከት ንፓርላማ’ታ ሃገር ዝሃብዎ መብርሂ

ብርክት ዝበለ ሃብቲ ኢትዮጵያ ኣብ ዝተፈላለያ ሃገራት ተዋህሊሉ’ሎ ዝበሉ ቀዳማይ ሚንስትር ኣብይ ኣሕመድ ተሓተቲ ናብ ሕጊ ንምቕራብ ምስ ናይተን ሃገራት መንግስታት ይስራሕ ኣሎ ኢሎም።ትማሊ ንፓርላማ ኣብዝሃብዎ መብርሂ ተወላዶ ትግራይ ብዝምልከት ንህዝቢ ኢትዮጵያ ፃውዒት ኣቕሪቦም ኣለው። ኣብቶም ዝሓለፉ 15 ዓመታት ሰባት ብብልሽውና እናተኣስሩ ኣብ ክንዲ እናነከየ ዝኸይድ ስለምንታይ እናወስኸ ከይዱ ኢሎም ዝሓተቱ ቀዳማይ ሚንስትር ኣብይ ነቲ ምንጪ ዘይኮነስ ነቲ ጨንፈር ንሕዝ ስለዘለና እዩ ኢሎም።ብብልሽውና ኣብ ወፃኢ ዝተዋህለለ ገንዘብ ዝለዓለ ምዃኑ ዝገለፁ፡ ንሶም መንግስቶም ምስ ዝተፈላለያ ሃገራት ብምትሕብባር ይምርምሮ ኣሎ ኢሎም። “ምዝራፍ ጥራሕ ዘይኮነስ ብዙሕ ሃብቲ ኢትዮጵያ ኣብዝተፈላለያ ሃገራት ተዋህሊሉ’ሎ።ዋላ ሓደ ዘጠራጥር የብሉን።ከይትጠራጠሩ።….ሓበሬታ ዝህባና ሃገራት ስለዘለዋ ሓቢርና ኣብ ምስራሕ ንርከብ።….ከም ናይ ቅድሚ ሎሚ ኣሲርና ካብ እነፃሪ ምስ ኣፃረና እንተኣሰርና ይሐይሽ ብዝብል እምበር ለያቡ የለውን ብዝብል ኣይኮነን።ለያቡ ሌብነቶም ዘይተፈልጠሎም እናመሰሎም ውዲት ክፍፅሙ ምውዓሎም ድማ ተወሳኺ ሕማም እዩ።እናተፃረየ ስጉምቲ ክውሰድ እዩ።” ቀዳማይ ሚንስትር ኣብይ ብፍላይ ንነበርቲ ክልላት ደቡብ፣ኦሮሚያን ኣምሓራን ብዝብል ዘሕለፍዎ መልእኽቲ እውን ነይሩ።ንተወላዶ ትግራይ ብዝምልከት’ውን ከምዚ ኢሎም። “ምስቲ ሕቶ ብዙሕ ዘይተኣሳሰር ዋላ እንተኾነ እውን በዚ ኣጋጣሚ ንህዝቢ ኢትዮጵያ ከሕልፎ ዝደሊ ዝለዓለ ፃውዒት ብዛዕባ ህዝቢ ትግራይ እዩ።ህዝቢ ትግራይ ዴሞክራሲ፣ሰላም፤ልምዓት ክመፅእ እዩ ብዝብል ልዕሊ ኩሉ ደቁ ገቢሩ እዩ።ሎሚ ዝለዓለ ፀገም ሰናይ ምሕደራ ዘሎ ኣብ ውሽጢ ክልል ትግራይ እዩ።ክልል ትግራይ ዝተፈለየ ነገር ዝረኸበ ዝመስለና፣ዴሞክራሲ ዝርከብ ዘሎ ዝመስለና ዝተጠቕመ ዝመስለና ብፍላይ ኣብ ደቡብ፣ኦሮሚያ ኣብ ኣምሓራ ንርከብ ሰባት በጃኻትኩም ህዝቢ ትግራይ ሎሚ እውን ማይ ንምስታይ ይፅገም ኣሎ።ዝረኸቦ ሓንቲ መኽሰብ የለን።” ውሑዳት ሰባት ተጋግዮም ከጋግዩና ከለው ኣብ ካልእ ጫፍ ዝርከብ ዝረኸቦ ዘይብሉ ብዘይኣበስኡ ብሽም ትግራዋይ ምቕፅዕ ግቡእ ኣይኮነን ኢሎም።ነዚ ዝብሎ ዘለኹ ዘይኣምን ሰብ እንተሃሊዩ ብዝደለዮ መንገዲ ናብ ትግራይ ከይዱ ገጠር ትግራይ ከይዱ ክርእይ ይኽእል እዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ አብይ አሕመድ ንፓርላማ’ታ ሃገር ዝሃብዎ መብርሂ

ኣብ ኢትዮጵያ ዝግበር ዘሎ ይቅሬታ ንመንግስቲ’ውን ዝጠቅም’ዩ ክብሉ ቀዳማይ ሚንስትር አብይ አሕመድ ንፓርላማ ተዛሪቦም። ግብረ ሽበራ ኣብ ስልጣን ንምጽናሕ ዝግበር ሓይሊ ምጥቃም’ውን ዝሓውስ’ዩ ዝበሉ ቀዳማይ ሚንስትር አብይ ንእሱር ምግራፍ፡ ኣብ ጸላም ምቅማጥ፡ አካል ምጉዳል፡ ናትና ተግባር ግብረ ሽበራ’ዩ ክብሉ’ውን ተዛሪቦም። ንሶም ብተወሳኺ ኮሚተ ፈጻሚ ስራሕ ኢህወዴግ ስምምዕ አልጀርስን ብይን ኮሚሽን ዶብን ብዝምልከት ዘሕለፎ ውሳነ ብዝምልከትን ካልኦት ጉዳያትን መብርሂ ሂቦም ኣለው። እዚ ብሩኽ ህዝቢ ይቅሬታ ጌሩ ዕድል ሂቡና’ሎ ነዚ ክንጥቀመሉ ይግባእ ሓደ ንሓደ አጥፊኡ ስልጣን ምሓዝ ጊዚኡ ዝሓለፈ’ዩ ኢሎም። ኣብቲ ናይ ፓርላማ ኣኼባ ካብ ዝቀረበሎም ካልእ ሕቶ ንስምምዕ ኣልጀርስ ብይን ኮሚሽን ዶብን ብዘይ ቅድመ ኹነት ንምቅባል ምሉእ ንምሉእ ንምትግባርን ኮሚቴ ፈጻሚ ስራሕ ኢህወዴግ ዝበጽሖ መደምደምታ ኣብ ቀረባ ህጹጽ ኣኼባ ዝገበረ ማእከላይ ኮሚቴ ህውሓት ህዝብን ካልኦት ወገናትን ከይተመያየጥሉ ብመሓውራት ዜና ክግለጽ ኣይነበሮን ንዝብል ሕቶ አኼባ ፈጻሚ ስራሕ በብስዓቱ ንህዝቢ ኢትዮጵያ ክገለጽ ኣለዎ ድሕሪ ደጊም ናይ ሕብእብእ ፖለቲካ አብ ኢትዮጵያ ኣይሰርሕን’ዩ ኢሎም። "ልዝብ ከይተኻየደ ህዝቢ ከይተመያየጠሉ ዝብል መከራኸሪ ይኸውን’ዶ፡ ኣይኸውንን’ዩ። ዓሰብ ክንህብ ከለና መዓስ ብዛዕባ ዓሰብ ተመያይጥና ከምዚ ዓይነት ክርክር ንጊዝያዊ ፖለቲካዊ መኽሰብ ጥራይ ምበር ኣይተቐምን።” ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available


'ዶብ ምሕንጻጽ፡ ህዝቢ ምፍንቓል ማለት ኣይኮነን'

ብዛዕባ`ቲ ኣብ ባድመን ኣብ ዝተፈለለየ ከተማታት ክልል ትግራይ ኢትዮጵያን ዝካየድ ዘሎ ናይ ተቓውሞ ሰልፊ፡ ከም ኤርትራዊ ርእይትኡ ክህብ ዝተሓተተ ነባሪ ስዊድን ኣቶ ኣለም ዘሞ፡ ውሳነ ኮሚሽን ዶብ ብዛዕባ ምምልካት መሬት`ምበር ብዛዕባ ምጥራር ሰባት ኣይዛረብን`ዩ ኢሉ። ኣቶ ኣለም፡ ስራሕ ኣህጉራዊ ኮሚሽን ዶብ፡ ካብ ራስ-ዱሜራ ክሳብ ኦምሓጀር ዘሎ ነዊሕ ዶባት ኤርትራን ኢትዮጵያን ምምልካት`ምበር ፡ብዛዕባ ዓድታትን ህዝብታትን እንተኾይኑ ድሕሪኡ ህዝቢ ኣብ ዝጥዕሞ ክነብር ብምርድዳእ ዝፍጸም`ዩ ዝኸውን ኢሉ። ኣተሓሒዙ፡ ድሕሪ ባእስን ህልቀትን ናብ ቤት ፍርዲ ተኸይዱ ዝተፈረመ፡ ሰላም ንኽምጽእ ተባሂሉ`ዩ ድሕሪ ምባል፡ እቲ ውዕልን ውሳነን ሰላም ዘምጽኣሉን፡ ጎረባብቲ ህዝብታት ክልቲአን ሃገራት ከም ቀደሞም ብሓባር ዝነብርሉ ኩነታት ንምፍጣር ስለዝኾነ እቲ ዝቐደመ ክንገብር ግድን`ዩ ኢ። ምሉእ ትሕዝቶ ቃለ-መጠይቕ ኣብ`ዚ ምስማዕ ይክኣል። No media source currently available


ኢጣልያ ኣብ ወደባታ ከይትዓርፍ ዝከልከለታ 630 ስደተኛታት ዝጸዓነት መርከብ ስጳኛ ኣትያ

ሰበ ስልጣን ኢጣልያ ኣብ ወደባት እታ ሃገር ከይትዓፍ ዝከልከልዋ ስደተኛታት ዝጸዓነት መርከብ ‘አኳይረስ' ሎሚ ሶኑይ ናብ ወደባዊት ከተማ ቫለንስያ ስጳኛ በጺሓ እታ “ሓካይም ብዘይዶብ” ዝተባህለ ግብረ ሰናይ ትካል ትውነን መርከብ ካብ ገማግም ባሕሪ ሊብያ ንዘድሓነቶም 450 ደቂ ተባዕትዮ፡ 7 ነፍሰጾራት ዝርከብዎም 80 ደቂ ኣንስትዮን ኣስታት 100 ዝኾኑ ህጻናት ሒዛ እያ ስጳኛ በጺሓ።  እቶም ስደተኛታት ቫልንስያ ኣብ ዝበጽሕሉ እዋን “እንኳዕ በደሓን መጻእኹም” ዝብል ብዝተፈላለየ ቋንቋ ዝተጻሕፈ ምልክታት ዝሓዙ ብዙሓት ሰባት ከምተቐበልዎም ተገሊጹ’ሎ።


ኣብ ሃዋሳ፣ወላይታን ወልቅጤን ብሰንኪ ዝተፈጥረ ግጭት ኣብ ልዕሊ ሰብን ንብረትን ጉድኣት ምውራዱ ነበርቲ ገሊፆም

ኣብ ደቡብ ክልል ሃዋሳ፣ወላይታን ወልቅጤን ብሰንኪ ዝተፈጥረ ግጭት ኣብ ልዕሊ ሰብን ንብረትን ጉድኣት ምውራዱ ነበርቲ ንድምጺ ኣሜሪካ ገሊፆም።ናይቲ ክልል መንግስቲ ናይ ምርግጋእ ስራሕ ይሰራሕ ከምዘሎ ሓቢሩ’ሎ። ኣብ ከተማ ሃዋሳ ዝተኸብረ በዓል ፊቼ ጨምበለላ ስዒቡ መናእሰይ ዓሌት ፈሊዮም ከምዝተጋጨዩ ዘዘራረብናዮም ነበርቲ ይገልፁ። ኣብ ከተማ ሃዋሳ ዘዘራረብናያ ነባሪት ከምዚ ክትብል ትገልፆ። “ኣብ ጥቓይ ዝነብሩ ንኣብነት ከብቲ ኣለዎም።ንከብቶም ገኒሖም ወሲዶምዎም።ቀፂሎም ናይ ወለድና መሬት እዩ፣ናይ ሲዳማ መሬት እዩ ውጹልና፤ወላይታ ናብ ሃገሩ ይመለስ ይብሉ።ከምዚ እናበሉ እዮም ዘሳቑይና ዘለው።ሰብኡት ይገጥሙዎም ኣለው።ንሕና ደቂ ኣንስትዮ ግን ከመይ ገይርና?ጠጠው ኢልና ንርኢ ኣለና።ኣውያት እዩ፤ኣዴታትና ይበኽያ ኣለዋ፤ዘረፋ እዩ።ንነሕድሕድና ንጨፋጨፍ ኣለና። “ ሎማ ‘ውን ካብ ሃዋሳ ሓሊፉ ናብ ወላይታ ብምግፋሕ ኣብ ልዕሊ ሰብን ንብረትን ጉድኣት ወሪዱ’ሎ።ኣብታ ከተማ ወኪል ተቓዋሚ ሰማያዊ ፓርቲ ምዃኖም ዝገለፁ ናይ ዓይኒ ምስክር ኣዚዩ ኣፀጋሚ እዩ ይብሉ። “ብሓፈሻ ኣብ ከተማ ዝርከብ ኣብያተ ፅሕፈት መንግስቲ መጥቓዕቲ ተፈፂሙዎ።እቲ መንእሰይ ኩሉ ወጺኡ ክብሃል ይኽእል።ናብ ዩኒቨርስቲ ኮይዶም ዝተወሰነ ኣቃፂሎም፤ናብ ኮሌጅ ሕርሻ እውን ከይዶም ብዙሕ ነገር እዩ ተፈፂሙ።ሕብረት ባንኪ ኦሮሚያ እውን ተቓፂሉ።ናይ ውልቀ ሰብ ንብረት እውን ዓኒዩ’ሎ።ሕዚ እውን ኣይዝሓለን።ፍሉይ ሓይሊ ገና እናተወ እዩ ዝርከብ።” ካብ ጉዳያት ኮሚኒኬሽን መንግስቲ ክልል ደቡብ ሓበሬታ ንምርካብ ዝተገብረ ፃዕሪ ኣይሰለጠን።ናይቲ ክልል ኣማሓዳሪ ኣቶ ደሴ ዳልኬ ንናይቲ ክልል ቴሌቪዥን ኣብዝሃብዎ መግለፂ ግን ናይ ምርግጋእ ስራሕ ይስራሕ ኣሎ ኢሎም። ከባቢያዊ ዶብን ካልኦት ምኽንያታት ብምልዓል ንዘመናት ሓቢሩ ዝነበረ ህዝቢ ምጥርጣራት ዝፈጥሩን ግጭት ዘለዓዕሉን ውዲታት ይርኣዩ ኣለው ዝበለ መግለፂ መንግስቲ ኢትዮጵያ እቲ ኩነታት ሓደገኛ ብምኳኑ ህዝቢ ናይ ባዕሉ ሰላም ክሕሉ ምዒዱ’ሎ።ንዝበጽሐ ጉድኣት እውን ሓዘኑ ገሊፁ።


ኣኼባ ፎረም ምሕደራ ትግራይ ኣብ ኣዲስ ኣበባ ክካየድ እዩ

ፎረም ምሕደራ ትግራይ ዝተብሃለ ሓደ ምትእኽኻብ ፅባሕ ቀዳም ኣብ ኣዲስ ኣበባ ናይ ሓደ ማዕልቲ ኣኼባ ከምዘካይድ ሓደ ካብ ኣዋሃድቲ ናይቲ መድረኽ ዶ/ር ዘፅኣት ንቪኦኤ ገሊፁ። ኣብዝተፈላለዩ ዓውዲ ዝወፈሩ መናእሰይ ዘዳለውዎም ከምዝኾነን ገዛኢ ፓርቲ፤ኣብ ትግራይ ዝንቀሳቐስ ተቓዋሚ ፓርቲ፣ምሁራት፣ነጋዶን ከምኡ እውን ዝተፈላለዩ ኣረኣእያታት ዝሓዙ ጋያሹን ከምዝሳተፍሉ ዶ/ር ዘፅኣት ሓቢሩ። እቲ ፎረም ቀፃሊ ኣንፈት ዕቤት ትግራይ- ፀጋታትን ፈተናታትን፣ልዕልነት ሕጊን ድሕንነትን ተጋሩን ምርግጋፅ ሰብአዊ መሰላትን ምድንፋዕ ተሳትፎ ተጋሩን ዝብሉ ካልኦት ከምዝዝተየሎም ዶ/ር ዘፅኣት ገሊፁ። ዝርዝሩ ኣብዚ ምስማዕ ይክኣል። No media source currently available


መግለጺ ኤምዲሰመ ኣብ ጉዳይ ኤርትራን ኢትዮጵያን

ኣብ ፕሪቶርያ ዝመደብሩ ኤርትራዊ ምንቅስቃስ ንዲሞክራስን ሰብኣዊ መሰላትን(ኤምዲሰመ) ኣብዚ ዝሓለፈ ሰሙን ቀዳማይ ሚኒስተር ኢትዮጵያ ዶ/ር ኣቢይ ኣሕመድ ፡ ኢትዮጵያ ንውሳነ ኮምሽን ዶብ ኢትዮ-ኤርትራ ብዘይ ቅድመ ኩነት ከምትቕበሎን ከምተተግብሮን ዝሃብዎ መግለፂ ናይ ርሕቁን ቀረባን ዝጠመተ ለባም ውሳነ፡ ንረብሓ ናይ ክልቲኡ ህዝብታት እዩ ክብል ኣብ ዘውፅኦ ጋዜጣዊ መግለፂ ኣፍሉጡ። እቲ ኤርትራዊ ምንቅስቃስ ኣብቲ መግለፂኡ ኣብ 1998-2000 ዝተገብረ ኣዕናውንደማውን ናይ ዶብ ኩናትን፡ ንዓመታት ዝሰዓበ ኣይ ውግእ-ኣይሰላም ኣብ ልዕሊ ክልቲኡ ህዝብታት ዘሰዓቦ በሰላን ዕንወትን ማህሰይትን ክንድዚ ኢልካ ክዝርዘር ዝከኣል ኣይኮነን ኢሉ’ሎ። ኤርትራዊ ምንቅስቓስ ንዲሞክራስን ሰብኣዊ መሰላትን (ኤምዲሰመ) ነቲ ብይን ኮምሽን ዶብ ዝምልከት መግለጺ ቀዳማይ ሚኒስተር ዶ/ር ኣብይን መንግስቲ ኢትዮጵያን ደገፉ ድሕሪ ምግላፅ ፡ ከምቲ ናይ ቅድሚ ሎሚ ግና ዘረባ ጥራሕ ዘይኮነ ኣብግብሪ ክትግበር ተስፋ ንገብር እቲ መስርሕ ኣብ ምሕንጻጽ ዶብ ከይተሓጽረ፡ ዝምድና ናይ ክልቲኡ ኣሕዋት ህዝብታት ናብ ንቡር ንክምለስ ውዓል ሕደር ዘይብሃሎ ጉዳይ ምዃኑ ነገንዝብ ኢሎ። ዶብ ክሕንጸጽ ዝሕግዙን ብዕቱብ ኣቃልቦ ክወሃቦም ዘለዎም ግብራዊ ስጉምትታ ዝበሎም’ዉን : ኢትዮጵያ ካብ ኩሉ እቲ ዘሰሓሕብ ሒዛቶ ዘላ ቦታ ሰራዊታ ከተውጽእ: ነቲ ኢትዮጵያ ዝገደፈቶ ቦታትት ዓቀብቲ ሰላም ናይ ውድብ ሕቡራትሃገራት ክቖጻጸርዎ፡ እቲ ተቛሪጹ ዝጸንሐ ናይ ኮምሽን ዶብ ኢትዮ-ኤርትራ ዶብ ኣብ ባይታ ናይ ምሕንጻጽ ትግባረ ስራሕ ከም ብሓዲሽ ክጅመር፡ኣብቲ ዶብ ናይ ምሕንጻጽ መስርሕ ዘድሊ ምዝርራብ መንግስቲ ኤርትራ ቕርቡነቱ ብግብሪ ከረጋግጽ ዝብሉ’ዮም።


ኣብ ዓዲግራት ንውሳነ ኢህወዴግ ዝቃወም ሰልፊ ውዒሉ

ኣሻሓት ተወለድቲ ዓዲ ኢሮብን ነበርቲ ዓዲግራትን፣ ነቲ ገዛኢ ፓርቲ ኢትዮጵያ ወያናይ ዴሞክራሲያዊ ግንባር ኢትዮጵያ (ኢህወዴግ) ንውዕል ኣልጀርስን ብይን ኮምሽን ዶብን ኢትዮጵያን ኤርትራን ኣመልኪቱ ዝሃቦ መግለጺ ሎሚ ሓሙስ ብሰልፊ ተቓዊሞም። ንህዝቢ ዘየማኸረ ውሳነ ተቐባልነት መታን ከይረክብ ንመንግስቲ ኢትዮጵያን ዓለም ለኻዊ ትካላት ከምዝገልጹ’ውን ሓቢሮም። ንሰልፊ ዓዲግራት ካብ ሞንጎ ዘዳለው ሓደ ኣቶ ካሕሳይ ‘ኣብ ክልላት ከይወረደ፣ ናብ ቤት ምኽሪ ከይቀረበ፣ ኣብ ህዝቢ ከይወረደ፣ ኣብ ኣዲሳበባ ኮይኖም ሙሉእ ንሙሉእ ተቐቢልና ኣለና ዝብል ውሳነ ኮኒና ኣለና’ ኢሎም። ኣቶ ካሕሳይ ‘መንግስቲ ኢትዮጵያ ህዝቢ ነቲ ውሳነ ይቃወሞ ከምዘሎ ፈሊጡ ናብ ፓርላማ ኣቕሪቡ ንከየጽድቖ ንምሕታት’ዩ ዕላማና’ ኢሎም። ካብ ካቶሊካዊ ቤተክርስትያን ኣባ ሓጎስ ዝተባሃሉ ብወገኖም ‘ከምዚ ዝዓይነቱ ራዕዲ ዘለዎ ውሳነ ምውሳን ናይ ህወሓትና ኣመል ኣይኮነን፣ ናይ ትግራይና ኣመል ኣይኮነን፣ ካበይ ከምዝመጸ ንጹር ኣይኮነልናን። ይቕረታ ክንሕተት’ዩ ዝግባኣና’ ኢሎም ኣለው። No media source currently available